BREAKING: Zuvaanaa Covid Ga Niyaavee Dharifulhu Dhuniye Ah Ufan Koffa! - Vaguthu\nކޮވިޑް-19 ޖެހިގެން 25 އަހަރުގެ ޒުވާނަކު ދުނިޔެ ދޫކުރީ، އޭނާގެ އަލަތު ދަރިފުޅު ދުނިޔެ އަށް އުފަން ކުރި ފަހުން ކަން "ވަގުތަށް" އެނގިއްޖެއެވެ.\nއެނގިފައިވާ ގޮތުގައި މި ބަލީގައި ނިޔާވެފައި ވަނީ ފ. ނިލަންދޫ، މޯނިންގްސަން ސަމީއާ އަހުމަދު (ސަންމެ) އެވެ. ނިލަންދޫގައި ހުއްޓައި ކޮވިޑް ޖެހިގެން، ހާލު ދެރަވާން ފެށުމުން ސަމީއާ މާލެ ގެންގޮސް، ދަރުމަވަންތަ ހޮސްޕިޓަލްގައި ފަރުވާ ދޭން ފެށީ މިދިޔަ މަހުގެ 28 ވަނަ ދުވަހުއެވެ.\nސަމިއްޔާ އެޑްމިޓް ކުރި އިރު، އަލަތު ދަރިފުޅަށް އިނީ ބަލިވެއެވެ. އަދި ދަރުމަވަންތަ ހޮސްޕިޓަލްގައި އެޑްމިޓް ކުރިތާ އެއް ދުވަސް ފަހުން ސިޒޭރިއަން ހަދައިގެން ބަނޑުގައި އޮތް ދަރިފުޅު ވަނީ ނަގައިފައެވެ. ދަރިފުޅު ނަގާފައި ވަނީ ސަމިއްޔާގެ ހާލު ސީރިއަސްވެގެން ކަމަށްވެއެވެ.\nއެނގިފައިވާ ގޮތުގައި ސިޒޭރިއަން ހަދައިގެން ދަރިފުޅު ބަނޑުން ނެގިތާ މިހާރު ހަފްތާއަކަށް ވުރެ ގިނަ ދުވަސްވެދާނެއެވެ.\nދަރިފުޅުގެ ހާލު ރަނގަޅު އިރު، އެ ކުއްޖާ ކޮވިޑަށް ޓެސްޓް ކުރުމުން ނަތީޖާ ވަނީ ނައްސިވެފައެވެ.\nމިއީ ކޮވިޑް ބަލީގައި ރާއްޖެ އިން ނިޔާވި އެންމެ ޒުވާން އަންހެން މީހާއެވެ. އަދި މި ބަލީގައި ދެ ވަނަ އަށް ނިޔާވި އެންމެ ހަގު މީހާއެވެ. މީގެކުރިން ކޮވިޑް ބަލީގައި އުމުރުން 10 އަހަރުގެ ކުއްޖަކު ވެސް ނިޔާވެފައިވެއެވެ.\nޖޫން 12, 2021 14:01\nއުފަން ކުރެއްވުމާ، މަރުހިއްޕެވުން، އެއީ، އިންސާނަ ކަށް ކުރެވޭނެ ކަމެއް ނޫން!\nޖޫން 12, 2021 14:40\nއިބޫސާލިހު އިސްތިއުފާ.. ސާމިޔާ ސުވަރުގެ މިންވަރު ކުރަށްވާދޭ! އާމީން😔


އެމްޑީޕީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު، ފާދިއްޕޮޅަށާއި މާޅޮސްމަޑުލު ދެކުނުބުރީގެ ބައެއް ރަށްރަށަށް ކުރެއްވި ދަތުރުފުޅު ނިންމަވާލައްވާ މާލެ ވަޑައިގަންނަވައިފި – Maldivian Democratic Party\nއެމްޑީޕީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު، ފާދިއްޕޮޅަށާއި މާޅޮސްމަޑުލު ދެކުނުބުރީގެ ބައެއް ރަށްރަށަށް ކުރެއްވި ދަތުރުފުޅު ނިންމަވާލައްވާ މާލެ ވަޑައިގަންނަވައިފި\nދިވެހިރައްޔިތުންގެ ޑެމޮކްރެޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު، ފާދިއްޕޮޅަށާއި މާޅޮސްމަޑުލު ދެކުނުބުރީގެ ބައެއް ރަށްރަށަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެ ވަޑައިގަންނަވައިފިއެވެ.\nރައީސް ނަޝީދު ފާދިއްޕޮޅަށާއި މާޅޮސްމަޑުލު ދެކުނުބުރީއަށް ކުރެއްވި މި ދަތުރުފުޅުގައި މާޅޮސްމަޑުލު ދެކުނުބުރީ ކުޑަރިކިއްޔަށް ވަޑައިގެން އެރަށުގައި އެމްޑީޕީގެ ހަރުގެ ހުޅުއްވައި ދެއްވައި ޕާޓީގެ ބޮޑު ދިދަ ވަނީ ނަންގަވައިދެއްވާފައެވެ. އަދި ރަށުގެ ރައްޔިތުންނާއި އެމްޑީޕީގެ ސަޕޯޓަރުންނާ މުޚާތަބްކުރައްވާ ވާހަކަފުޅުދައްކަވަމުން ރައީސް ނަޝީދު ވިދާޅުވީ، ރަށްރަށުގެ ތަރައްޤީ ލިބޭނީ ކައުންސިލްތައް ވަރުގަދަވެގެންކަމަށެވެ.\nރައީސް މުޙައްމަދު ނަޝީދު ދެން ވަޑައިގެންނެވީ، މާޅޮސްމަޑުލު ދެކުނުބުރީ ކަމަދޫއަށެވެ. ކަމަދޫއިން އެމަނިކުފާނަށް ވަނީ ވަރަށް ހޫނު މަރުޚަބާއެއް ދަންނަވާފައެވެ. ކަމަދޫގައިވެސް އެރަށުގެ އެމްޑީޕީ ޖަގަހަ އެމަނިކުފާނު ހުޅުވައިދެއްވިއެވެ. އަދި އެމްޑީޕީގެ ދިދަވެސް އެރަށުގައި ނަންގަވައިދެއްވިާފައިވެއެވެ. ކަމަދޫގެ އެމްޑީޕީ ސަޕޯޓަރުންނާއި އަދި ރައްޔިތުންނާ ބައްދަލުކުރައްވާ ރައީސް ނަޝީދު ދެއްކެވި ވާހަކަފުޅުގައި ލާމަރުކަޒީ އުޞޫލަކީ އަޅުގަނޑުމެންގެ ވާދަވެރިން އެއްގޮތަކަށްވެސް ތާޢީދުކުރި އުޞޫލެއް ނޫންކަމުގައި ވިދާޅުވިއެވެ.\nކަމަދޫއަށްފަހު، ރައީސް ނަޝީދު ދެން ވަޑައިގެންނެވީ މާޅޮސްމަޑުލު ދެކުނުބުރީ ކިހާދޫއަށެވެ. ކިހާދޫ ރަށު ރައްޔިތުންވަނީ އެމަނިކުފާނަށް ހޫނު މަރުޙަބާއެއް ދަންނަވާފައެވެ. އަދި މިރަށުގައިވެސް އެމަނިކުފާނު އެމްޑީޕީގެ ހަރުގެ ހުޅުވައިދެއްވިއެވެ. ކިހާދޫގެ ރައްޔިތުންނާއި އަދި އެމްޑީޕީގެ ސަޕޯޓަރުންނާ މުޚާތަބްކުރައްވަމުން ރައީސް ނަޝީދު ވިދާޅުވީ، އެމްޑީޕީއަކީ3ފޫޓަށް ފިޔަވަޅުއަޅާ އަދި ބާރު ސްޕީޑްގައި ކަންކަން ކުރާ ޕާޓީއެއްކަމަށެވެ.\nމާޅޮސްމަޑުލު ދެކުނުބުރިން ރައީސް ނަޝީދު ދެން ވަޑައިގެންނެވީ ދޮންފަނަށެވެ. ދޮންފަނުގައި އެމްޑީޕީގެ ދިދަ ނަންގަވައިދެއްވުމަށްފަހު، ޕާޓީގެ ސަޕޯޓަރުންނާއި އަދި ދޮންފަނު ރައްޔިތުންނާ މުޚާތަބްކުރައްވާ ވާހަކަފުޅުދައްކަވަމުން އެމަނިކުފާނު ވިދާޅުވީ، ޤައުމަށްޓަކައި ކުރާ ކޮންމެ ކަމަކީ އިންސާނިއްޔަތަށް ފައިދާހުރި ކަންކަމަށް ވާންޖެހޭނެކަމަށެވެ.\nމިދިޔަ ބުރާސްފަތި ދުވަހު ރައީސް މުޙައްމަދު ނަޝީދު ފާދިއްޕޮޅަށާއި މާޅޮސްމަޑުލު ދެކުނުބުރީގެ ބައެއް ރަށްރަށަށް ކުރެއްވި ދަތުރުފުޅުގެ އެންމެ ފަހުގެ މަންޒިލްގެ ގޮތުގައި އެމަނިކުފާނު ވަޑައިގެންނެވީ މާޅޮސްމަޑުލު ދެކުނުބުރީ ދަރަވަންދޫއަށެވެ. ދަރަވަންދޫއަށް ރައީސް ނަޝީދު ފައިބާ ވަޑައިގަތުމާއެކު އެރަށުގެ ރައްޔިތުން ވަނީ ވަރަށްވެސް ޙޫނު މަރުޙަބާއެއް އެމަނިކުފާނަށް ދަންނަވާފައެވެ.\nރައީސް މުޙައްމަދު ނަޝީދު ފާދިއްޕޮޅަށާއި މާޅޮސްމަޑުލު ދެކުނުބުރީގެ ބައެއް ރަށްރަށަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެ ވަޑައިގަތީ ރޭގެ ވަގުތެއްގައެވެ.


ESTA MNUSU – MNUSU\nޔޫތު ލީޑާރސް ނެޓްވޯކްގެ ފަރާތުން ބާއްވާ ޒުވާން ލީޑަރުންގެ ފޯރަމްގައި އެސްޓާގެ ރައީސް މަރިޔަމް ހުވައިނާ ޙަސަން ނ. ވެލިދޫ ދަތުރުގައި ބައިވެރިވެއްޖެއެވެ. އެސްޓާގެ ރައީސް ހުވައިނާއަކީ...\nއެސްޓާގެ މޫވީ ނައިޓް ކާމިޔާބުކަމާއެކީ ނިމިއްޖެ\n29 ފެބްރުއަރީ 2020ވީ ހޮނިހިރު ދުވަހުގެރޭ އެސްޓާއިން އިންތިޒާމުކޮށްގެން މޫވީ ނައިޓެއް ވަނީ ބާއްވާފައެވެ. މި މޫވީ ނައިޓަށް ބައިވެރިންގެ ފަރާތުން ބޮޑު ތަރުޙީބެއް ވަނީ ލިބިފައެވެ....\nއެސްޓާގެ ވޮލީ ޓީމަށް ޑރ. ޝަޒްލާ މުޙައްމަދު ޖާރޒީ ހަވާލުކޮށްދެއްވައިފި\nއެސްޓާގެ ވޮލީ ޓީމުތަކަށް ޖާރޒީ ހަވާލުކުރުމުގެ ރަސްމިއްޔާތު ބާއްވައިފިއެވެ. މި ރަސްމިއްޔާތު ޝަރަފުވެރިކޮށްދެއްވީ ފެކަލްޓީ އޮފް އިންޖިނިއަރިން ސައިންސް އެންޑް ޓެކްނޮލޮޖީގެ ޑީން ޑރ. ޝަޒްލާ މުޙައްމަދެވެ....\nއެސްޓާގެ ވޮލީ ޓީމުގެ އަމާޒަކީ ރަން މެޑަލް\n2019 ވަނަ އަހަރު އިންޓަރ ފެކަލްޓީ ވޮލީބޯޅަ މުބާރާތުން ރަނަރަޕް ޓީމުގެ ގޮތުގައި ހޮވުނު އެސްޓާގެ ފިރިހެން ވޮލީބޯޅަ ޓީމުގެ މިފަހަރުގެ އަމާޒަކީ ރަންމެޑަލް ހޯދުމެވެ. ...\nއިންޖިނިއަރިން ސައިންސް އެންޑް ޓެކްނޮލޮޖީ އެސޯސިއޭޝަން (އެސްޓާ)ގެ ހިންގާ ކޮމިޓީއަށް މެންބަރުން ޢައްޔަނުކޮށްފި\nއިންޖިނިއަރިން ސައިންސް އެންޑް ޓެކްނޮލޮޖީ އެސޯސިއޭޝަން (އެސްޓާ)ގެ 2020ވަނަ އަހަރުގެ ހިންގާ ކޮމިޓީގެ މެންބަރުން ޢައްޔަނުކޮށްފިއެވެ. 2020ވަނަ އަހަރުގެ އެސްޓާގެ ރައީސްގެ މަޤާމަށް އިސްވީ 2019ވަނަ އަހަރު...\nދިވެހިރާއްޖޭގެ ޤައުމީ ޔުނިވާރސިޓީގެ ދަރިވަރުންގެ ޖަމިއްޔާ އިން ފެކަލްޓީތަކުގެ ހިންގާކޮމެޓީތަކައި ބައްދަލުކޮއްފިއެވެ. މިގޮތުން ފެކަލްޓީ އޮފް އިންޖިނިއަރިން، ސައިންސް އެންޑް ޓެކްނޮލޮޖީގެ ވިންގްގެ ހިންގާ ކޮމެޓީ އާ...\n'ދަ ޕްރޮޑިޖީ' ނަމަކަށް ކިޔާ ފިލްމަކީ ބިރުވެރި، އަދި ރޫހާނި ބާރު ދައްކުވައިދޭ، ހީބިހި ނަގާފަދަ އެތައްމަންޒަރުތަކެއް ހިމެނޭ ފިލްމެކެވެ.7 ފެބްރުއަރީ 2019ގައި ރިލީސްކުރެވުނު، އެއްގަޑިއިރާއި އެއްތިރީސް...


ވަޢުދު ވީމޭ…(ފަހުބައި) | Fenvaru Online\n21:46 -6އޮކްޓޯބަރު 2019 - 12 ކޮމެންޓްސް\nމާއިރާ ހުރީ ފޯނެއްގައެވެ. ދޮރުގެ އެއްފަރާތުގައި ހުރި ޒޭބާ އޭނައަކަށް ނުފެނެއެވެ. އެ ނަޒަރު އަމާޒުވެފައިވީ ސާފު އުޑާއި ދިމާއަށެވެ.\n"އުހުނ... މަރާލައިގެން ނުވާނެ..." މާއިރާ ބުނި އެއްޗެއް އަޑު އިވިފައި، ޒޭބާގެ ހިތުގެ ތެޅުން އަވަސްވިއެވެ.\n"އަހަރެން މިހުރިހާ ކަމެއް ކުރަން މި އެއްބަސްވީ ބަދަލުގައި އަހަންނަށްވެސް އެއްޗެއް ނުލިބޭގޮތަކަށް ނޫނޭ..." މާއިރާ ވާހަކަ ދައްކަމުން ކުޑަދޮރަށް ފުރަގަސްދީފައި، ދޮރުކަނީގައި ލެނގިލިއެވެ.\n"މިޒަމާނުގަ ކާކުތަ އަމިއްލަ އެދުމެއްނެތި ވެދުމެއް ކުރާނީ؟... އަމުދުން އަހަރެން ކަހަލަ މީހަކު..." ފަހު ޖުމްލަ ބުނެފައި، މާއިރާ ފެށީ ހޭށެވެ.\n"ދެން ހެވޭ... އަރޫންއަށް އެއްވެސް ކަމެއް ކޮށްގެން ނުވާނެ... އަހަންނަށް އިނގޭ ތިހުރީ މިކޮޅުގަކަން... އެކަމަކު އަހަރެން މިތަނުގެ އެޑްރެސް ފޮނުވާނީ އަރޫންއަށް އެއްވެސް ކަމެއް ނުކުރާނެކަމުގެ ފުރިހަމަ ޔަޤީންކަން ދިނީމަ... އަހަންނަށް ވަރިހަމަ ޒޭބާއަށް ކޮންމެ ގޮތެއް ހެދިޔަސް... އަހަންނަށް އަރޫން ލިބެން އޮތީ ޒޭބާ ދުރުކޮށްގެން... އެހެންވެ އަހަރެން މިކަމުގަ ޒަކްވާންއަށް މި އެހީވަނީ... ހަނދާންކުރާތި، އަރޫންއަށް ގޮތެއް ހަދައިފިއްޔާ ހުރިހާ ޕްލޭންއެއް ބޭޒާރުކޮށްލާނަން..." މާއިރާ ނުރުހިފައި ބުންޏެވެ.\nޒޭބާގެ ނޭވާ އަވަސްވެގެން ދިޔައެވެ. މާއިރާ ދެއްކި ވާހަކަތަކުން ކަމުގެ ނުރައްކާތެރިކަން ހާމަވެގެން ދިޔައެވެ. ޒޭބާގެ ދެލޯ ފެންކަޅިވިއެވެ. ހަމަ އެއާއި އެއްވަރަށް ރުޅިވެސް އައެވެ. މާއިރާއަށް އެވަރުގެ އިޚްސާންތެރިކަމެއް ވެދިނުމުން ބަދަލުދޭން ރޭވި މޮޅު ގޮތް އެނގުމުންނެވެ. ޒޭބާ ވީހާވެސް ބޮޑަށް ކުޑަދޮރާއި ގާތަށް ޖެހިލާފައި ދޮރުން އެތެރެ ބަލައިލިއެވެ. އޭރުވެސް މާއިރާ އެ ހުރި ތަނުގައި ހުއްޓެވެ.\n"އޯކޭ... އެޑްރެސް ފޮނުވާލާނަން.... އާނ... ތިކަމާ ހާސްނުވޭ... ޒޭބާއަށް ދޮންކަޅުވެސް އަންގައިނުލާނަން..." ފޯނު ކަނޑާލިއިރު، މާއިރާގެ ތުންފަތްމަތީގައި ވަނީ ވިހަ ހިނިތުންވުމެކެވެ.\nމޭގައި ހިފަހައްޓައިލަމުން ޒޭބާއަށް ފާރުގައި ލެނގިލެވުނެވެ. އޭރު ކުރިއަށްވުރެވެސް ބޮޑަށް އޭނަގެ ނޭވާ އަވަސްވެއްޖެއެވެ. ދެލޯ ފެންކަޅިވިއެވެ. އެތެރެހަށި ފިނިވާކަހަލަގޮތެއް ވެފައި، ގައިގައި ހުރި ހުރިހާ ލޯލިތަކެއް ކޮޅަށްޖެހުނެވެ. އެއީ ހަޤީގަތަކަށް ނުވުމަށް އެދި ދުޢާކުރާ ޙާލު ޒޭބާ އޭނާގެ ދެލޯ މަރާލިއެވެ.\nބޭރުގައި ބަހައްޓާފައިވާ ބެންޗްގައި، ޒޭބާ އެތައް އިރަކު އިނެވެ. އެކި ފިކުރުތަކުން އެ ސިކުނޑި ވަނީ ސުމަކަށް ގޮސްފައެވެ. ކަންތައް ކުރާނޭ އެންމެ ރަނގަޅުގޮތަކަށް އޭނައަށް ވިސްނުނީ، އަރޫންއަށް ހުރިހާ ވާހަކައެއް ތެދުތެދަށް ކިޔައިދިނުމެވެ. އެކަމަކު، ކުއްލިއަކަށް ހަޤީގަތް އެނގުމުން އަރޫންއަށް ވާނީ ކިހިނެތް ހެއްޔެވެ؟ އޭނަ ދޮގު ހެދިކަން އެނގިއްޖެނަމަ، އަރޫން އޭނައަށް ނަފުރަތުކުރާނެއެވެ. އެކަމަކު އެ ހުރިހާ ކަމަކަށްވުރެ ބޮޑަށް ޒޭބާއަށް މުހިއްމުވީ އަރޫންގެ ފުރާނައެވެ. އެކަމުން ކޮންމެ ނަތީޖާއެއް ނުކުމެ، ދެމީހުން ވަކިވާންޖެހުނަސް، އަރޫންއަށް ގެއްލުމެއް ވާކަހަލަ ކަމެއް ވާން، ޒޭބާ ބޭނުމެއް ނުވިއެވެ.\nވާހަކަ ފަށާނޭ ގޮތަކާއިމެދު ވިސްނައިވިސްނައި ޒޭބާގެ ބޮލުގައި ރިއްސަން ފެށިއެވެ. އަރޫންގެ އިންތިޒާރުގައި އިނދެއިނދެ ވަރުބަލި ވީއިރުވެސް ނައުމުން، އެންމެފަހުން އިންތަނުން ތެދުވެ، ހިންދެމިލިއެވެ.\nޒޭބާ ގޮސް ގޭތެރެއަށް ވަތްއިރު، މާއިރާ އޭނާގެ ކޮޓަރިން ނުކުންނަނީއެވެ. ޒޭބާ އާއި ދިމާއަށް މާއިރާ ބަލައިލީ ފާޑަކަށެވެ. ވަކި އެއްޗެއް ނުބުނެ ޒޭބާ ހިނގައިގަތީ އޭނަގެ ކޮޓަރި އާއި ދިމާއަށެވެ. ޒޭބާ އޭނާގެ ކޮޓަރި އާއި އަރައި ހަމަވީއިރުވެސް، ކަޅިއަޅާލައިގެން މާއިރާ ހުއްޓެވެ.\n"މާ އަވަސްއަވަހަށް ފިލަން އުޅޭނެކަމެއް ނެތް..." މާއިރާގެ އަޑަށް ޒޭބާގެ ފިޔަވަޅުތައް ހުއްޓުނެވެ.\n"އަހަންނަށް ނޭނގޭނެ ކަމަށް ދޯ ހީކުރީ... ފަސްވަގުތު ނަމާދުކޮށްގެން އުޅޭ މީހަކަށް، ސިއްރުން މީހުންގެ ވާހަކަ އަޑުއެހުމަކީ ކިހާ ބޮޑު ފާފައެއްކަން ނޭނގުނީތީ އަހަރެން ހިތާމަކުރަން..." މާއިރާގެ އަޑު ކުރިއަށްވުރެ، ބާރުވިއެވެ. އެއަޑުގައި މަލާމާތާއި އެއްވަރަށް، ރުޅިވެރިކަމުގެ އަޞަރުވެސް ވިއެވެ.\nޒަކްވާން އާއި ގުޅައިގެން ހުރެ، މާއިރާ ދެއްކި ވާހަކަތައް ޒޭބާ ސިއްރުން އަޑު އެހިކަން ފަޅާއެރުމުން މާއިރާ ހުރީ ރުޅި އައިސް ފަޅައިގެންދާން ކައިރިވެފައެވެ. ފޯނުކޯލު ނިންމާލާފައި، އެނދާއި ދިމާއަށް މާއިރާ ދިޔަ ވަގުތު، ކުޑަދޮރު ކައިރީގައި ޒޭބާ ހުރިތަން ފެނުނީ ޑްރެސިންގްޓޭބަލްގެ ލޯގަނޑުންނެވެ. ކަންތައް ބޮޑުވެގެން ދެން ހަދާނެ ގޮތަކާއިމެދު ވިސްނަން އެތައް އިރަކު މާއިރާ އޮތެވެ. އެންމެފަހުން އޭނަ ނިންމީ ޒޭބާ އޭނަގެ މަގުން އެއްކިބާކޮށްލާށެވެ. އެކަމަށް އޭނަ ބޭނުންވީ މީހެއްގެ އެހީތެރިކަމެކެވެ.\nމާއިރާއަށް ހަޤީގަތް އެނގުމުން ހިމޭނުން ހުންނާކަށް ޒޭބާވެސް ބޭނުމެއް ނުވިއެވެ. ހަނު ހުރުމުގެ ވަގުތު ފާއިތުވެއްޖެއެވެ. ދެން ޒޭބާއަށް އޮތީ ކެރިގެން އެކަމާއި ކުރިމަތިލުމެވެ. ލޯބިވާ ފަރާތްތަކުގެ ހިމާޔަތުގައި އެންމެ ތަންކޮޅެއްވެސް ފަސްޖެހޭކަށް ޒޭބާ ބޭނުމެއް ނުވިއެވެ.\n"ފާފައޭ؟... މާއިރާތަ ތިހެން ތިބުނަނީ؟... ފާފައޭ ބުނާއިރު، ދެމަފިރިންގެ ދޭތެރެއަށް ވަންނަން މަސައްކަތް ކުރުމާއި، މީހުންނަށް ގެއްލުންދޭން މަސައްކަތްކުރުމަކީ ކިހާބޮޑު ފާފައެއް ކަމެއް މާއިރާއަކަށް ނޭނގޭތަ؟..." ޒޭބާ ފަސްއެނބުރިފައި، މާއިރާ އާއި ދިމާއަށް ބަލައިލިއެވެ.\n"އަހަރެން އަރޫންދެކެ ވަނީ ތެދުވެރި ލޯބި... މިދޭތެރެއަށް ވަދެގެން މާއިރާއަށް ވާނެ އެއްވެސް މޮޅެއް ނޯންނާނެ... އެއީ އަރޫންވެސް އަހަރެންދެކެ ވަނީ ސާފު ތެދުވެރި ލޯބިކަން އަހަންނަށް ޔަޤީންވާތީ..." ޒޭބާ އެންމެ ތަންކޮޅެއްވެސް ދޫކުރާކަށް ބޭނުމެއް ނުވިއެވެ.\n"ތީ މަކަރުވެރި، ކެހިވެރިއެއް..." މާއިރާ ހަޅޭއްލަވައިގަތެވެ.\n"ތިކަހަލަ ބޭކާރު ވާހަކަތައް އަޑުއަހާނެ ވަގުތެއް ނެތް..." މާބޮޑަށް ރުޅިގަދަވެދާނެތީ ޒޭބާ އުޅުނީ އެތަނުން ދާށެވެ.\nކޮޓަރިއަށް ވަނުމަށް ތަޅުގައި ހިފައިލީ ތަނައި، ކުއްލިއަކަށް މާއިރާ އައިސް، ޒޭބާގެ ބުރުގަލުގައި ހިފައި ދަމައިގަތެވެ. ޒޭބާ ހުރީ އެފަދަ ކަމަކަށް ވިސްނައިގެނެއް ނޫނެވެ. އެހެންކަމުން، ހަށިގަނޑު ބެލެންސް ނުކުރެވި މުށިތަކުގެ މައްޗަށް ވެއްޓުނެވެ.\n"މާ އަނގަގަދަ ކުރާނެކަމެއް ނެތް... އަހަންނަށް އެނގޭ، ކަލޭމެން ދެމީހުންގެ މެދުގަ އެއްވެސް ގުޅުމެއް ނޯންނަކަން... މިހާރު ތިއުޅެނީ ޒަކްވާންއަށްވުރެ އަރޫން މުއްސަނދިވީމަ، އޭގެ ފައިދާ ނަގާކައްނު..." ޒޭބާގެ ބަނޑުމަތީގައި އިށީނދެ، މޫނުގައި ދެއަތުން ތަޅަމުން މާއިރާ އޭނާގެ ދަތްތަކަށް ބާރުކޮށްލިއެވެ.\n"ކަލޭ ހިތުން ހުރިހާ ކަމެއް ކުރީ ވަރަށް ސިއްރުން ދޯ؟... އަހަރެން ކަލެއަށް ފާރަނުލާ އެންމެ ދުވަހެއްވެސް ނުދާނެ... ތިގެއިން ޒަކްވާން ފެނުނީއްސުރެ، އަހަރެން މިއަންނަނީ ފާރަލަމުން... ކަލޭ އެ ގެއަށް ދިޔަކަން އަރޫންއަށް ބަސްޓްކޮށްލީ އަހަރެން... ޒަކްވާން އާއި ގުޅުން ބަދަހިކުރަން އަހަންނަށް ޖެހުނީވެސް ކަލެޔާއި އަރޫން ދުރުކުރުވަން ވެގެން..." ޒޭބާގެ ބުރުގާ ދަމައިގަނެ، ދުރަށް ހޫރައިލަމުން، މާއިރާ ވާހަކަ ދެއްކިއެވެ. އެއަށްފަހު، ބުރުގާ އަތުގެ ކޮޅަށް ހޫރާލާފައި، ޒޭބާގެ އިސްތަށިގަނޑުގައި ހިފައި ކޮޅަށް ނެގިއެވެ.\n"މާއިރާ..." ދޮރުމަތިން އިވުނީ ޒަކްވާންގެ އަޑެވެ.\nޒޭބާ ތެޅިފޮޅިގަތެވެ. ބުރުގާ އާއި ދިމާއަށް ދުއްވައިގަންނަން އުޅެއުޅެވެސް ކާމިޔާބެއް ނުވިއެވެ. މާއިރާ ހުރީ އެއަށްވުރެ ބާރަށް ޒޭބާގެ އިސްތަށިގަނޑުގައި ހިފަހައްޓައިގެންނެވެ.\n"އާދޭ އާދޭ... ހަމަ ދަނޑިވަޅަށް ތި އާދެވުނީ... މިއޮތީ ކަލޭގެ ޕްރޮޕަޓީ... މިއަށް ދެން ބޭނުންގޮތެއް ހަދާ..." ޒަކްވާން އާއި ދިމާއަށް ޒޭބާ ކޮއްޕައިލަމުން މާއިރާ ބުންޏެވެ.\nމާއިރާ ކޮއްޕައިލި ބާރުމިނުގައި ޒޭބާ ގޮސް ވެއްޓުނީ ޒަކްވާންގެ ފައިދަށަށެވެ. ޒޭބާގެ ގައިގައި ހިފެހެއްޓޭތޯ ޒަކްވާން އުޅުނެވެ. އެކަމަކު އެކަމެއް ކާމިޔާބެއް ނުވިއެވެ. އެންމެފަހުން ޒަކްވާން ތިރިވެ، ޒޭބާގެ ދެކޮނޑުގައި ހިފާފައި ނެގިއެވެ.\n"ޒޭބްގެ ގަޔަށް އަތްއިސްކުރާކަށް އަހަރެން ކަލޭ ކައިރީ ނުބުނަމެއްނު..." ރުޅި އައިސް ދެބުމަ ގޮށްޖަހައިލަމުން ޒަކްވާން ބަލައިލީ މާއިރާ އާއި ދިމާއަށެވެ.\n"މީހުން ރުޅި އަރުވަންޏާ އޭގެ އަދަބު ދޭންޖެހޭނެ..." މާއިރާ ރުޅި އައިސްފައި ހަށަމް ބަނދެލިއެވެ.\n"ތިހެންވިއްޔާ އަރޫންއަށްވެސް އޭގެ އަދަބު ލިބެންޖެހޭނެ..." ޒަކްވާން ހިތްހަމަނުޖެހިފައި ބުންޏެވެ.\n"ޒޭބް... އައިމް ސޮރީ... ދޭ އަވަހަށް ބުރުގާ އަޅައިގެން އަންނަން..." ޒޭބާގެ ކޮނޑުގައި އަތް ޖައްސައިލަމުން ޒަކްވާން ބުންޏެވެ.\nޒަކްވާން ބަލައިލި ވަގުތު ޒޭބާ އޭނާގެ އަތުގައި ހުރިހާ ބާރެއްލާފައި ޒަކްވާންގެ ކޯމަތީގައި ޖެހިއެވެ.\n"އައި ހޭޓް ޔޫ... އަހަރެންގެ ގައިގަ އަތްލައިގެންވެސް ނުވާނެ..." ރޮމުން ގޮސް ޒޭބާ އޭނާގެ ކޮޓަރިއަށްވަނެވެ.\nޒޭބާ އުޅުނީ ކޮޓަރީގެ ދޮރު ލައްޕައި، ތަޅުލާށެވެ. އެކަމަކު އޭގެ ކުރިން ޒަކްވާން ދޮރުގައި ހިފެހެއްޓިއެވެ. އެއަށްފަހު، ގައިގައި ހުރި ބާރެއްލާފައި އެތެރެއަށް ކޮއްޕައިލިއެވެ. ޒޭބާވެސް ދިޔައީ ވިއްސައިގެންނެވެ. އެ ހަށިގަނޑުގައި ބޮޑު ފިރެހެނަކާއި، ދެކޮޅަށް ދައްކާނެހައި ބާރެއް ނެތެވެ.\n"މިކަން ކުރަން އަހަންނަށް މަޖުބޫރު ތިކުރީ ޒޭބާ އަމިއްލައަށް... ލޯބިން ކަންތައް ކޮށްދޭން އުޅޭ ކޮންމެ ފަހަރަކު ތިހަދަނީ ތިހެންނޭ... އަހަރެން ރުޅި އަރުވައިގެން ޒޭބާއަށް ކޮން މޮޅެއްތަ ވަނީ؟..." ޒޭބާ ނަގައި، އެނދުމައްޗަށް ހޫރައިލަމުން ޒަކްވާން ހަޅޭއްލަވައިގަތެވެ.\nބަނޑުހައިވެފައިވާ ސިންގާއެއްހެން ޒޭބާގެ ނިކަމެތި ހަށިގަނޑުގެ މައްޗަށް ޒަކްވާން ޖެހިގަތެވެ. ޒޭބާގެ އަނގައިން ނުކުތް ހަޅޭކުގެ އަޑު މުޅި ގޭތެރޭގައި ގުގުމައިގެން ދިޔައެވެ. ހަށިގަނޑުގައި ހުރި ހުރިހާ ކަށިތަކެއް ފުނޑުފުނޑުވެގެން ދިޔަކަމުގެ އިޚްސާސް ޒޭބާއަށް ކުރެވުނެވެ. ޒަކްވާން ދުރުކުރެވޭތޯ ކުރެވެން ހުރި ހުރިހާ މަސައްކަތެއް ޒޭބާ ކުރިއެވެ. އެކަމަކު، އޭނަގެ މައްޗަށް ޒަކްވާން ގަދަވެގަނެފައިވީ، ދުރުކުރެވޭ ވަރަކަށް ނޫނެވެ.\nދޮރުކައިރީގައި މާއިރާ ހުރީ ހޭށެވެ. ޒޭބާގެ ވޭނުން ފުރިގެންވީ އަޑު އިވޭ ކޮންމެ ފަހަރަކު، މާއިރާގެ ހިތަށް ބުނެދޭން ނޭނގޭ ހަމަޖެހުމެއް ލިބެމުން ދިޔައެވެ.\nގޭތެރެއަށް ވަތް އަރޫންއަށް ހުރެވުނު ތަންވެސް ނޭނގުނެވެ. ޒޭބާގެ ވޭނީ ހަޅޭކުގެ އަޑު ކަންފަތުގައި ޖެހުމުން ކޮޓަރި އާއި ދިމާއަށް ދިޔައީ ދުވެފައެވެ. ދޮރުމަތީގައި ހުރި މާއިރާ ކޮއްޕައިލާފައި އަރޫން ދޮރު ހުޅުވައިލިއެވެ. ނަޞީބު ދިމާކުރިގޮތުން ދޮރު ހުރީ ތަޅު ނުލައެވެ. ދޮރު ހުޅުވާލުމާއިއެކު ފެނުނު މަންޒަރުން އަރޫންގެ ހިތް ކުދިކުދި ނުވީ ކިރިޔާއެވެ. ލިބުނު ޝޮކާއި އެއްވަރަށް އެ މޫނުމަތިން ރުޅިވެރިކަން ފެނިގެން ދިޔައެވެ. ދެއަތް މުށްކެވިގެން ދިޔުމާއިއެކު، ބާރަށް ހަޅޭއްލަވައިގަތެވެ.\nޒޭބާގެ ހެދުން ހަށިގަނޑާއި ވަކިކުރުމުގެ މަސައްކަތުގައި އުޅުނު ޒަކްވާން ސިހިފައި، ފަސް އެނބުރި ބަލައިލިއެވެ. އަރޫން ދުވެފައި ގޮސް ޒަކްވާންގެ ގައިގައި ހިފައިގަތީ ޒަކްވާންއަށް ވިސްނައިލާނޭ ފުރުޞަތެއްވެސް ދިނުމެއް ނެތިއެވެ. ބިންމައްޗަށް ވައްޓައިލާފައި، ބަނޑުގައި ފައިން ޖެހިޖެހީނުން ހިރިވެސް ނުލެވޭވަރު ކޮށްލިއެވެ. އެވަރުންވެސް އަރޫންއަކަށް ނުފުދުނެވެ. ގުދުވެ، ޒަކްވާންގެ މޫނުމަތީގައި ގޮށްމުށުގެ އެތިފަހަރެއް ޖެހިއެވެ. އެއާއިއެކުހެން، ޒަކްވާންގެ އަނގަމަތި ފަޅައިގެން ގޮސް، އަނގައިގެ އެއް އަރިމަތިން ލޭ އަންނަން ފެށިއެވެ.\n"އަރޫން ހެޔޮނުވާނެ ތިހެން ނުހަދާ..." މާއިރާ އައިސް އަރޫން ހުއްޓުވަން މަސައްކަތް ކުރިއެވެ. އެކަމަކު އަރޫން ހުރީ އެއަށްވުރެ ބޮޑަށް ރުޅި އައިސްފައެވެ. ޒަކްވާންގެ ބޮލުގައި ހިފައި މައްޗަށް ނަގާފައި ކަރުގައި ހިފެހެއްޓިއެވެ. އޭރު ޒަކްވާންގެ ހަށިގަނޑުގައި އެއްވެސް ވަރެއް ނެތެވެ. ކޮޅަށް ހުރީ އަރޫންގެ އަތުގެ ބާރުގައެވެ.\n"ޒަކްވާން ހީކުރީ އަހަންނަށް ހަޤީގަތް ނޭނގޭކަމަށްތަ؟... އެންމެ ފުރަތަމަ ދުވަހުވެސް އަހަންނަށް ޝައްކުވި... އަހަރެން ހަމަ ގަސްދުގަ ނޭނގޭ ކަމަށް ހެދީ... ކީއްވެކަން ބުނަންތަ؟... އަހަރެން ބޭނުންވީ ކަލޭ ޒޭބްދެކެ ވަނީ ހަޤީގީ ލޯބިތޯ ބަލަން... ބަޓް ޔޫ ޑޯންޓް ޑިޒާވް ހާރ... ގޮޓް އިޓް... ޒޭބް އަކީ ހަމައެކަނި އަހަރެންގެ ހައްޤެއް... އެ ހަށިގަނޑުގަ އަތްލުމުގެ ހައްޤުވެސް އޮތީ އަހަންނަށް އެކަނި... އަޑު އިވިއްޖެތަ؟..." ކަންފަތް ކައިރީގައި އަރޫން ހަޅޭއްލަވައިގަތުމުން ޒަކްވާން ދެލޯ މަރައި ބާރުކޮށްލިއެވެ.\nއެނދުގައި ދެލޯ ބޮޑުކޮށްގެން އިން ޒޭބާއަށް ދެކަންފަތްމަތީގައި އަތްއެޅުނެވެ. ބިރުންގޮސް، އެ ހަށިގަނޑު ރޫރޫ އަޅަމުން ދިޔައެވެ. ލިބުނު ޝޮކް ފިލައިގެން ނުދަނީސް، ލިބުނީ އެޔަށްވުރެ ބޮޑު ޝޮކެކެވެ. އަރޫންއަށް ހުރިހާ ކަމެއް އެނގޭ ހެއްޔެވެ؟ ވީއިރު، ނޭނގޭކަމަށް ހަދައިގެން ހުރީ ކީއްވެ ހެއްޔެވެ؟ އޭނަގެ ތެދުވެރިކަން އިމްތިހާނު ކުރަން ހެއްޔެވެ؟ ޒޭބާގެ ހިތުގައި އެތައް ޝަކުވާއެއް އުފެދުނެވެ. އެއާއި އެއްވަރަށް ދެރަވެ، އަމިއްލަ ނަފުޞު ކުށްވެރިވެސް ކުރެވުނެވެ. އޭނައަށް އެ އިޚްސާސްކުރެވުނުގޮތަށް އަރޫންއަށްވެސް އިޚްސާސް ކުރެވޭނެ ނޫން ހެއްޔެވެ؟ ވީއިރު، ދެމީހުންވެސް ހަމަހަމަވީއެވެ. ތަފާތަކީ އޭނައަށް އަރޫންއަށް ދޮގުހެދިފައިވާކަމެވެ.\nކުއްލިއަކަށް ފެނުނީ ފުލުހުންގެ ޔުނީފޯމުގައި ތިބި ދެތިން ފުލުހަކު އައިސް ކޮޓަރިއަށް ވަތްތަނެވެ. އަރޫންގެ އަތްދަށުން ދެމިގަނެގެން ކުޑަދޮރާއި ދިމާއަށް ޒަކްވާން ދުއްވައިގަތެވެ. އެކަމަކު ހަށިގަނޑުގައި އެހާވަރު ނެތުމާއިއެކު، ވަކި ހިސާބަކަށް ދިޔަތަނައި، އޭނަ ވެއްޓުނީއެވެ. ފުލުހުން އައިސް ޒަކްވާން އާއި މާއިރާގެ އަތުގައި ބިޑި އެޅުވިއެވެ. އެމީހުންނާއިއެކު މާއިރާގެ ފޯނާއި ލެޕްޓޮޕް ވެސް ފުލުހުންގެ ބެލުމުގެ ދަށަށް ގެންދެވުނެވެ.\nއަރޫން އާއި ޒޭބާ އެކަނިވިއެވެ. އަރޫން އިނީ ވީ ކަންތަކާއި ދެރަވެފައެވެ. އިސްވެ، ޒޭބާއަށް އަނގައިން ބުނެލަންވެސް ނުކެރިފައެވެ. ބުނާނޭ އެއްޗެއްވެސް އެ ދުލަކަށް ނައެވެ. އަރޫންއަށް ކުށްވެރިކުރެވުނީ އަމިއްލަ ނަފުޞެވެ. ހަޤީގަތް އެނގިހުރެ، ޒޭބާއަށް އެކަން ސިއްރުކުރެވުނީތީ އޭނަވެސް އިނީ ދެރަވެފައެވެ.\n"އައިމް ސޮރީ..." އެތައް އިރެއް ފާއިތުވެދިޔަފަހުން އިސްވެ މަޢާފަށް އެދުނީ ޒޭބާއެވެ.\nޒޭބާގެ އަޑު އިވުމުން އަރޫންގެ ހިތަށް ތަދުވިއެވެ. ވޭނުން ފުރިގެންވީ އެ އަޑުގައި އެތައް ހާސް ރިހުމެއް އެކުލެވިފައިވާކަން އެނގުމުން އަރޫންއަށް ހިންދިރުވައިލެވުނެވެ. ދެލޯ ފެންކަޅިވުމާއިއެކު، ކަރުނަތައް ހިންދައިލަން މަސައްކަތް ކުރަމުން އޭނަ ޒޭބާއަށް ބަލައިލިއެވެ.\nރޮއެރޮއެ ރަތްވެފައިވާ ޒޭބާގެ ދެލޯ ފެނި އަރޫންގެ ހިތް ފަޅައިގެން ދިޔައެވެ. ޒޭބާ ގެނެސް މޭގައި ފޮރުވާލިއެވެ. ދެން އިވުނީ ޒޭބާގެ މަޑު ގިސްލުމުގެ އަޑެވެ. އަރޫންގެ ހިމާޔަތް ލިބުމުން ޒޭބާއަށް ރައްކާތެރިކަން އިޚްސާސްކުރެވުނެވެ. ހިތުގައިވި ޝަކުވާތައް އޭނައަށް ބޭރުކުރެވެން ފެށުނީ ކަރުނައިގެ ސިފައިގައެވެ.\n"ހުއްޓާލާ... ރޯންވީ ވަގުތު އެދިޔައީ... މީ އުފާކުރަންވީ ވަގުތު... މިއަދު މަޢާފަށް އެދެންޖެހޭނީ ޒޭބްއެއް ނޫން... އަހަރެން... ޒޭބްއަށް މި ދިމާވި ކަންތަކުގަ..." އަރޫންގެ ވާހަކަ ހުއްޓުވީ ޒޭބާއެވެ.\n"އަހަންނަށް ޒަކްވާންގެ ކަންތައް ސިއްރުކުރެވުނީ އަރޫން ގެއްލިދާނެތީ ބިރުން..." ޒޭބާ ވާހަކަދެއްކީ ގިސްލަމުންނެވެ.\n"ޒޭބް މަޢާފަށް އެދޭކަށް ނުޖެހޭނެ... މަޢާފަށް އެދޭ ވަރަށްވުރެ އަހަރެމެން މާ ގާތެއްނު... އަހަރެން މިއަދު އުފާކުރަން، އަހަންނަށް ތިކަހަލަ އަންބަކު ލިބުނީތީ..." އަރޫން ޒޭބާގެ ބުރަކަށީގައި ފިރުމާލިއެވެ.\nއަރޫންގެ އަތުގެ ތެރޭގައި ޒޭބާ އެތައް އިރަކު އޮތެވެ. ޒަކްވާންގެ ފަރާތުން އަނިޔާ ލިބުނު ތަންތަނުގައި އަރޫން ބޭސްއަޅައިދިނެވެ. ހިތަށް ލިބުނު އަނިޔާއަށް ފަރުވާކޮށްދިނީ ލޯބިވެތި ފިރުމުންތަކުންނާއި، ބަސްތަކުންނެވެ.\n"ޒޭބް ހިތަށް އަރާނެ ދޯ އަހަންނަށް ހަޤީގަތް އެނގުނީ ކިހިނެތް ބާއޭ... ޒަކްވާން އާއި ބައްދަލުކުރަން ޒޭބް ދިޔަކަން އަހަންނަށް އެނގޭ... އެދުވަހު ޒޭބް ފެންނަ ހިސާބުގަ އަހަރެން ހުރިން... ފަހުން ޒަކްވާންގެ ބައްޕަ އާއި ދިމާވެގެން ހުރިހާ ވާހަކައެއް ކިޔައިދިނީ... ޒޭބްގެ ގައިގައި އެދުވަހު ހުރި އަނިޔާގެ ނިޝާނަކީވެސް ޒަކްވާންގެ ފަރާތުން ލިބުނު އަނިޔާއެއް ދޯ؟..." އަރޫން ސުވާލުކޮށްލުމާއިއެކު، އެކަމަށް އެއްބަސްވުމުގެ ގޮތުން ޒޭބާ ބޯޖަހާލިއެވެ.\n"އަހަންނަށް އެކަމަށް ޝައްކުވީ ޒޭބް ބިރުން އުޅުނު ގޮތުން... ކެމެރާގެ ވާހަކަ އަހަރެން ޒަކްވާން އާއި ދެއްކީވެސް އެކަން ޔަޤީންކުރަން ބޭނުންވާތީ..." އަރޫން އިތުރަށް ކިޔައިދިނެވެ.\n"އަހަންނަށް އެނގޭ މާއިރާ އާއި ޒަކްވާން ގުޅުމެއް އޮތްކަން... މިކޮޅަށް އައި ދުވަހު ދެމީހުން ދެއްކި ވާހަކަތައް އަހަންނަށް ކޮންމެވެސް ވަރަކަށް އަޑު އިވުނު... އެމީހުން ދެއްކީ އަހަރެމެން ދެމީހުން ދުރުކުރުވަން ސިހުރު ހަދާ ވާހަކަ..." އަރޫންގެ ފަހު ޖުމްލަ އާއިއެކު ޒޭބާ ތެޅިގަނެގައި އަރޫންގެ މޫނަށް ބަލައިލިއެވެ. ބިރެއް ފެނިގެން ބަލާހެންނެވެ.\n"އާން... ސިހުރު ހަދައިގެން އަހަރެމެން ދުރުކުރަން އެމީހުން މަސައްކަތްކުރީ... ޒޭބް... އެނގޭތަ ކީއްވެކަން ޒަކްވާން އޭރު ޒޭބް ދޫކޮށް ދިޔައީ..." އަރޫން ދެން ކިޔައިދިން ވާހަކަތަކުން ޒޭބާ އިނީ ނޭވާ ހިފަހައްޓާލައިގެންނެވެ.\n"ޒޭބް އާއި ރައްޓެހިވެގެން ހުރެ، ރާއްޖެއިން ބޭރު އަންހެނަކާއިއެކު ކައިވެނީގެ ބޭރުން ޒަކްވާން ވަނީ ގުޅުމެއް ހިންގާފަ... އެ އަންހެން މީހާ އެއިޑްސްއަށް ޕޮޒިޓިވް ވި ޚަބަރު ލިބިގެން ޒަކްވާން ރާއްޖެއިން ބޭރަށް ދިޔައީ އެ ޓެސްޓް ހަދަން... އެކަމަކު ކަންދިމާކުރިގޮތުން، އެއަންހެން މީހާއަށް އެއިޑްސް ޖެހިފައި ވަނީ ޒަކްވާން އާއިއެކު އެ ގުޅުމެއް ހިންގުމުގެ ފަހުން..." ޒޭބާގެ އިސްތަށިގަނޑުގައި ފިރުމާލަމުން އަރޫން ވާހަކަ ދެއްކިއެވެ.\nޒަކްވާންގެ ކިބައިން ސަލާމަތްވެ، އަރޫން ކަހަލަ ހުލްޤު ހެޔޮ، އޯގާތެރި ފިރިޔަކު ލިބުނު ކަމަށްޓަކައި ޒޭބާއަށް މާތްﷲގެ ކިބައަށް ޝުކުރު ދެންނެވުނެވެ. ދިރިއުޅުމުގައި ދަތި އުނދަގޫ ދުވަސްތަކާއި ކުރިމަތިވާނެއެވެ. ކެތްތެރިވެ، އުފާވެރި ޙަޔާތެއް ހޯދުމަށް ގަދައަޅައި މަސައްކަތްކުރާނަމަ، މާތްﷲގެ އިރާދަފުޅާއިއެކު އެކަން ކާމިޔާބުވެދާނެއެވެ. މިއަދު ހިތާމަތަކާއި ކުރިމަތިވަނީ މާދަމާ އެޔަށްވުރެ ބޮޑު އުފާވެރިކަމެއް ލިބެން ކަމަށްވެސް ވެދާނެއެވެ. މާތްﷲއަށް ވަކީލުކުރާށެވެ. އުފާވެރި ޙަޔާތެއް ދެއްވުން އެދި، ގިނަގިނައިން ދުޢާ ކުރާށެވެ. ކާމިޔާބު ދެއްވާނީ މާތްﷲއެވެ.\nމީހަކަށް ދެރައެއްދިނުން އެދި ކުރާ ގިނަ ކަންތައްތަކުން ގިނަ ފަހަރަށް ގެއްލުން ލިބޭނީ ހަމަ އަމިއްލަ ނަފުޞަށެވެ. އެމީހަކު ފޭހުނު އިލޮށިގަނޑެއް ހެރޭނީ އެމީހެއްގެ ލޮލަށޭ ބުނާ ފަދައިންނެވެ.\nޒޭބާ އާއި އަރޫން އެނބުރި ރާއްޖެ އައީ ހަނީމޫންގެ ދުވަސްތައް ނިންމާލުމަށްފަހު، ދެފަރާތުގެ އާއިލާއަށްވެސް އުފާވެރި ޚަބަރަކައިގެންނެވެ. ޒޭބާ މަންމައަކަށް ވަނީއެވެ. އަރޫން ބައްޕަ އަކަށެވެ. ދެފަރާތުގެ ޢާއިލާއަށް ބަހާރު މޫސުން އައި ކަހަލައެވެ. ވަކީން ބޮޑަށް ޒޭބާ ދެކެ އަރޫން ލޯބިވިއެވެ. އޮފީހުގެ ވަގުތުތައް ފިޔަވައި ބާކީ ހުރިހާ ވަގުތެއް އަރޫން ހޭދަކުރަނީ ޒޭބާ އާއި އެކުގައެވެ. އަންނަން އުޅޭ ތުއްތު މެހެމާނަށް މަރުޙަބާ ކިޔުމަށް، ދެމަފިރިންވެސް ތިބީ ތައްޔާރަށެވެ. އެ ތުއްތު ދަރިފުޅު ދެކިލުމަށް ކެތް މަދުވެފައިވާ ޙާލުގައެވެ.


Alah ufadhdhaa Party ah furathama soikurehvee Adeeb | Mihaaru\nއަލަށް އުފައްދާ ޕާޓީ އަށް ފުރަތަމަ ސޮއިކުރެއްވީ އަދީބު\n29 ނޮވެމްބަރ 2018 - 17:37 66 comments\n"މޯލްޑިވްސް ތާޑްވޭ ޑިމޮކްރެޓްސް"ގެ ނަމުގައި ސިޔާސީ ޕާޓީއެއް އުފެއްދުމަށްޓަކައި ކުރަންޖެހޭ ކަންކަން ކުރުމުގެ ހުއްދަ މިއަދު ދީފައިވާ އިރު އަދީބަކީ އެ ޕާޓީ އަށް ސޮއި ކުރެއްވި ފުރަތަމަ މީހާ އެވެ.\nސިއްހީ ހާލަތު ހުރި ގޮތުން މިދިޔަ އަންގާރަ ދުވަހު ގޭ ބަންދަށް ބަދަލު ކޮށްފައިވާ އަދީބު ސޮއި ކުރެއްވުން އޮތީ އޭނާ ދިރިއުޅުއްވާ ގޭގަ އެވެ. ފޮޓޯތަކުން ފެންނަ ގޮތުން ސޮއި ކުރެއްވުމަށް ހަފްލާއެއް ވަނީ ބާއްވާފަ އެވެ. ކޯޓު ފަޓުލޫނުގައި އަދީބު އިންނެވި އިރު ފަހަތުގައި އަލަށް އުފައްދާ ޕާޓީގެ ނަމާއި ލޯގޯ ހިމެނޭ ޕޯސްޓަރެއް ހިއްޕާފައި ހުއްޓެވެ. ޕާޓީ އަށް ސޮއި ކުރެއްވުމަށް ފަހު އެ ފޯމް ހަވާލުކުރެއްވީ އަލަށް އުފައްދާ ޕާޓީގެ މުއައްސިސް އާސިފްއާ އެވެ.\nކުރީގެ ރައީސް މުހައްމަދު ނަޝީދާއެކު ސިޔާސީ ހަރަކާތްތަކުގައި ކުރީގައި އިސް ސަފުގައި އުޅުއްވި އާސިފާއި އަދީބަކީ ޒަމާންވީ އެކުވެރިންނެވެ. ވިޔަފާރިވެރިންގެ ޖަމިއްޔާގައި ދެ ބޭފުޅުން އެކުގައި އުޅުއްވި އެވެ.\nއާސިފް ވިދާޅުވީ ކުރިމަގުގައި އަދީބު ސިޔާސީ މައިދާނުންނާއި އެ ޕާޓީގެ ލީޑާޝިޕުން ފެނުމަށް އުއްމީދު ކުރައްވާ ކަމަށެވެ. ނަމަވެސް އެ ޕާޓީގެ ލީޑަރެއް ކަނޑައަޅާނީ ޕާޓީ އަށް ވަންނަ އާއްމު މެމްބަރުން ކަމަށް އޭނާ ވިދާޅުވި އެވެ.\n"އަޅުގަނޑު ގަބޫލު ކުރަނީ އަދީބު ކުރިއަށް އޮތް ތަނުގައި ސިޔާސީ ދާއިރާ އިން ފެންނާނެ ކަމަށް،" އާސިފް ވިދާޅުވި އެވެ.\nއަލަށް އުފައްދާ ޕާޓީއަކީ އަދީބު ލީޑްކުރައްވާ ޕާޓީއެއްތޯ ސުވާލު ކުރުމުން އާސިފް ވިދާޅުވީ އެއީ ވަކި މީހެއްގެ ޕާޓީއެއް ނޫން ކަމަށާއި އަދީބު ވެސް އެ ޕާޓީއާ ގުޅިވަޑައިގަތީ ކޮންމެ ދިވެއްސަކަށް ލިބިދޭ ހައްގުގެ ތެރެއިން ކަމަށެވެ.\nއަދީބަކީ 33 އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ބޭފުޅަކަށްވާއިރު ޕާޓީ ލީޑު ކުރެއްވޭނެތޯ ސުވާލު ކުރުމުން އާސިފް ވިދާޅުވީ އަދީބަށް އިންސާފުވެރި ޝަރީއަތެއް ލިބޭނެ ކަމަށް އުއްމީދު ކުރައްވާ ކަމަށެވެ.\nރާއްޖޭގެ ތާރީހުގައި ވެސް ދައުލަތުގެ ތެރެއިން ހިންގާފައިވާ އެންމެ ބޮޑެތި ކޮރަޕްޝަންގެ އަމަލުތައް ހިންގިކަން ސާބިތުވުމާއި ކުރީގެ ރައީސް އަބްދުﷲ ޔާމީން އަވަހާރަ ކޮށްލަން އުޅުނުކަން ސާބިތުވުމުން އަދީބަށް ކޮށްފައިވާ ހުކުމްތަކާ ގުޅިގެން އޭނާއަކީ ނުރައްކާތެރި މީހެއް ކަމަށް ސިފަކުރެ އެވެ.\nއޭނާ ގޭބަންދަށް ބަދަލު ކޮށްފައިވާއިރު، އެއީ ވަރަށް ބޮޑަށް ސަމާލުވާން ޖެހޭ ކަމެއް ކަމަށް ކުރީގެ ޕްރޮސެކިއުޓާ ޖެނެރަލް އަހުމަދު މުއިއްޒު އިއްޔެ ވިދާޅުވި އެވެ. މުއިއްޒު ވިދާޅުވީ އަދީބަކީ ބޮޑެތި ހިޔާނާތްތަކެއް ވެފައިވާ މީހަކަށްވާ އިރު ފައިސާ ފޮރުވަން ނުވަތަ ފައިސާ ބޭނުން ކުރުމުގެ ފުރުސަތު އޭނާ އަށް އެބައޮތް ކަމަށެވެ. އެކަމަށް ފުލުހުން ފާރަވެރިވާން ޖެހޭ ކަމަށް މުއިއްޒު ވިދާޅުވި އެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ކޮރަޕްޝަން އިސްމާއިލް އާސިފް ކުރީގެ ނައިބު ރައީސް އަދީބު އަހުމަދު އަދީބު


Beyrah furaa meehun athun furathama mahu ves 41.9 million rufiyaa\nބޭރަށް ފުރާ މީހުން އަތުން ފުރަތަމަ މަހު ވެސް 41.9 މިިލިއަން ރުފިޔާ\nމިދިޔަ އަހަރު ފާސްކުރި މުޅިން އާ ގާނޫނެއްގެ ދަށުން، ބޭރަށް ފުރާ މީހުންގެ އަތުން ނަގަން ފަށާފައިވާ އެއާޕޯޓް ޑިވްލޮޕަމަންޓް ފީ އިން ފުރަތަމަ މަހު ވެސް ދައުލަތަށް 41.9 މިލިއަން ރުފިޔާގެ އާމްދަނީއެއް ލިބިއްޖެ އެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ބޭރަށް ފުރާ މީހުންގެ އަތުން އޭޑީއެފް ގޮތުގައި ނަގަނީ ދިވެހިންގެ އަތުން 12 ޑޮލަރު އަދި ބިދޭސީންގެ އަތުން 25 ޑޮލަރެވެ. ދައުލަތުގެ ޓެކްސް އިދާރާ، މީރާގެ ހިސާބުތައް ދައްކާ ގޮތުގައި، އެއާޕޯޓް ޑިވަލޮޕްމަންޓް ފީ ނޫނީ އޭޑީސީގެ ގޮތުގައި 2.7 މިލިއަން ޑޮލަރު ލިބިފައިވެ އެވެ. އެއީ 41.10 މިލިއަން ރުފިޔާ އެވެ.\nސަރުކާރުގެ އާމްދަނީ އިތުރުކުރުމަށް މިއަހަރުގެ ބަޖެޓާ އެކު މި ފީ ނަގަން ހުށަހެޅި އިރު، ސަރުކާރުން އަންދާޒާކޮށްފައި އޮތީ 575 މިލިއަން ރުފިޔާ ލިބޭނެ ކަމަށެވެ.\nމި ބިލު އެންމެ ފުރަތަމަ މަޖިލީހަށް ހުށަހެޅި އިރު އޮތީ ދިވެހިންގެ އަތުން ވެސް 25 ޑޮލަރު ނަގާ ގޮތަށެވެ. ނަމަވެސް ޕީޕީއެމްގެ މެމްބަރުން އިސް ނަގައިގެން އެ އަދަދު ވަނީ 12 ޑޮލަރަށް ކުޑަކޮށްފަ އެވެ.\nސަރުކާރުން އޭޑީއެފް ނަގަނީ އެއާޕޯޓް ޑިވަލޮޕް ކުރުމަށް ލޯނު ނަގައިގެން ހިންގާ، 800 މިލިއަން ޑޮލަރުގެ ބޮޑު މަޝްރޫއަށް ފަންޑު ހޯދުމުގެ ގޮތުންނެވެ. އަދި އެ ފައިސާ އެއްވެސް ކަމަކަށް ހަރަދު ނުކޮށް ސޮވަރިން ފަންޑެއް އުފައްދައި އެ ފައިސާ އެ ފަންޑަށް ޖަމާކުރުމަށް ވަނީ ބަޖެޓްކޮށްފަ އެވެ. އެ ފައިސާ ހަރަދު ކުރާނީ ތަރައްގީއަށް ނަގާ ލޯނުތައް އަނބުރާ ދެއްކުމަށް ކަމަށް ސަރުކާރުން ބުނެފައިވެ އެވެ.


Alun season fashaairu fit vaane: Suarez\nހަލުވި ކަމާއެކު ފެތުރެމުންދާ ކޮވިޑް-19 އާ ގުޅިގެން މެދުކަނޑާލާފައިވާ ސީޒަން އަލުން ފަށާއިރު އޭނާއަށް ކުޅެން ނުކުމެވޭނެ ކަމަށް ބާސެލޯނާގެ ފޯވަޑް ލުއިސް ސުއަރޭޒް ބުނެފި އެވެ.\nޖެނުއަރީން ފެށިގެން، ސުއަރޭޒް ހުރީ ކުޅުމާ ދުރުގަ އެވެ. އެއީ އޭނާގެ ކަކުލަށް ލިބުނު އަނިޔާއަކާ ގުޅިގެންނެވެ. ލަލީގާގެ ރައީސް ހާވިއޭ ޓެބަސް ޕްލޭން ކުރަމުން ދަނީ މެއި މަހު ސީޒަން އަލުން ފެށުމަށެވެ. ސުއަރޭޒް ބުނީ، މެއިގައި ސީޒަން އަލުން ފަށާނަމަ، އޭނާއަށް ކުޅެން ނުކުމެވޭނެ ކަމުގެ ފުރުސަތު އެބައޮތް ކަމަށެވެ.\n"އަހަރެންވެސް ހީ ކުރީ މި ސީޒަންގައި އަހަންނަށް ނުކުޅެވޭނެ ކަމަށް، ނަމަވެސް އަހަރެންގެ ރިކަވަރީގެ ޓެސްޓްތަކަށް ބެލުމަށް ފަހު ޑޮކްޓަރުންވެސް ފާހަގަ ކުރި ބާރު ސްޕީޑެއްގައި ރަނގަޅު ވަމުން އަންނަ ކަމަށް،" ސުއަރޭޒް ވާހަކަ ދެއްކި އެވެ. "އެހެންވެ އަހަންނަށް އުންމީދު ކުރެވޭ މެއި މަހު ކުޅެން ނުކުމެވޭނެ ކަމަށް."\nސުއަރޭޒްއަށް އަނިޔާވެ ނުކުޅެވޭނެކަން ޔަގީންވީއިރު ޓްރާންސްފާގެ ދޮރު އޮތީ ބަންދު ވެފަ އެވެ. އޭނާގެ މަގާމު ފޫބެއްދުމަށް ޓްރާންސްފާ ޕީރިއަޑްގެ ބޭރުން ކުޅުންތެރިޔަކު ގެނައުމުގެ އިހްތިޔާރު ލިބުނީ ލަލީގާގެ ގަވާއިދުގެ ތެރެއިންނެވެ. ސުއަރޭޒްގެ މަގާމަށް އެ ޓީމުން ގެނައީ ލެގަނޭޒްއަށް ކުޅެމުން ދިޔަ މާޓިން ބްރައިތުވެއިޓްއެވެ.\nލަލީގާ، މެދުކަނޑާލީ ރެއާލް މެޑްރިޑްގެ ބާސްކެޓްބޯޅަ ޓީމުގެ ޓްރޭ ތޮމްކިންސް ކޮވިޑް-19 އަށް ޕޮޒިޓިވް ވުމުން، ރެއާލްގެ ފުޓްބޯޅަ ޓީމުވެސް ކަރަންޓީން ކުރަން އެނގުމުންނެވެ. ބާސްކެޓްބޯޅަ ޓީމާއި ފުޓްބޯޅަ ޓީމުވެސް އިންޑޯ ޓްރޭނިންއަށް ބޭނުން ކުރަނީ އެއް ތަނެކެވެ.\nބާސެލޯނާ ކޮރޯނާ ވައިރަސް ކޮވިޑް-19


(1 ސެޕްޓެމްބަރ 2020 އާ ގުޅޭ)\nކެންޒާގެ އަތުގައި ހިފާލުމާއެކު ލައިތު ހިނގައިގަތީ އަތިރި މައްޗަށް ފައިބާށެވެ. އެހިނދު އެމީހުންގެ ފަހަތުން ދުވަމުން އައިސް ލައިތުގެ ފައިގަ ހިފެހެއްޓީ އިލިއާނާއެވެ. ފަސްއެނބުރި ލައިރާއަށް ބަލާލާފައި ލައިތު ދައްކާލީ އޭނާގެ ގާތުގައި ހުރި އިލިއާނާއެވެ. ލައިރާ ބޯޖަހާލުމުން އިލިއާނާ ގޮވައިގެން ލައިތު ހިނގައިގަތެވެ.\n"ކޮންތާކަށް ތިދަނީ؟..." ފިޒާނާ އައިސް ހުއްޓުލީ ކެންޒާގެ ކައިރީއެވެ.\nއޭނާގެ އެ ސުވާލުން ކެންޒާގެ ނަޒަރު ހިންގާލެވުނީ ލައިތުއަށެވެ. ތަނަކަށް ދާން އުޅުނީ އޭނާ ވިއްޔާއެވެ. އެހެންނޫނަސް ފިޒާނާއަށް ލައިތު އިންތިހާއަށް ނަފުރަތުކުރާއިރު، އޭނާ ބައިވެރިނުކުރާނޭކަން ޚުދު ފިޒާނާއަށް ނޭނގެނީބާއޭ ކެންޒާގެ ހިތަށް އެރިއެވެ. ފިޒާނާގެ ގަސްދަކީ ލައިތު ރުޅިއަރުވާލުންބާއެވެ.\n"ފެމެލީ ކުދީން އެކަނި ދަނީ." އެ ކުޑަކުޑަ އިލިއާނާ ބުނެލި ޖުމްލައިން އެންމެން ހައިރާންކޮށްލިއެވެ. ނިކަން ލޯބިން ލައިތު އެކުއްޖާ އުރާލައިފިއެވެ. ކޮލުގައި ބޮސްދިނީ ފުޅާ ހިނިތުންވުމަކާއެކުއެވެ.\n"ބޭބީ ޔޫ އާ ދި ބެސްޓް." ލައިތު ބުނެލިއެވެ. ފިޒާނާ މޫނުކުނިކޮށްލިތަން ފެނުނެވެ.\n"ދެން މީ ކާކު؟، މީނަ މީ ތި ފެމެލީ މީހެއްނޫން..." ކެންޒާ ދައްކާލަމުން އިލިއާނާއާ ފިޒާނާ ޖަދަލުކޮށްލިއެވެ. ކެންޒާގެ ތުންފަތަށް މިފަހަރު ހިނިތުންވުމެއް ވެރިވިއެވެ. ހަތަރު އަހަރު ކުޑަކުއްޖަކާ ޖަދަލުކުރާހާ ފިޒާނާގެ ސިކުނޑީގައި ތެތްކަމެއް ނެތީ ހެއްޔެވެ. އިލިއާނާ ބުނި އެއްޗެއް އެ ބުނީ މާބޮޑު ވިސްނުމެއްނެތިކަން ޔަގީނެވެ. އޭނާއާ ފިޒާނާ ބައްދަލުވެފައި ނެތުމުން އެއީ ކާކުކަން ނޭނގުނީއެވެ. ޖަދަލުކުރުމުގެ ބަދަލުގައި އަމިއްލަ މީހާއަކީ ކާކުކަން އެކުއްޖާއަށް ބުނެދޭން ފިޒާނާ މަސައްކަތްކުރިނަމައޭ ކެންޒާގެ ހިތަށް އެރިއެވެ.\n"ކެނީއަކީ އިލީއާއި މަންމިއާ، ޒިންބެއާ... ހުރިހާ ކުދީންގެ ފްރެންޑެއް..." އަމިއްލަ ބޯޖަހަމުން ލައިތުއަށް ވެސް ބަލަމުން އިލިއާނާ ބުންޏެވެ. ފިޒާނާ ވާހަކަދެއްކި ގޮތް އިލިއާނާއަށް ކަމުނުދިޔައީ ކަހަލައެވެ. އޭނާ ލޯހިމަކޮށްލައި ތުންނެރިލިއެވެ. ލައިތުގެ މޫނާ ކައިރިވެލައި އެކުޑަކުޑަ ދެއަތުން އަނގައިގެ ދެފަރާތުގައި ޖައްސާ ފޮރުވާލީ، ލައިތު ގާތު ސިއްރެއް ބުނާށެވެ.\nސެހްރާނު ދިން ފޮށިގަނޑު ކެބިންއަށް ލާފައި ނުކުތް ޔާދިންއަށް ފިޒާނާ ފެނުނެވެ. ލައިތުއާއި ކެންޒާގެ ގާތަށް ފިޒާނާ ދިއުމުން އެކަމާ ޔާދިން ސުވާލު އުފެދުނެވެ. އެމީހުންދެކެ ރުޅި އައިސްގެން ކީހާ އެއްޗެހި ޔާދިންގެ ސިކުނޑީގައި އަދިވެސް ހަރުލާފައި އެބަހުއްޓެވެ. އެ ރުޅި މިހާރު ފިނިވީ ހެއްޔެވެ. އެމީހުންގެ ގާތަށް ފިޒާނާ ދިޔައީ އެހެންވެކަމަށް ވެދާނެއެވެ.\nރާޅުފަށަށް ލައިތުއާއި ކެންޒާ ފޭބިއެވެ. ލައިތު އުރާލައިގެން ހުރި އިލިއާނާ ވެސް ތިރީގައި ބެހެއްޓިއެވެ. ގޮނޑުދޮށަށް ބީއްސާލި ރާޅުން ކެންޒާ ފައި ތެތްމާލުމުން ހަމަ އެފަދައިން ކަންތައްކުރަން އިލިއާނާ ބޭނުންވިއެވެ. ކެންޒާއާއި އިލިއާނާގެ ހަރަކާތްތަކަށް ގެއްލިފައި ލައިތު ހުރީ ދެއަތް އުރާލައިގެން ހެވިފައެވެ. ފިޔަވަޅަކަށްފަހު ފިޔަވަޅެއް ލައިތުއާ ކައިރިއަށް ފިޒާނާ އެޅިއެވެ. މިހުރިހާ މަންޒަރެއް ޔާދިން ހުރީ ބަލާށެވެ. ފިޒާނާއާ ދުރުމިން ބަހައްޓަން ލައިތު ދުރަށް ޖެހޭތަން ފެނެއެވެ. ފިޒާނާއާ ވާހަކަދައްކަން ބޭނުންނުވާތީ ލައިތު ވެސް ކެންޒާއާއި އިލިއާނާއާ ޖަހަމުންދިޔަ ސަކަރާތުގައި ބައިވެރިވިއެވެ.\nކެންޒާގެ ގައިގާ ލައިތު ބައްދާލާ ކޮންމެ ފަހަރަކު ފިޒާނާގެ ހިތުގައި ގިނި އަދައިގަނެއެވެ. ހިތަށް އައިހައި ހުތުރު އެއްޗެއް އެ އަންހެންކުއްޖާއަށް ގޮވިއެވެ. ފިޒާނާގެ ނަޒަރުގައި ކެންޒާއަކީ ސިފަ ހުތުރު އަންހެނެކެވެ. ލައިތުފަދަ ޒުވާނާ އެކަށީގެނެއްނުވެއެވެ. ކިތަންމެ ފަހަރަކު މޫދަށް އެ އަންހެނާ ކޮށްޕާ ގަންބާލަންވީއޭ ފިޒާނާގެ ހިތް ބުނަމުންދިޔައެވެ. ދުރުގައި ހުންނަންޏާ އޭނާއަށް ޖެހޭނީ އެގޮތަށް ބަލަން ހުންނަންކަން ފިޒާނާގެ ސިކުނޑި ގޮވާލިއެވެ. އެއާއެކު ބުއްދީގެ ބޮކި ދިއްލުނު ކަހަލައެވެ. މޫނުގައިވި ހުރިހާ ނުރުހުމަކާއި ފޫހިކަމެއްގެ އަސަރު ހީލަތުގެ ހިނިތުންވުމަކުން ފަރުދާކޮށްލިއެވެ. ކެންޒާއަށް ގޮވަމުން، ވާހަކައެއް ދައްކަމުން އައިސް ފިޒާނާ ވަނީ ލައިތުއާއި ކެންޒާގެ މެދަށެވެ. އެ ދެމީހުން ވަގުތުން ސަމާލުކަމަށް އައެވެ. އެހެންވިޔަސް އެއްވެސް ކަމެއް އެނގޭކަމަކަށް ފިޒާނާ ނުހެދިއެވެ. ގުދުވެގެން ލޮނުގަނޑަށް އަތްބައިނައިގެން އުޅޭ އިލިއާނާއާ ގާތު ކީއްތޯ ކުރަނީ ފިޒާނާ އެއްސެވެ. ލައިތުއާ ކުރިމަތިވާނޭހެން އޭނާ ގުދުވެލިއެވެ. ބުޑުން ކެންޒާ ދުރަށް ޖައްސާލާ ފަދަ ގޮތަކަށެވެ. ލައިގެން ހުރި "ކޯލްޑް ޝޯލްޑަރ" ހުދު ޓީޝާޓުގެ ފަސްބަޔާއެކު ފައިގާ ހިފަހައްޓާލުމުން ކަރުވަޅު ބޮޑު އެ ޓީޝާޓު ދެމިލިއެވެ. އަދި އެތެރެއިން ލައިގެން ހުރި ބިކިނީ އޮތީ ފެންނާށެވެ.\n"ފިޒާނާ..." ކެންޒާއަށް އެ މަންޒަރު ފެނިގެން ގޮވާލެވުނެވެ.\nފިޒާނާގެ އެއްވެސް ހަރަކާތެއް، ލައިތު ފެންނަ ކަމަކަށް ނުހެދިއެވެ. އޭނާ ފިޒާނާގެ ފުރަގަހުންލާފައި އެއްގަމަށް އެރީއެވެ. ކެންޒާ ގާތު އިލިއާނާ ގޮވައިގެން އައުމަށް ލައިތު ބުންޏެވެ. ފިޒާނާއާ އަނގައިން ބުނުމެއްނެތި ކެންޒާއާއި އިލިއާނާ ގޮވައިގެން އެހެން މެންބަރުން ތިބި ހިސާބަށް ލައިތު އައީއެވެ. ކެބިންގެ ބޭރު ޑެކުމަތީ ލަކުޑި ރެއިލިންގައި ދެއަތުން ހިފަހައްޓާލައިގެން ހުރި ޔާދިންއަށް ލައިތުގެ ނަޒަރު ހިނދުކޮޅަކަށް އަމާޒުވެލިއެވެ.\nމޫދުން މަހެއް ފެނުނު ވާހަކަ އިލިއާނާ ކިޔައިދޭން ފެށިއެވެ. އެވާހަކައިގަ އެންމެ ފޯރީގައި ބައިވެރިވީ ޖިނާނެވެ. އޭނާ އަވިއައިނު އަޅައިގެން ހުރުމުން އިލިއާނާ ވެސް އޭނާގެ އައިނު އަޅަން ބޭނުންވިއެވެ. ކެންޒާ އައިސް މަޑުކޮށްލީ ލައިރާގެ ގާތުގައެވެ. އޭނާ ކޮށްދޭންވީ ކޮންކަމެއްތޯ އެއްސެވެ.\n"ހުރިހާ އެއްޗެއް އެތެރެއަށް ވައްދާ ނިމިއްޖެ، ތްރީ ރޫމްސް ޝެއާ ކުރަން ޖެހޭނީ... އަހަންނާއި ކެން ތިބޭނީ އެއް ރޫމުގައޭ ބުނެފިން، ދެންތިބި މީހުން ބޭނުން ގޮތަކަށް ކަންތައްކޮށްފާނެއެއްނު. ގަފޫރުބެ ފެމެލީ ކައިރިއަށް މެންދުރު ދާން ޖެހޭނެ، ކެއުން އޮތީ އެގޭގަ... އިރުކޮޅަކުން އަންނާނެ ބަލާ، ދެން އަހަރެމެން އަމިއްލައަށް ކެއުން ތައްޔާރުކުރަން ޖެހޭނީ. އަހަރެމެންގެ ސުޕާ ޝެފް ހުރިއްޔާ ކެއްކުމުގެ ކަންތަކާ ހާސްވާކަށް ނުޖެހޭނެކަން އެނގޭ. ސައި ނަގަމާ... މަންމައާއި އާންޓީއާ ވެގެން ހެނދުނުގެ ސައި ޕެކްކޮށްދިން، ބޭރަށް މޭޒު ނެރެންވީ ދޯ." ލައިރާ ބުންޏެވެ.\n"ފިޒާނާ... އޭނާއަށް ކިހިނެއް ހަދަނީ؟، އަހަރެމެން ތިން އަންހެނުން އެކަނި މިއުޅެނީ، އޭނާ އެކަނިވާނެއެއްނު އަހަރެމެން ދެމީހުން ރޫމް މޭޓްސްއަށް ވީމަ." ޚިޔާލު ތަފާތު ވިޔަސް އެކަކުވެސް ބާކީކޮށް އެކަހެރިކޮށްލުމުގެ ވިސްނުމެއް ކެންޒާގެ ނެތެވެ.\n"ޔާދު ކައިރީގަ ކަންނޭނގެ އެއްނު ސްލީޕްކުރާނީ... އަހަރެން ދުށީމޭ ތިމީހުން ފަހަތުން އަޅުވާލިތަން އޭނަ، ލަދެއް ވެސް ނުގައެއްނު، އޭނާ ލައިތުއޭ ކިޔައިގެން ކީހާ އެއްޗެހި... މިހާރު އޭނާ އެކަހަލަ ކަމެއް ލައިތުގަ ބޮލުގައި އަޅުވައިފިއްޔާ ނިމުނީ، މަމީ ނުބައި މީހެއްކަން އަންގާލާނަން، ބަލާބަލަ އަދި އެހެރަ ލާފަ ހުރި އެއްޗެއް، ލޯންޗަށް އެރިތަނާ އޭނާ ފެނިފަ ވެސް އަހަރެންގެ ބޯއަނބުރައި ނުގަތީ ކިރިޔާ، މިތާ ގިނައީ ފިރިހެނުން، ކޮއްކޮއިންނާއި ބޭބެއިން... އެވަރު އެ އަންހެނާއަށް ނުވިސްނޭ." ފިޒާނާއަށް ބަލަން ހުރެ ސިއްރުސިއްރުން ލައިރާ ބުނެލިއެވެ. ކިތަންމެ މަސައްކަތެއް ކުރިޔަސް ފިޒާނާއާ މެދު ލައިރާއަށް ރުހެވޭ ގޮތެއް ނުވިއެވެ. ލައިރާގެ ވާހަކައާ ގުޅުވައި ކެންޒާ އެއްވެސް އެއްޗެއް ނުބުންޏެވެ.\nހުކުރުން ފައިބައިގެން ޒުބިން އުޅޭ އެޕާޓްމެންޓަށް އައިއިރު، އިމާރާތުގެ ދޮރުމަތީ ނިޒާމު ހުއްޓެވެ. ދުވާރު ކައިރީ ގޭގެ ދޮރުމައްޗަށް ވާހެން ބަހައްޓާލެވިފައި ހުރި ސައިކަލުގެ ކައިރިއަށް އޭނާ އައެވެ. ޒުބިންއަށް އިޝާރާތްކޮށްލަމުން އަރާށޭ ބުންޏެވެ.\n"ކޮންތާކަށް؟" ޒުބިންއަށް އަހާލެވުނެވެ.\n"ގެއަށް، ކާން..." ސައިކަލަށް އަރާ އިން ނިޒާމު ބުނެލިއެވެ.\n"އެހެން ފަހަރަކުން ދޯ." ޒުބިން ބުންޏެވެ.\n"ދީނާ ބުނީއޭ ޒުބިން ގޮވައިގެން އަންނަން، ކުޑަދެބެން ގެއަށްލާފަ މިއައީ، އަހަރެން ޒުބިން ގޮވައިގެން އަންނާނެކަމަށް އެމީހުން ތިބޭނީ." ނިޒާމު ބުންޏެވެ.\nރަޙުމަތްތެރީންގެ ތެރެއިން ޒުބިންއާ ގުޅުން ނުކެނޑި އެންމެ ދުވަސްވީ އެކުވެރިއަކީ ނިޒާމެވެ. ޒުބިން ގުޅާ ހާލުބަލާ ނުހެދިޔަސް ނިޒާމު ބަރާބަރަށް އޭނާގެ ހާލު ބަލައެވެ. ދީނާއާއި ނިޒާމަކީ ޒުބިންއާއެކު މަތީ ތަޢުލީމު ހާސިލުކުރަން ރާއްޖޭން ބޭރަށް ފުރުމުން ފުރަތަމަ ލިބުނު ރަޙުމަތްތެރީންނެވެ. ނިޒާމަކީ ސަރުކާރު ސުކޫލެއްގެ ލީޑިން ޓީޗަރެކެވެ. އެއްމާބަނޑު ދެބެން ލިބުން ދީނާ ވަޒީފާ ދޫކޮށްލީއެވެ. އޭގެ ކުރިން އޭނާއަކީ ވެސް ޓީޗަރެކެވެ. ޚާއްޞަ އެހީއަށް ބޭނުންވާ ކުދީންނަށް ކިޔައިވައިދޭން އުޅުނު ޓީޗަރެކެވެ. ކިތަންމެ ގާތް ނަމަވެސް ޒުބިންގެ ދިރިއުޅުމުގެ ސިއްރުތައް އެމީހުންނާ ޚިއްޞާއެއް ނުކުރެއެވެ. އަނބިމީހާ ވަރިކޮށްފައިކަން ހުންނަނީއާއި ޒުބިންގެ ޢާއިލާއާ ވަކިން އޭނާ އުޅޭކަން އެހެންމީހުންނަށް އެނގޭ ފަދައިން އެ ދެމަފިރިންނަށް ވެސް އެނގެއެވެ. ދަރިފުޅާމެދު ވިސްނާފަތޯ ވަކިވާން ނިންމީ ނިޒާމު އެތައްފަހަރަކު އެއްސެވެ. ޒުބިން އެކަނި އުޅޭކަން އެނގުމުން ނިޒާމު ވަކިން ބޮޑަށް އޭނާގެ ހާލު ބަލަން އިސްކަންދެއެވެ. އެގެއަށް ގިނަގިނައިން އޭނާ ގެންދެއެވެ. ކާއިރުތަކަށް ނިޒާމުގެ އަތަށް ދީ ކާއެއްޗެހި ފޮނުވާ ހަދައެވެ.\nނިޒާމާއެކު ގެއަށް ވަދެވުމުން ވަގުތު ދިޔަ ގޮތް ވެސް ޒުބިންއަށް ނޭނގުނެވެ. އޭނާ އެގެއިން ނުކުތީ ހަވީރު ސައި ވެސް ބޮއެގެންނެވެ. ޒުބިންގެ ޖީބުން ފޯނު ނެގީ އެޕާޓްމެންޓަށް ވަދެފައެވެ. އޭނާ އައިސް ސޯފާގައި އިށީނެވެ. ދިއްލުނު ފޯނުގެ އިސްކުރީނަށް އޭނާ ބަލާލިއެވެ. އިސްކުރީނުގައި އަދިވެސް އިނީ އިލިއާނާގެ ފޮޓޯއެވެ. އެ ފޮޓޯ ފެނުމުން ޒުބިންގެ ތުންފަތަށް ހިނިތުންވުމެއް ވެރިއެވެ. އެންމެން ވެސް އިލިއާނާއާ އޭނާއާ ވައްތަރުވާހަކަ ބުނެއެވެ. އޭނާއަށް ވެސް އެހެންހީވެއެވެ.\n"މިއަދު އެއްފަހަރު ވެސް ގުޅާނުލާ." ޒުބިންގެ ހިތަށް އެރިއެވެ. ޒުބިން ކިތަންމެ ބަހަނާއެއް ދެއްކިނަމަވެސް ހަފްތާބަންދުގައި އިލިއާނާއާ ބައްދަލުކުރަން މަޖުބޫރުވެއެވެ. އެހެންނޫނީ އެ ކުއްޖާ ހީވާނީ ހިތްފަޅައިގެން ގޮސް ރޮއެރޮއެ އަވަދިވެދާނެ ހެންނެވެ. އެކަމަކު މިއަދު އެކުއްޖާގެ ޚަބަރެއްނުވިއެވެ. ޒުބިން ޤަބޫލުކުރަން ބޭނުންނުވިޔަސް އޭނާ އެކުއްޖާގެ މަތިން ހަނދާންވެއެވެ. އެއްކޮށް ގުޅުން ކަނޑާލަން ވިސްނާލާ ކޮންމެ ފަހަރަކު ބަޔާންކުރަންދަތި ގޮތްތަކެއް ހިތަށް ވެދެއެވެ. ހަށިގަނޑުން ކަމެއް އުނިވާފަދަ ގޮތަކަށެވެ. އިލިއާނާ ބައްޕާއޭ ގޮވާލާ ކޮންމެ ފަހަރަކު ޚާއްޞަ ފަޚުރެއްގެ އިޙްސާސް އެ ހިތަށް ކުރުވައެވެ. އުފަންވުމަށްފަހު ޒުބިންގެ ދިރިއުޅުމާ އެކުއްޖާ ގުޅިލާމެހިފައިވަނީ ނުހަނު ބޮޑަށެވެ.\n"ލައިރާ ބޭނުންނުވީ ކަންނޭނގެ." އަމިއްލަ ހިތަށް ވިސްނައިދޭ ފަދައިން ޒުބިން ބުނެލިއެވެ. އޭނާ އެ އިނީ އިލިއާނާއާ ވާހަކަދައްކާލާ ހިތުންނެވެ.\nއެންމެން ތުނޑިއަށްދާން ތައްޔާރުވިއެވެ. މޫދަށް އެރޭ ހެދުން އިލިއާނާ ލެއްވުމާއެކު ލައިރާ ވެސް ބޭރަށް ނުކުތީ ހެދުން ބަދަލުކޮށްލައިގެންނެވެ. ސެހްރާނުގެ އަތުގައި އޮތް ކެމެރާ ޖިނާނު އަތުލިއެވެ. ދެ ޒުވާނުން ވާދަކިޔަން ތިބީ އިރުއޮއްސޭ މަންޒަރު ކެމެރާ ކުރާނީ އެތަނުން ކާކުކަމެވެ. މޮޅަށް ކެމެރާކުރަން އެނގޭ ކަމަށް ޖިނާނު ދައުވާކުރެއެވެ. އެމީހުންގެ ތެރޭގައި އިން ޔާދިން އެކަމުގައި ބައިވެރިކުރަމުންނެވެ.\n"ކޮބާތަ ފިޒާނާ؟." ލައިރާ ސުވާލުކުރީ ޔާދިންއާއެވެ.\n"ރެޑީވަނީ..." ޔާދިން ބުންޏެވެ.\n"ލައިތުއާ ކެން ނުނިކުންނަނީސް އޭނާއަށް ނުކުމެވޭނެތަ؟" ލައިރާ ބުނެލިއެވެ. އެއާއެކު ވާދަކިޔަން ތިބި ސެހްރާނާއި ޖިނާނު ވެސް ހިމޭންވިއެވެ. ޔާދިން އެއްޗެކޭ ނުބުނެ ތެދުވީއެވެ.\nކެބިންގެ ތެރެއަށް ވަދެގެން އައި ޔާދިންއަށް ލައިރާ ނެގި ކޮޓަރިއަށް ފިޒާނާ ވަންނާތީ ފެނުނެވެ. އޭނާއަށް ކޮޓަރިއާ ހަމައަށް ނާދެވެނީސް ލައިތުގެ ހަރުކަށި އަޑު އިވުނެވެ. ޔާދިންއަށް ކޮޓަރި ކައިރީ މަޑުކޮށްލެވުނީއެވެ. އޭނާގެ ހިތަށް ތުރާތަކެއް ލިބޭކަމުގެ އިޙްސާސް ކުރެވެނީއެވެ. ލައިތު ހިތުހުރި އެއްޗެއް ގޮވާލާއިރު ވެސް އޭނާގެ ކުރިމައްޗަށް ފިޒާނާ އަރާތީއެވެ. އޭނާގެ ޟަމީރު އެތައް ސުވާލެއް ކުރިމަތިކުރުވައެވެ. ޖަވާބުދޭން ބޭނުންނުވަނީ ވެސް ޚުދު ޔާދިންއެވެ.\nކެންޒާގެ އަޑު ޔާދިންއަށް އިވުނެވެ. އޭނާ ފިޒާނާ ގާތު ޔާދިން ހޯދާނޭކަން ބުނެ ދިއުމަށް އެދުނެވެ. ފިޒާނާ ނުދާން ބަހަނާއެއް ދައްކާލިއެވެ. ތުނޑިއަށް ދާނެކަމެއްނެތޭ ލައިތު ބުނީ އެވަގުތެވެ. ކެންޒާ ގާތު އަންނާށޭ ބުނެ ލައިތު ހިނގައިގަތީއެވެ. ކޮޓަރި ކައިރީ ހުރެ ޔާދިން ދޮރުމައްޗަށް އެރީ އެވަގުތެވެ.\n"ކަލޭގެ..." ލައިތު ހުއްޓުވީ ކެންޒާއެވެ. އޭނާ ދަތްކުނޑިވިކާލިއެވެ. ކެންޒާއަށް ޓަކައި ޔާދިންއާ ދިމާއަށް އެއްޗެކޭ ނުބުނީއެވެ. ކެންޒާ ގޮވައިގެން ހަލުވިކޮށް ލައިތު ނުކުމެގެންދިޔައީއެވެ. ކޮޓަރިން ނުކުންނަން އައި ފިޒާނާގެ އަތުގައި ޔާދިން ހިފެހެއްޓިއެވެ.\n"ފިޒާ... ކީއްތިކުރަނީ؟." ޔާދިން ސުވާލުކުރިއެވެ.\n"ދާކަށެއްނު މިއުޅެނީ." އާދައިގެ މަތިން ނޭނގޭ ކަމަށް ހެދުނެވެ.\n"ލައިތުއާއި ކެންޒާ އުޅޭ ގޮތް ބަލަންތަ ފިޒާ އައީ؟. އަހަރެންނާއެކު ވަގުތު ހޭދަނުކުރަނީ ކީއްވެ؟."\n"އަހަރެން އިންނަން މިއުޅެނީ، އެކަމަކު ތިޢާއިލާ މީހަކީ ކެންޒާހެން ހީވަނީ، އަހަރެންމީ މަތިންބައިންއުޅޭ ދުރުހިލޭމީހެއް ފަދަ." ޔާދިންގެ އަތް ފޮޅުވާލައި ފިޒާނާ ރުޅި މޫނު ދައްކާލިއެވެ.\n"މީހަކު އެކަހަލަ އެއްޗެއް ނުބުނެއެއްނު، އެންމެން ވެސް ފިޒާއާ ވާހަކަދައްކާ، ކެންޒާއާއި ލައިތު އުޅެނީ ރައްޓެހިވެގެންކަން ފިޒާއަށް ވެސް އެނގޭނެ، އަހަރެމެންނަށް ކީއްތަ އެ ދެމީހުން ކޮންމެކަމެއްކުރިޔަސް، މިދަތުރުގައި ފިޒާ ގެނައި، އަހަރެމެން ދެ މީހުން އެކުގައި ވަގުތު ހޭދަކޮށްލަން ވެގެން. އެހެންމީހުން އުޅޭ ގޮތަށް ފިޒާ ނުބަލަބަލަ... އަހަރެން މިހުރީނު ފިޒާއާއެކު." ލޯބިން ފިޒާނާގެ ކޯތާފަތުގައި ދެއަތުން ޔާދިން ހިފާލިއެވެ. ނަމަވެސް ފިޒާނާ މޫނު އަނބުރާލީއެވެ. ދެން ހަލުވިކޮށް ނުކުންނަން އައެވެ.\nމޫދު ކުޅިވަރުތައް ނުކުޅެންތޯ ފިޒާނާ އެހީ ސެހްރާނު ކައިރީއެވެ. އޭރު ކެބިން ކައިރީ ހުރި ކުޑަ ގެ ހުޅުވައިގެން އެތަނުން ކެނޯއާއި ކައިޓް ސާފް ބޯޑުގެ އިތުރުން ޖެޓް ސްކީ ނެރެން ޖިނާނާއި ލައިތު އުޅެއެވެ.\n"ތިތަނުން އެކައްޗަށް ވެސް ކެންޒާއަށް ނޭރޭނެ ދޯ." ހީނގަންނަމުން ފިޒާނާ ބުންޏެވެ.\nއެ އަޑު އިވިފައި ލައިރާއަށް ވަގުތުން ދެބުމަ ގޮށްޖަހާލެވުނެވެ. އޭނާ ޔާދިންއާ ހަތަރުކަޅި ހަމަކޮށްލި ގޮތުން ލައިރާ ނުރުހިއްޖެކަން ޔާދިންއަށް ޔަގީންވިއެވެ. ފިޒާނާއަށް ވެގެން އުޅޭ ގޮތެއް ޔާދިންއަށް ނަގައިގަންނާކަށް ނޭނގުނެވެ. ފިޒާނާގެ އަމާޒަކީ ކެންޒާ ކަމެއް ނޫނީ ލައިތުކަމެއް ޔަގީނެއްނުވެއެވެ.\nތުނޑިއަށް އާދެވުމުން އެކަކުވެސް މަޑެއް ނުކުރިއެވެ. ޖިނާނު އެ ހިސާބަށް އައީ ޖެޓް ސްކީގައެވެ. އެމީހުން ތިބޭ ކެބިން އިން ނުކުމެ ދިހަވަރަކަށް މިނެޓު ތެރޭ ތުނޑިއަށް އާދެވެއެވެ. ރަށުގައި ދެ ތުނޑި އޮންނައިރު ކެބިންއާވީ ސަރަޚައްދު ޢާއްމުންނަށް އޮންނަނީ ބަންދުކޮށްފައެވެ. ގެސްޓުން އުޅޭ ސަރަޙައްދެއްވީމައެވެ. އެހެންވެ އެ ޢާއިލާއަށް ބައެއްގެ އުނދަގޫ ނުޖެހި ފުރިހަމަ މިނިވަންކަން ލިބިފައި އޮތެވެ.\n"ލައިތު އުނަގަނޑު ބިންދައިގެން ނުދޭތަ؟."\nމޫދަށް އެންމެން އެރިގެން އުޅުނު އިރު ވެސް ލައިތުއާ ދުރަށް ފިޒާނާއަށް ދެވޭގޮތެއްނުވިއެވެ. އެހެންވިޔަސް ލައިތު އުޅުނީ އޭނާއާ ވީހާ ވެސް ބޮޑަކަށް ކެންޒާ ގާތްކޮށްގެންނެވެ. އެހެންވިޔަސް ކެންޒާ ހުރީ އެންމެ ހިތްހަމަޖެހިގެނެއްނޫނެވެ.\n"ބޭނުންވާ ހިތްހަމަޖެހުން އޭގެން ހޯދާނީ ކިހިނެއް؟"\nލައިތު ފަތައިގަތީ ދުރަށެވެ. ކެންޒާއަށް ތުންފިއްތާލެވުނެވެ އޭނާ ފިޒާނާގެ އަތުގައި ހިފިއެވެ. އަންނާށޭ ބުނެ ފިޒާނާ ގޮވައިގެން މޫދުން އެރީއެވެ. ފިޒާނާ އަޑުގަދަ ކުރިޔަސް ނީވޭނޭ ހިސާބަށް އޭނާ ގޮވައިގެން ކެންޒާ އައެވެ.\n"ޔާދިންއާ އިންނަން އުޅޭއިރު ވެސް ތިކަން ހުއްޓާކަށް ނުވޭތަ؟. ތިވައްތަރަށް އުޅެމުން ފިރިމީހާއަށް ކޮންވަފާތެރިއެއް ފިޒާއަށް ވެވޭނީ... އޭރު ވެސް އޭނާ ފިޒާނާއަށް ބޭނުމެއްނުވޭ، މިހާރު ވެސް ބޭނުމެއްނުވޭ"\n"ތީ ދުވަސްކޮޅެއްގެ ކަމެއް، އޭނާއަކީ ވެސް ފިރިހެނެކޭ... ކަލޭ ކައިރިން އެނގޭ ކަމެއްނުވާނެކަން، އޭނާގެ ހިތްހަމަޖައްސައެއް ނުދެވޭނެ ކެންޒާއަކަށް، އޭނާ އެ ހިތްހަމަޖެހުން ހޯދަން އެހެން އަންހެނަކަށް ބޭނުންވާނެ... އެއްފަހަރު ވެސް ލޯގަނޑުން ތިމާ މީހާ ހުންނަ ގޮތް ދުށީންތަ؟، މޭބީ ޔާ... އޭނާ ހުރެދާނެ ކެންޒާއާއެކު، މެރީ ވެސް ކޮށްފާނެ، އެކަމަކު ސިއްރު ލޯބިވެރިން ގެންގުޅޭނެ. ކަލެއާ ޖެހުނު ފަހުން އޭނާ އެހާ ބޯރިން މީހަކަށްވެފަ އެހުރީ، އެހެންނު ވާނީ ކަލެއަށް ނުކުރެވޭނެތީ އޭނާއަށް ވެސް ނޯވޭ މަޖާކޮށްލެވޭކަށް... ރައްޓެހިވެގެން އުޅޭއިރު ވެސް ކަލޭމެން ދެ މީހުން ހިޔެއްނުވޭ ދެ ލޯބިވެރިންހެން، އޭނާ ކައިރިވާން ބޭނުންނުވަނީ ދޯ"\nފިޒާނާ ދުލުން ނުކުތް ކޮންމެ ބަހެއް، ދޫކޮށްލި އަލިފާނުގެ ތީރެއް ފަދައިން އައިސް ކެންޒާގެ ހިތް ފިއްސަމުންދިޔައެވެ. ފިޒާނާ ބުނާ ފަދަ ތަޖުރިބާތަކެއް އޭނާގެ ނެތްކަން ކެންޒާއަށް އެނގެއެވެ. އޭނާއާ އެކަހަލަ ގާތްކަމެއް ބޭއްވި ފުރަތަމަ މީހަކީ ލައިތެވެ. ނަމަވެސް ލައިތަށް ވެސް ވީގޮތެއް ނޭނގެއެވެ. ކުއްލިއަކަށް ކެންޒާއާ އެބޭއްވި ގާތްކަން ހުއްޓާލީއެވެ. ދުރުވީއެވެ. އެއީ ފިޒާނާ ބުނިހެން އޭނާގެ ފަރާތުން ލައިތު ހިތްހަމަޖެހޭ ގޮތް ނުވީ ކަމާމެދު ކެންޒާ ސުވާލު އުފެދުނެވެ. ކެންޒާ އަމިއްލައަށް އިސްނެގުމުން ވެސް ލައިތު ބޭނުންނުވީއެވެ. ފިޒާނާގެ ސިކުނޑި ހޭލާފައި ހުރި ވަރަށް ކެންޒާ ވަނީ ދުނިޔެއަށް ރޯފިލާފައެއްނޫނެވެ. އެކަހަލަ ވާހަކައަކާމެދު މަޝްވަރާ ކުރާނޭ އިތުބާރު ހިފޭ ގާތް މީހަކު ވެސް އޭނާގެ ހުރީއެއްނޫނެވެ.\n"ފިޒާނާ ބަލަން ޖެހޭ ކަންކަމެއްނޫން އެއީ." ރުޅިން ހިތްވަރު ނެރެމުން ކެންޒާ ބުންޏެވެ. އިތުރު ވާހަކައެއް ދައްކަން ކެންޒާއަށް އުނދަގޫވިއެވެ.\n"ހީ ވިލް ނެވާ ބީ ޔޯސް." ފިޒާނާ ހީނގަތެވެ. ކެންޒާއަށް ވީގޮތް އެނގުމުން ކުރިލިބުނީއޭ ފިޒާނާގެ ހިތް ބުނެލިއެވެ. އަމިއްލައަށް ވިސްނިގެން ތިމާއާ އެކަށީގެންވާ މީހަކު ހޯދުމަށް ފިޒާނާ ބުނެލީ ކެންޒާގެ ކޮނޑުގައި ޖަހާލަމުންނެވެ. މޫދުން ލައިތު އެރިތަން ބަލަން ހުރެފައި ފިޒާނާ ހިނގައިގަތީ އޭނާއާ ދިމާއަށެވެ. ކެންޒާ ފަސްއެނބުރި ބަލައެއް ނުލިއެވެ. އޭނާ މަޑުމަޑުން ކުރިއަށް ހިނގައިގަތީއެވެ.\nހެވި ދިލިފައި ހުރެ، ބަނޑިބަނޑި ލައްވަމުން ފަރިގޮތަކަށް ފިޒާނާއައެވެ. ލައިތުއާ އަރާ ހަމަވީތަނާ ފިޒާނާގެ ފަޔަށް އެއްޗެއް ހެރުނު ފަދައިން އެކްޓު ޖައްސާލުމާއެކު ވޭނީ އަޑެއް ލައްވާލިއެވެ. އޭނާ ލައިތުގެ ގައިގާ ހިފަހައްޓަން އުޅުނެވެ. އަރިއަކަށް ލައިތު ޖެހިލަމުން ފިޒާނާ ދުރަށް ކޮށްޕާލީއެވެ. ވެއްލިގަނޑުތެރެއަށް މޫނުވަތަށް ވެއްޓުނުހާ އަވަހަށް ފިޒާނާ ތެދުވެ އިށީނެވެ. އޭނާއަށް ލައިތު ބަލާލާފައި، އަތުގައި އޮތް ޓީޝާޓުން އަތް ފުހެލިއެވެ. ފިޒާނާގެ ކޮނޑުގައި އަތްޖެހުނީތީ ލައިތުގެ އަތް ހަޑިވީ ކަހަލައެވެ.\n"ލައިތު..." ކުސްތަޅާލުމާއެކު ފިޒާނާ ގޮވާލިއެވެ.\nއަޑުއިވޭ ކަމަށް ނުހަދައި ލައިތު ދުވެފައި އައިސް ކެންޒާއާ ހަމަކުރިއެވެ. ލައިތު މޫދުން އެރީ ކެންޒާއާއި ފިޒާނާއާ ވާހަކަދައްކަން ތިބިތަން ފެނިގެންނެވެ. ފިޒާނާ ދެއްކި ވާހަކައެއް އޮޅުން ފިލުވަން ލައިތު ސުވާލުކުރިއެވެ. އެހެންނަމަވެސް ކެންޒާ ނުބުންޏެވެ. މޫދަށް ދާން އެދުމުން އެކަމާ ވެސް އޭނާ ގަޔާނުވިއެވެ. ދެމީހުން ވަކިން ކެނޯ ދުއްވަންދާން ބުނުމުން ވެސް ކެންޒާ ބޭނުމެއްނުވިއެވެ.\n"އޭތި އަޑިއަށް ގޮސްދާނެ... ލައިތުއަށްވުރެ އަހަރެން ބަރުވާނެ." ކެންޒާ ބުންޏެވެ. އެ ވާހަކަތައް ލައިތަށް އިވުމުން ހީވީ ފިޒާނާގެ ދުލުން ބޭރުވި ބަސްތަކެއް ހެންނެވެ. ދަތުރު އައީސުރެން ކެންޒާއަށް ގަނާ ކުރުން ނޫންކަމެއް ފިޒާނާ ނުކުރެއެވެ.\n"ކެބިންއަށް ދަމާ..." ކެންޒާ ކައިރިކޮށްލަމުން އޭނާގެ ބޮލުގައި ލައިތު ބޯޖައްސާލިއެވެ. އެކަމަށް ކެންޒާ އެއްބަސްވިއެވެ. އެންމެންނާ އެކަހެރިވެލިމުން ކެންޒާގެ ޠަބީޢަތް ރަނގަޅުވެދާނޭކަމަށް ލައިތު އުންމީދުކުރިއެވެ.\nކެބިންއަށް އާދެވުމުން ކެންޒާ ގޮވައިގެން ލައިތު ކޮޓަރިއަށް ވަނީ އެންމެން އައުމުގެ ކުރީން ފެންވަރާ ރީތިވެގެން ތިބޭނީއޭ ކިޔާފައެވެ. ނަމަވެސް ކެންޒާ ފާޚާނާއަށް ވަންނަން ނޫޅެ ހުރި ފިޔަވަޅު މަތީ ހުރީއެވެ. އޭނާއަށް ކަމެއްވެއްޖެކަން ހަރަކާތްތައް ހުރި ގޮތުން ލައިތު ދެނެގަތެވެ. އެކަމަކު ވީ ކީއްކަން ނޭނގެއެވެ. ފެންވަރައިގެން ނުކުންނަން ދެން ކޮޓަރީގައި އިންނާނަމޭ ލައިތު ބުންޏެވެ. ފަހަރެއްގައި މާޙައުލުގެ ގޮތުން ކެންޒާ ޖެހިލުންވާހެން ހީވާތީއެވެ.\n"ކިސް މީ..." ކެންޒާ ބުނެލިއެވެ.\nލައިތު ހައިރާންވިއެވެ. އެކަމަކު ނުހަނު އަވަހަށް އޭނާ ހީނލައިފިއެވެ. ކެންޒާއާ ގާތަށް ޖެހިލުމާއެކު ބޮސްދީފިއެވެ. އެވަރުން ކެންޒާއަށް ނުފުދުނުކަން އޭނާގެ ހަރަކާތްތަކުން ލައިތަށް އެނގުނެވެ. ކެންޒާގެ ދެއަތުގައި އޭނާ ހިފެހެއްޓުމާއެކު ދުރަށް ޖެހުނެވެ. މީހަކު އަތުވެދާނޭ ބުނެލިއެވެ. ރައްކާތެރިކަމެއްނޫން ކަމުގައި ލައިތު ބުންޏެވެ. ކެންޒާއަށް އިޙްސާސް ކުރެވުނީ ލައިތު ބަހަނާ ދައްކަނީ ކަމުގައެވެ. އޭރު ފިޒާނާ އުކާލި ކަތުރު ފަނިތައް ކެންޒާގެ ސިކުނޑި ކަމުންދަނީއެވެ.\n"އަތްލަން ބޭނުންނުވަނީތަ؟. އަހަރެން ހުންނަ ގޮތް ފެނުނީމަތަ؟. އަހަންނަށް ލައިތު ހެޕީކޮށް ނުދެވޭނޭ ހީވީ ދޯ." ކެންޒާގެ އަޑު އައީ ކުރެހިގެންނެވެ.\n"ކެން..." ކަންބޮޑުވެ ހާސްވެފައި ލައިތު ގޮވާލިއެވެ.


Heart attackafahu casillas football kulhun huttaalan ninmaifi – adduLIVE\nހާޓްއެޓޭކަށް ފަހު ކަސިއަސް ކުޅުން ހުއްޓާލަނީ\nMay 17, 2019, 14:44 އަލީ ހުޒާމް\nމެޑްރިޑް- 17 މޭއި 2019: ޕޯޓޯގެ ފަރިތަކުރުންތަކުގައި ހުއްޓާ ހާޓްއެޓޭކެއް ޖެހި ފަރުވާ ދިނުމަށްފަހު މިހާރު ހޮސްޕިޓަލުން ދޫކޮށްލާފައިވާ ސްޕެއިންގެ ތަޖުރިބާކާރު ކީޕަރ އިކާ ކަސިއަސް ފުޓްބޯޅައިން ރިޓަޔާ ކުރަން ނިންމައިފިއެވެ.\nޕޯޗުގަލްގެ އެފްސީ ޕޯޓޯއަށް ކުޅެމުން އަންނަ ކަސިއަސް ފުޓްބޯޅައިން ރަސްމީކޮށް ރިޓަޔަ ކުރަން ނިންމާފައިވަނީ މިފަހަރުގެ ސީޒަނަށްފަހު ކަމަށް މީޑިއާ ރިޕޯޓުތައް ބުނެއެވެ.\nމިމަހުގެ 1 ވަނަ ދުވަހު ޕޯޓޯގެ ފަރިތަކުރުން ތަކުގައި ހުއްޓާ ހާޓްއެޓޭކް ޖެހުމާއި ގުޅިގެން އިމަޖެންސީގައި އޭނާއަށް ފަރުވާދިނުމަށްފަހު ވަނީ ހޮސްޕިޓަލުން ދޫކޮށްލާފައެވެ. ކަސިއަސް ވަނީ އޭނާއަށް ޕޯޓޯގެ މެޑިކަލް ޓީމުން ދިން އަވަސް ފަރުވާއަށް ޝުކުރު އަދާކޮށްފައެވެ.\nކަސިޔަސްގެ ހިތަށް ކުރިމަތިވި މައްސަލައާ ގުޅިގެން މި ސީޒަނުގައި އޭނާ ދެން ކުޅުމަކީ ދުރު ކަމެއް ކަމަށް ރިޕޯޓުތައް ބުނެއެވެ.\nކުރިން ރެއާލް މެޑްރިޑަށް ކުޅުނު ކަސިޔަސް އަކީ ދުނިޔޭގައި އުފެދުނު އެންމެ މޮޅު ކީޕަރުންގެ ތެރޭގައި ހިމެނޭ ކާމިޔާބު ކުޅުންތެރިއެކެވެ. އެގޮތުން އޭނާ ވަނީ ގައުމީ ޓީމާއި އަދި ކްލަބު ލެވެލްގައި ކާމިޔާބު ކުރެވެން ހުރި ހުރިހާ ތަށްޓެއް ކާމިޔާބުކޮށްފައެވެ.\nއެގޮތުން ކަސިޔަސް ވަނީ ސްޕެއިންގެ ގައުމީ ޓީމާއެކު ވޯލްޑް ކަޕާއ ޔޫރޯ ފުޓްބޯޅަ މުބާރާތް އަދި ރެއާލް މެޑްރިޑާއެކު ޗެމްޕިއަންސް ލީގު ތިން ފަހަރެއްގެ މަތިން ކާމިޔާބުކޮށްފައެވެ.\nކެރިއަރުގައި މިހާތަނަށް 1000 އަށްވުރެ ގިނަ މެޗު ކުޅެފައިވާ ކަސިޔަސް އަކީ ސްޕެއިންގެ ގައުމީ ޓީމަށް ވެސް އެންމެ ގިނަ މެޗު (167) ކުޅެދިން ކުޅުންތެރިޔާ ވެސް މެއެވެ


SunOnline: Fen kunfuneege rihi 25: Kurimathi lanee aa zamaanakah!\n01 Apr 2020, 17:18\nއެމްޑަބްލިއުއެސްސީ ބިލްޑިން -- ސަން ފޮޓޯ/ އަހުމަދު އަވްޝަން އިލްޔާސް\nއެމްޑަބްލިއުއެސްސީގެ 25 އަހަރުގެ ތަޖުރިބާގެ އަލީގައި ހިދުމަތްތައް ފުޅާކޮށް، އިތުރަށް ފެންވަރު ރަނގަޅު ކުރުމަށްޓަކައި ބޮޑެތި ބަދަލުތަކެއް ގެނައުމުގެ މަސައްކަތް ކުރަމުންދާ ކަމަށް އެކުންފުނީގެ މެނޭޖިން ޑިރެކްޓަރު ހަސަން ޝާހު ވިދާޅުވެއްޖެ އެވެ.\nއެމްޑަބްލިއުއެސްސީސީއަށް 25 އަހަރު ފުރުމާ ގުޅިގެން "ސަން"އާ ވާހަކަ ދައްކަވަމުން ޝާހު ވަނީ އެމްޑަބްލިއުއެސްސީގެ ހިދުމަތްތައް ފުޅާކުރަން މިހާރު ކުރަމުންދާ މަސައްކަތްތަކުގެ ތަފްސީލު ދެއްވާފަ އެވެ.\n"އެންމެ މުހިންމު އެއް ކަމަކަށް މިއޮތީ މާލޭގެ ފެނުގެ ރިޒާވެއް ހެދުން. އެގޮތުން ރިޒާވެއް ހެދުމަށްޓަކައި އެސްޓީއޯގެ ރެޑީމިކްސް ހަދަން ބޭނުންކުރާ 373 ނަންބަރު ކޮށި ސަރުކާރުން ވަނީ އެމްޑަބްލިއުއެސްސީއާ ހަވާލުކޮށްފައި. ބޭނުންވަނީ އެތަނުގައި ތިން ޓޭންކު ބަހައްޓައިގެން މާލެ ފެނަށް ޖެހިއްޖެ ހާލަތެއްގައި ބޭނުންކުރެވޭނެ ތިން ދުވަހުގެ ސްޓޮކެއް ބިލްޑުކުރުން." ޝާހު ވިދާޅުވި އެވެ.\nއޭނާ ވިދާޅުވީ މި މަސައްކަތް ނިންމަން ކުރިން ރާވާފައި އޮތީ މިއަހަރުގެ ސެޕްޓެމްބަރު މަހަށް ކަމަށެވެ. އެ މަޝްރޫއަކީ ބޭރު ކުންފުންޏެއްގެ އެހީއާއެކު ކުރިއަށްގެންދާ މަޝްރޫއަކަށް ވުމާއެކު ކޮވިޑް19ގެ ސަބަބުން އެ މަޝްރޫއު ލަސްވެފައިވާ ކަމަށް ވިދާޅުވި އެވެ.\nޝާހު ވިދާޅުވީ ތިން މަހުގެ މަޑުޖެހުމެއް އެ މަޝްރޫއަށް އަތުވެދާނެ ކަމަށާއި ނަމަވެސް، މިއަހަރުގެ ތެރޭގައި ނިންމާލެވޭނެ ކަމަށް ލަފާކުރައްވާ ކަމަށެވެ.\nމީގެ އިތުރުން ޝާހު ވިދާޅުވީ ހުޅުމާލެއާ މާލެއާ ދެމެދު ފެން ޕައިޕްލައިން އެޅުމުގެ މަސައްކަތުގެ ބޮޑު ބައި ވެސް މިހާރު ނިމިފައިވާ ކަމަށެވެ.\n"މާލޭގައި ޕަވާ ފެއިލް ވިޔަސް، (ހިދުމަތް މެދުނުކެނޑި ފޯރުކޮށްދިނުމަށްޓަކައި) ހުޅުމާލޭން ބްރިޖު ދަށުން އަންނަ ޕައިޕްލައިން ކަލާފާނު ޓޭންކަށް ގުޅާލެވޭ ގޮތަށް ކަނެކްޝަނެއް ދިނުން. މި މަސައްކަތުގެ ބޮޑު ބައި މިހާރު ވަނީ ނިމިފައި، ކަލާފާނުގެ ޓޭންކަށް ގުޅާލުމަށްޓަކައި ހޮޅި ވަޅުލުމުގެ މަސައްކަތް އެކަނި އޮތީ." ޝާހު ވިދާޅުވި އެވެ.\nހުޅުމާލޭން މާލެއަށް ޕައިޕްލައިނެއް އެޅުމުގެ މައިގަނޑު ބޭނުމަކީ ކަރަންޓު ކެނޑިގެން ނުވަތަ އެހެން ވެސް މައްސަލައެއް މާލޭން މެދުވެރިވި ނަމަވެސް، އެއްވެސް މެދެކެނޑުމަކާ ނުލައި އެމްޑަބްލިއުއެސްސީގެ ހިދުމަތްތައް ފޯރުކޮށްދިނުމެވެ.\nމީގެ އިތުރުން ޝާހު ވިދާޅުވީ ފެން އުފެއްދުމުގައި ޒަމާނީ، އާ ގޮތްތަކެއް ދިރާސާ ކުރަމުންދާ ކަމަށެވެ.\nމިހާރު ފެން ކުންފުނިން އުފައްދާ ފެނަކީ ބޯހޯލް ތޮރުފައިގެން ބިމުގެ 100 މީޓަރަށް އަޑިން ފެން ނަގައިގެން އުފައްދާ ފެނެވެ. އެ ކުންފުނި އުފައްދައިގެން އެންމެ ފުރަތަމަ ފެން އުފެއްދީ މޫދުން ނަގާ ލޮނު ފެން ޑީސެލިނޭޓް ކޮށްގެންނެވެ.\nއެމްޑަބްލިއުއެސްސީގެ ހުޅުމާލޭ އޮޕަރޭޝަން ސެންޓަރުގައި ހުންނަ އާރުއޯ ޕްލާންޓް-- ފޮޓޯ: އެމްޑަބްލިއުއެސްސީ\nޝާހު ވިދާޅުވީ ބިމުގެ އަޑިން ނަގާ ފެން ޑީސެލިނޭޓްކޮށްގެން ފެން އުފެއްދުމަކީ މާ ރައްކާތެރި ގޮތެއް ކަމަށެވެ. ނަމަވެސް މިއަށްވުރެ ވެސް ޒަމާނީ މޮޑެލްތައް ބަލަމުންދާ ކަމަށް ޝާހު ވިދާޅުވި އެވެ.\n"ބޭރުގެ ބައެއް ގައުމުތަކުގައި ވައިގެ ހުންނަ ފެން ކޮންޑެންސްކޮށްގެން އެއިން ވެސް މީރު ފެން އެބަ އުފައްދާ. އަޅުގަނޑުމެން ވެސް މި މޮޑެލް ބެލިން އެކަމަކު މި މޮޑެލްއަށް ހަކަތަ އެބަދޭ މިހާރު މި ބޭނުންކުރާ ހަކަތައިގެ 119ގުނަ އިތުރަށް... އެހެންވެ މިއީ އެހާ ފީސިބަލް މޮޑެލްއަކަށް ނުވޭ." ޝާހު ވިދާޅުވި އެވެ.\nއެމްޑަބްލިއުއެސްސީގެ ރިހި ޔޫބީލް ފާހަގަ ކުރުމަށް ކުރިން ވަރަށް ގިނަ ކަންތައްތަކެއް އޮތީ ރާވާފަ އެވެ. ނަމަވެސް މި ދުވަސްވަރު ކޮވިޑް19 ފެތުރެމުންދާތީ އެ ހަރަކާތްތަކާއެކު ރައީސް އިބްރާހިމް މުހައްމަދު ސޯލިހު ޝަރަފުވެރިކޮށްދެއްވާ ގޮތަށް ބާއްވަން ރޭވި އަހަރީ ދުވަހުގެ ޖަލްސާ ވެސް ވަނީ ކެންސަލްކޮށްފަ އެވެ.\nޝާހު ވިދާޅުވީ މި ހާލަތުން އަރައިގަނެވުމުން އަހަރީ ދުވަހަށް ރާވާފައިހުރި ކަންކަން އަލުން ބާއްވާނެ ކަމަށެވެ.\nކޮވިޑް19އާއެކު މި ދުވަސްވަރަކީ ދަތި ދުވަސްވަރެއް ނަމަވެސް ފެން ކުންފުނިން ދޭ އެއްވެސް ހިދުމަތެއް ހުއްޓުމަކަށް ނާންނާނެ ކަމުގެ ޔަގީންކަން ވެސް ޝާހު ވަނީ އާންމު ރައްޔިތުންނަށް އަރުވާފަ އެވެ.\nމާލެއަށް ކުރިމަތިވި ފެނާއި ނަރުދަމާގެ މައްސަލަތައް ހައްލު ކުރުމަށްޓަކައި އެމްޑަބްލިއުއެސްސީ އުފެއްދީ އޭޕްރީލް 1، 1995ގައެވެ. އޭރު 60 މުވައްޒަފުންނާއެކު އެކުންފުނި އުފެއްދީ 60،000 މީހުންގެ އާބާދީއަކަށް ހިދުމަތް ދިނުމަށެވެ.\nއޭގެ 25 އަހަރު ފަހުން ކުންފުނީގައި 900އަށްވުރެ ގިނަ މުވައްޒަފުން ތިބިއިރު، ކުންފުނީގެ ހިދުމަތް ރާއްޖޭގެ އާބާދީގެ 50 ޕަސެންޓަށްވުރެ ބޮޑު ބަޔަށް ވަނީ ފުޅާކޮށްފަ އެވެ.\nސެމްސަންގުގެ ފަތްޖަހާލެވޭ ފޯނު އުރީދޫ އިން ރާއްޖެއަށް\nމެއި މަހު ހަ އަތޮޅަކުން ގްރީން ޓެކްސް ނުލިބޭ\nޝިޕިން އެޖެންޓުންގެ ރެޖިސްޓްރީ ހުށަހަޅަން އަންގައިފި


AliExpress Maldives: Dhivehin Beynunvaa Mudhaathah Ehthaakun - Vaguthu\nނުރައްކާތެރި ހާލަތު ދެމިއެބައޮތް، ރާއްޖޭގައި ތިބި ބަލި މީހުންގެ އަދަދު ރެކޯޑް މިންވަރެއްގައި! -4ގަޑިއިރު ކުރިން\nއަލިއެކްޕްރެސް މޯލްޑިވްސް: ދިވެހިން ބޭނުންވާ މުދާތައް އެއްތާކުން!\n6 މަސް ކުރިން ( ޖެނުއަރީ 12, 2020 )\nދިވެހިން މިއަދު އެންމެ ގިނައިން ވިޔަފާރި ކުރަމުން އަންނަނީ އަލިއެކްޕްރެސް އިންނެވެ. ނަމަވެސް އަލިއެކްޕްރެސްއަކީ ވަރަށް ބޮޑު އަދި ދުނިޔޭގެ ހުރިހާ ޤައުމެއްގެ މީހުން ވިޔަފާރި ކުރަމުން އަންނަ ޕްލެޓްފޯމަކަށްވުމާއެކު ގިނަ ފަހަރަށް ބޭނުންވާ ޕްރަޑަކްޓް ހޯދުމަށް ދަތިތަކާ ކުރިމަތިވެއެވެ. މިގޮތަށް ދިމާވާ ދަތި ތަަކަށް ހައްލު ހޯދައިދިނުމަށް ދިވެހި ރާއްޖޭގައި، "އަލިއެކްސްޕްރެސް މޯލްޑިވްސް" ގެ ނަމުގައިވަނީ ޕޭޖެެއް ހަދާފައެވެ.\n"މިޕޭޖް ހެދުމުގެ ބޭނުމަކީ ދިވެހިން ބޭނުންވާ ޕްރަޑަކްޓްސްތައް ދިވެހިންނާ ހަމައަށް ފޯރުކޮށްދިނުން. ގިނަ ފަހަރަށް ބޭނުންވާ ޕްރަޑަކްޓެއް އޮންނަނީ ނޭނގިފަ. މިހެންވެ އަޅުގަނޑުމެން ހެދި ޕޭޖެއް މިއީ. ކޮންމެ ދުވަހަކުވެސް، އަޅުގަނޑުމެން ޓީމްގެ ފަރާތުން އަލިއެކްޕްރެސްގައި ހުރި ޕްރަޑަކްސްޓްގެ ތެރެއިން ދިވެހިންގެ އެންމެ ކަމުދާނެ ޕްރަޑަކްޓްސް ފިލްޓާ ކޮށްލަދެން." އެ ޕޭޖް މެނޭޖް ކުރަމުން އަންނަ ފަރާތުން ބުންޏެވެ،\nPortable Electric Pull Tweezer Device Women Hair Removal Epilator ABS Facial Trimmer Depilation For Female Beauty dropshipping$3.72 (MVR 57.51)http://s.click.aliexpress.com/e/kGp7vWSy\nPosted by AliExpress Maldives on Saturday, January 11, 2020\nއަލިއެކްޕްރެސް މޯލްޑިވްސް ޕޭޖަށް އެންމެ ދެ ދުވަސްތެރޭ 2،000 މީހުންވަނީ ލައިކްކޮށްފައެވެ. މިއީ ދިވެހިން މިކަމަށް ކުރާ ތަރުޙީބު ދޭހަވާ ކަމެއްކަމަށް އަލިއެކްޕްރެސް ޕޭޖުން މައުލޫމާތު ދެއެވެ.\n"އަދި ދެދުވަސް މިވީ. 2،000 ލައިކްސް ހަމަވެއްޖެ. އިންޝާ ﷲ އަޅުގަނޑުމެންގެ ޚިދުމަތްތައް ފުޅާ ކުރާނަން. ލިބޭ ތަރުޙީބަށް ބަލާ އަޅުގަނޑުމެން މިވިސްނަނީ ޕްރަޑަކްސްޓްތައް ބޭނުން ކުރާނެ ގޮތް ފަދަ މަޢުލޫމާތުތަކާއެކު ޕްރަޑަކްސްތައް ގެނެވޭނެ އިންތިޒާމެއް ހަމަޖެެއްސުމެއް. ހުރިހާ ބޭފުޅުންވެސް އަޅުގަނޑުމެންގެ ޕޭޖް ފޮލޯ ކުރައްވާ. އޭރުން އިންޝާ ﷲ ވިޔަފާރި ކުރުމަށް ތި ބޭކާރު ކުރާ ވަގުތައް މަދުވާނެ." އަލިއެކްޕްރެސް ޕޭޖްގެ އެޑްމިންއަކު ބުންޏެވެ.\nއަލި އެކްސްޕްރެސްއިން ތަފާތު ގިނަ ބާވަތް ބާވަތުގެ ސާމާނު ލިބެން ހުންނައިރު، ގިނަ ސާމާނު ޝިޕް ކުރެއެވެ. އަލި އެކްސްޕްރެސް އެކައުންޓެއް ނެތްނަމަ މިލިންކަށް ފިއްތާލައިގެން ރެޖިސްޓަރ ކުރެވޭނެއެވެ. ފޭސްބުން މެދުވެރިކޮށްވެސް ރެޖިސްޓްރޭޝަން ކުރިޔަށް ގެންދެވޭނެއެވެ. އަލަށް އަލިއެކްޕްރެސްއަށް ރެޖިސްޓާރ ކުރައްވާ ފަރާތްތަކަށް2 ޑޮލަރު ބޯނަސްގެ ގޮތުގައި ލިބިވަޑައިގަންނަވާނެއެވެ.\nއަލިއެކްޕްރެސްގައި މިވަގުތު އެންމެ ހިނގާ ޕްރަޑަކްޓްތައް ބަލާލުމަށް މިލިންކަށް ފިއްތާލާށެވެ.\nދިވެހިންގެ މެދުގައި މަޤްބޫލުކަން ހޯދާފައިވާ އަލި އެކްސްޕްރެސް އަކީ ދުނިޔޭގައިވެސް މިހާރު އެންމެ ގިނަ މީހުން ބޭނުން ކުރަމުން އަންނަ ޝޮޕިން އެޕްލިކޭޝަންއެވެ. ބޭނުން ކުރަން ފަސޭހަ ކަމާއި ބޭނުންވާ މުދާ ވީހާވެސް އަވަހަކަށް ފޯރުވަމުން އަންނާތީވެ، އަލިއެކްސްޕްރެސް މިއަދު ވެގެން ގޮސްފައިވަނީ ގިނަ ދިވެހިން އިތުބާރު ކުރާ އެޕްލިކޭޝަން އަށެވެ. މިއީ ޗައިނާ، ރަޝިޔާ ފަދަ ޤައުމުތަކުގައި ގިނަ ބަޔަކު ބޭނުން ކުރަމުން އަންނަ އެޕްލިކޭޝަންއެއްކަން ފާހަގަކޮށްލެވެ.


Mahuge agu dhaiy kuree MIFCO ah gellunvaathy: Raees - Dhiyares\nމަހުގެ އަގު ދަށްކުރީ މިފްކޯ އަށް ގެއްލުންވާތީ: ރައީސް\nރައީސް ސޯލިހް ފެލިވަރު ބަނދަރުގައި އޮތް މަސް ދޯންޏަކުން ފައިބައިވަޑައިގަންނަވަނީ. ފޮޓޯ: ރައީސް އޮފީސް.\nމަހުގެ އަގު ދަށް ކުރީ ސަރުކާރުން މަސް ގަންނަ ކުންފުނި މިފްކޯއަށް ގެއްލުންވާތީ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް މިހެން ވިދާޅުވީ ކުރިއަށް އޮތް ލޯކަލް ކައުންސިލް އިންތިހާބުގައި އެމްޑީޕީގެ ފަރާތުން ވާދަ ކުރާ ކެނޑިޑޭޓުންގެ ކެމްޕެއިން ޓީމުތަކާއި ބައްދަލުކުރުމަށް އޮންލައިންކޮށް ބޭއްވި ބައްދަލުވުމުގައި ވާހަކަ ދައްކަވަމުންނެވެ.\nހުވަދު އަތޮޅުގެ ޓީމުތަކާއި އެކު މިރޭ ބޭއްވި ބައްދަލުވުމުގެ ބައިވެރިއަކު ވަނީ މިފްކޯއަށް މަސް ގަންނަ އަގު ދަށް ކޮށްފައިވާތީ ކަންބޮޑުވުން ފާޅުކޮށްފައެވެ. އެކަމާއި ގުޅިގެން ރައީސް ސޯލިހް ވިދާޅުވީ މަސް ގަންނަ އަގު ދަށް ކުރީ މިފްކޯއަށް ބޮޑެތި ގެއްލުންތަކެއް ވަމުންދާތީ ކަމަށެވެ. އަދި މިފްކޯއިން މަސް ގަންނަމުން ދިޔައީ ބޭރަށް މަސް ވިއްކާ އަގަށްވުރެ އެތައް ތަނެއް ބޮޑުކޮށް ކަމަށް ރައީސް ވިދާޅުވިއެވެ.\nއަދި އެކަން ހައްލު ކުރެވޭނެ ކަމުގެ އުންމީދު އެބަ އޮތް ކަމަށާއި، އެމަނިކުފާނުގެ ވިސްނުންފުޅަކީ މަހަށް ވެލިއު އެޑްކޮށްގެން އެކަން ކުރުން ކަމަށް ރައީސް ވިދާޅުވިއެވެ.\nމަސް ގަންނަ އަގު ސަރުކާރުން ދަށް ކުރުމާއި ގުޅިގެން ވަރަށް ގިނަ މަސްވެރިން އަންނަނީ ކަންބޮޑުވުން ފާޅުކުރަމުންނެވެ. މިދިޔަ އަހަރު ފަހުކޮޅު މަސްވެރިން ވަނީ ފެލިވަރަށް އަރާވެސް އިހުތިޖާޖުކޮށްފައެވެ. މަހުގެ އަގަށް ރަނގަޅު ބަދަލެއް ގެނެސްދެއްވާނެ ކަމަށް ވިދާޅުވިނަމަވެސް ރައީސް ސޯލިހްގެ ސަރުކާރަށް އަދިވެސް އެކަން ވެފައިނުވެއެވެ.\nއެމްޑީޕީ ރައީސް ސޯލިހް


Mi faahaanaa in ihusaas kureveynee kandu adi | Mihaaru\nއެކްއޭރިއަމް ފާހާނާގެ މަންޒަރެއް.\n27 އެޕްރީލް 2019 - 07:51\nމި ފަހަރު އަނެއްކާ ވެސް ފާހާނާތަށީގެ ތަފާތު ވާހަކައެކެވެ. މި ތަށިމަތީގައި އިށީނދެލީމާ އިހުސާސް ކުރެވޭނީ ކަނޑުއަޑީގައި އިނދެވޭހެންނެވެ. ވަށައިގެން ފެންނަނީ ކަނޑުއަޑީގެ ރީތި މަންޒަރުތަކެވެ.\nމި މަންޒަރު ސިފަވާ ގޮތަށް ޖަޕާނުގެ އަކާޝީ ސިޓީގެ ހަޔަޝިކާޒީ މެޓްސޫގެ އައްސޭރިފަށުގައި ހުޅުވާފައިވާ "ހިޕޯޕޯ ޕާޕާ ކެފޭ" އަކީ މިހާރު ވަރަށް ގިނަ ބައެއްގެ ސަމާލުކަން ހުއްޓިފައިވާ ތަނެކެވެ. ކެފޭގެ ފާހާނާ ތައްޔާރުކޮށްފައި ހުންނަނީ އެކްއޭރިއަމެއް ގޮތަށެވެ.\nއެހެންވެ ފާހާނާކޮށްލަން ތަށިމަތީގައި ޖައްސައިލުމާ އެކު މީހާ އެ ގެންގޮސް ދެނީ ކަނޑުއަޑީގެ ހިތްގައިމު މަންޒަރުތަކުގެ ތެރެއަށެވެ. ފާހާނޮށްލައިގެން ނުކުންނަ އިރު ފަހަރުގައި މިއީ ޑައިވެއްކޮށްލާފައި މައްޗަށް އެރުން ކަހަލަ ކަމެއްގެ ގޮތުގައި އިހުސާސް ކުރެވިދާނެ އެވެ. ތަށިމަތީގައި އިންނަ އިރު ފެންނާނީ އެކި ކުލަކުލައިގެ މަސްތަކާއި މުރަކަ އެވެ.\n"ހިޕޯޕޯ ޕާޕާ ކެފޭ" ގެ މެނޭޖްމަންޓާ ހަވާލާދީ ޑެއިލީ މެއިލުން ބުނި ގޮތުގައި މި ތަފާތު ފާހާނާ ތައްޔާރު ކުރަން އެތަނުން 200،000 ޕައުންޑް (257،894.00 ޑޮލަރު) ހަރަދުކޮށްފައިވެ އެވެ.\n"އެ ފާހާނާ ހާއްސައީ އަންހެނުންނަށް. އެކަމަކު ކެފޭ އަށް އަންނަ ކަސްޓަމަރުން އިތުރު ކުރުމުގެ ގޮތުން ބައެއް ފަހަރު ފިރިހެން ކަސްޓަމަރުންނަށް ވެސް އެކްއޭރިއަމް ފާހާނާ ތަޖުރިބާކޮށްލަން ފުރުސަތު ދެން،" ކެފޭއާ ހަވާލާދީ ޑެއިލީ މެއިލުން ބުންޏެވެ. "މިތަނަށް ކާން އަންނަ މީހުންނަށް ވުރެ ގިނައީ އެކްއޭރިއަމް ފާހާނާގައި ވަގުތުކޮޅެއް ހޭދަކޮށްލަން އަންނަ މީހުން."\nއިތުރު ލިޔުންތައް ޖަޕާން ކެފޭ/ރެސްޓޯރެންޓް


Erdogan Aai Netanyahu Ge Medhugai Varugadha Bahuge Hamalaa Thakeh - Vaguthu\nއުރުދުޣާން އާއި ނަތަންޔާހޫގެ މެދުގައި ވަރުގަދަ ބަހުގެ ހަމަލާތަކެއް\nއަމިއްލަ ބިން ހޯދުމަށާއި ގެއްލިފައިވާ ޙައްޤުތައް ހޯދުމަށް މުޒާހަރާ ކުރި އެތައް ސަތޭކަ ފަލަސްތީނު ރައްޔިތުންނަކާ ދެކޮޅަށް، އިސްރާއިލުން ވަނީ ނުބައްދަލު ބާރުގެ ބޭނުން ކޮށްފައެވެ. އެއްވެސް ހަތިޔާރެއް ނެތި މުޒާހަރާ ކުރަމުންދިޔަ އާއްމުންނާއި ނޫސްވެރިން އަދި ޞިއްޙީ އެހީތެރިންނަށް އަމާޒުކޮށް، ވަރުގަދަ ހަމަލާތަކެއް، ޔަހޫދީން ފޮނުވާލާފައިވެއެވެ.\nމިކަންކަމާ ގުޅިގެން އިސްރާއީލަށް އެތައް ފާޑު ކިޔުމެއް އަމާޒުވަމުންދާއިރު، ޓްވިޓަރ ގައިވެސްވަނީ ވަރުގަދަ ބަހުގެ ހަމަލާތަކެއް ބަދަލުކޮށްފައެވެ. ޓްވިޓަރ ގައި ހޫނު ރައްދުތަކެއް ފޮނުވާފައިވަނީ އިސްރާއިލުގެ ބޮޑު ވަޒީރު ބެންޖަމިން ނަތަންޔާހޫ އާއި ތުރުކީގެ ރައީސް ރަޖަބު ތައްޔިބު އުރުދުޣާން އާ ދެމެދުއެވެ.\nއިއްޔެ ހަވީރު ނަތަންޔާހޫ ކޮށްފައިވާ ޓްވީޓެއްގައި ބުނެފައިވަނީ އުރުދުޣާން އަކީ ހަމާސް ޖަމާއަތުގެ އެންމެ ބޮޑު ސަޕޯޓަރުކަމަށާއި އޭނާއަށް ނިރުބަވެރިކަމާއި މީހުން މެރުން ރަނގަޅަށް ދަންނަކަމަށެވެ.\nހަމާސް ޖަމާއަތަކީ ފަލަސްތީނުގައި އެންމެ ހާލުގައި އޮތް ޣައްޒާގައި ވެރިކަން ކުރާ ޖަމާއަތެވެ. އެތައް ޤައުމަކުންވަނީ، އެއީ ނިރުބަވެރި ޖަމާއަތެއްގެ ގޮތުގައިވެސް ލޭބަލް ކޮށްފައެވެ.\nމިކަމާ ގުޅިގެން ރޭގެ ވަގުތެއްގައި އުރުދުޣާން ކުރައްވާފައިވާ ޓްވީޓެއްގައި ވިދާޅުވެފައިވަނީ ނަތަންޔާހޫ އަކީ އެއްވެސް ދިފާޢެއް ނެތް ބައެއްގެ ޤައުމަކަށް ވެރިވެގެން ހުރި މީހެއްކަމަށެވެ. އަދި، އޭނާގެ އަތުގައި ފަލަސްތީނު ރައްޔިތުންގެ ލޭ ހޭކިފައި ހުންނާނެކަމަށްވެސް ބުނެފައިވެއެވެ.\n"ނަތަންޔާހޫ އަކީ ތަފާތު ކުރުން ގެންގުޅޭ، ދިފާޢެއް ނެތް ބައެއްގެ ޤައުމަކަށް، އދ.ގެ ގަރާރުތަކާ ޚިލާފަށް އަރައިގެން 60 އަހަރަށްވުރެ ގިނަ އަހަރަށް ހަދާފައިވާ ޤައުމެއްގެ ބޮޑު ވަޒީރެއް... އޭނާގެ އަތުގައި ފަލަސްތީނު ރައްޔިތުންގެ ލޭ ހުންނާނެ އަދި ތުރުކީ އަށް ހަމަލާ ދީގެން، އަމިއްލަ ކުށްތަކެއް ނުފޮރުވޭނެ—އިންސާނިއްޔަތުކަމާ ގުޅޭ ފިލާވަޅެއް ބޭނުންނަމަ 10 ކޮމާންޑްމަންޓް ކިޔާ." އުރުދުޣާން ކުރެއްވި ޓްވީޓުގައިވެއެވެ.\nމި ދެ ޤައުމުގެ ލީޑަރުންގެ މެދުގައި ހޫނު ބަހުގެ ހަމަލާތަކެއް ބަދަލުކޮށްފައިވާއިރު، ޑިޕްލޮމެޓިކް ގޮތުންވެސް ދެ ޤައުމުގެ މެދުގައި ހަމަލާތަކެއްވަނީ ބަދަލުކޮށްފައެވެ. އެގޮތުން، ތުރުކީ އިން ވަނީ އެޤައުމުގައި ހުންނަ އިސްރާއީލު ސަފީރު އަނބުރާ ޤައުމަށް ފޮނުވާލާފައެވެ. އަދި، ގުދުސްގައި ހުންނަ ތުރުކީގެ ކޮންސުލް ބަންދުކުރުމަށް އިސްރާއިލުންވަނީ އަންގާފައެވެ.\nމެއި 16, 2018 - 14:37\nއުރުދުޣާން ތީ މިފަހުގެ ޒަމާނުގައި ޤައުމެއްގެ ވެރިޔަކު އިސްލާމީ އުއްމަތާ އެއްކޮޅަށް ބަސްބުނުމުގަ ސާބިތުކަންމަތީ ހުރި ރަގަޅު، އަހަރެމެން ހިތްހަމަޖެހޭފަދަ ވެރިއެއް.\nޢަރަބި އެހެންޤައުމުތަކުންވެސް މިފަދަ ކަންކަން ފެންނާނެނަމައޭ ވަރަށް ހިތަށް އަރާ...\nދުނިޔެވީ ކަންކަން ދޫކޮށް އުއްމަތް ސަލާމަތް ކުރުމަށް އިސްކަންދޭނެ ނަމައޭ ހިތަށްއަރާ..\nމެއި 16, 2018 - 14:39\nމުސްލިމުންނަށް ނަސްރުލިބޭނީގިޔާމަތް ދުވަހުން\nނޫސް ކިޔާ މީހާ\nމެއި 16, 2018 - 15:18\nއަހަރެމެން ޤައުމުގެ އުރުދުޣާން "ރައީސް ނަޝީދު" ވެސް ވަނީ އިޒުރެއީލްގެ ގަތުލުއާއްމު ކުއްވެރިކުރައްވާ ވަރުގަދަ ހަމަލާއެއް ދެއްވާފަ! ޔާމީންގެ ސަރުކާރަކަށް ނުފެނޭ ފަލަސްތީނުގެ މުސްލިމުން ކޮށާ ކުދިކުދި ކުރާ މަންޒަރުތަކެއް! އުއްމީދު ކުރަނީ މިފަދަ ކޮމެންޓުތަށް ޝާޢިރު ކުރުމުގެ ހިއްވަރު ބަރަކާތްތެރި ރޯދަމަހުގެ ފުރަތަމަ ދުވަހު"ވަގުތު ނޫހަށް" ލިބުން. ޝުކުރިއްޔާ!\nމެއި 16, 2018 - 16:21\nމެއި 16, 2018 - 17:40\nމެއި 19, 2018 - 23:34\nރޯދަމަހު ރޯދަނުހިފާ ރާ ބޯ ނަސީދުގެ ވާހަކަ ނުދައްކާ... ޝައިތާނުން ނާއެކު ނަސީދު ވެސް ވަނީ ކަސްދޮޅު އެލުވިފަ. ﷲއަށް ހަމްދުހުރި\nބުއްްޅަަބޭ / ނަތަންޔާހޫ\nމެއި 16, 2018 - 17:15\nއިޒްރާއީލުންވެސް ބުނަނީ މިނިވަންކަން ދިފާޢުކުރުމަށް ކޮންމެ ފަދަ ކަމެއްވެސް ކުރާނަމޯ، ފަލަސްތީނުންވެސް ބުނަމުންދަނީ ހަމައެހެން! ދެމީހުންވެސް ގުރުބާންވަނީ އެއްބިމަކަށް! ދެންފަހެ، މިކަންތައްތައް ބަލާ ދިރާސާކުރިއިރު، އިޒްރާއީލު ކިޔާ ދައުލަތެއް ބައިނަލް އަގުވާމީގޮތުން ބަލައިގެނެފަވޭ! ފަލަސްތީނު ކިޔާ ގައުމެއް، އަދި އުފަންނުވޭ! ހަނގުރާމް ކުރަން ބަލާއިރު، އިޒްރާއީލާ ދެކޮޅަށް ހިލަކޮޅެއް އުކާލެވޭހާބާރެއްވެސް މުޅި މެދުއިރުމަތީގަ ވެސް ނެތް! އެކަމަކު، އިޒްރާއީލަށްވުރެ ކުޑަ ގައުމެއް މެދު އިރުމަތީގަ ނެތް!\nމެއި 26, 2018 - 22:32\nނޫސްކިޔާ މީހާ ތި ކިޔަނީ އިޒްރޭލްގެ ނޫސްތައް. ދިވެހި ނޫސް ކިޔާނަމަ ޔާމީންގެ ސަރުކާރުން ފަލަސްޠީނުގެ ޙައްޤުގައި ބައިނަލްއަޤްވާމީ ދުނިޔޭގައި ކުރާ މަސައްކަތާއި ނަޝީދު އަސްލާމްދީނާ ދެކޮޅަށް ކުރާ މަސައްކަތް ފެނުނީސް.\n30 މިނެޓް ކުރިން 1\n13 ގަޑިއިރު ކުރިން 1


އދ. އޮށަގަލި ފިނޮޅު ވަގުތީގޮތުން ބަލަހައްޓައިދޭނެ ފަރާތެއް ހޯދުން\nއދ. އޮށަގަލިފިނޮޅު ވަގުތީގޮތުންބަލަހައްޓައިދޭނެ ފަރާތެއްހޯދަން ބޭނުންވެއްޖެއެވެ. ވީމާ، އދ.އޮށަގަލި ފިނޮޅު ވަގުތީގޮތުން ބެލެހެއްޓުމަށް ޝައުޤުވެރިވެލައްވާ ފަރާތްތަކުން އެކަމަށް އެދި 2020 ޖެނުއަރީ 13 ވާ ހޯމަ ދުވަހުގެ 11.30 ގެ ކުރިން މިއިދާރާއަށް ޕްރޮޕޯސަލް ހުށައެޅުއްވުން އެދެމެވެ.\nއދ.އޮށަގަލި ފިނޮޅާ ގުޅޭ މަޢުލޫމާތާއި، ޕްރޮޕޯސަލްގައި ހިމަނަންޖެހޭ ތަކެތި އެނގޭނެ މަޢުލޫމާތު ޝީޓް މިއިދާރާގެ ކައުންޓަރުން ލިބިވަޑައިގަންނަވާނެއެވެ. ހުށައެޅޭ ޕްރޮޕޯސަލްތައް ހުޅުވުން އޮންނާނީ 2020 ޖެނުއަރީ 13 ވާ ހޯމަ ދުވަހު 11:30 ގައި މިއިދާރާގެ ޖަލްސާކުރާ މާލަމުގައި އެކަމަށް ބޭއްވޭ ބައްދަލުވުމުގައި ބައިވެރިވެލައްވާ ފަރާތްތަކުގެ ހާޟިރުގައެވެ.\n5 ޖުމާދަލްޢޫލާ 1441\nއދ. އަތޮޅު ކައުންސިލްގެ ރައީސް\nޕަބްލިޝްކުރި ގަޑި: 2318\nސުންގަޑި: 13 ޖަނަވަރީ 2020 1130


BREAKING| Covid Jehigen 83 Aharuge Meehaku Niyaa Vejje - Vaguthu\nކޮވިޑް ޖެހިގެން 83 އަހަރުގެ މީހަކު ނިޔާވެއްޖެ\nކޮވިޑް-19 ޖެހިގެން ރާއްޖެ އިން އިތުރު މީހަކު ނިޔާވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ކުރި ޓުވީޓެއްގައި ވިދާޅުވީ ކޮވިޑް ބަލީގައި ފަރުވާދެމުން ދަނިކޮށް ނިޔާވެފައި ވަނީ 83 އަހަރުގެ ދިވެހި ފިރިހެނެއް ކަމަށެވެ. އެމީހާ އަށް ހުޅުމާލެ ކޮވިޑް ފެސިލިޓީގައި ފަރުވާދެމުން ދަނިކޮށް ނިޔާވީ ރޭ ފަތިހު 4:47 ގަ ކަމަށް އެ ޓުވީޓުގައިވެއެވެ.\nމިއާ އެކު ކޮވިޑް ބަލީގައި ރާއްޖެ އިން ނިޔާވި މީހުންގެ އަދަދު ވަނީ 197 އަށް އަރައިފައެވެ.\nކޮވިޑް ޖެހިގެން އިއްޔެ އެކަނި ވެސް ހަތަރު މީހަކު ވަނީ ދުނިޔެ ދޫކޮށްފައެވެ. މި ހަތަރު މީހުންގެ ތެރެއިން ދެ މީހަކު ނިޔާވެފައިވަނީ ހުޅުމާލޭ މެޑިކަލް ފެސިލިޓީގައި ފަރުވާދެމުންދަނިކޮށެވެ. އެއީ އުމުރުން 84 އަހަރުގެ ދިވެހި ފިރިހެނަކާއި އުމުރުން 63 އަހަރުގެ ދިވެހި އަންހެނެކެވެ.\nމީގެއިތުރުން ދަރުމަވަންތަ ހޮސްޕިޓަލްގައި ފަރުވާ ހޯދަމުން ދަނިކޮށް އުމުރުން 25 އަހަރުގެ އަންހެނަކުވެސް ވަނީ ނިޔާވެފައެވެ. އެއީ ރާއްޖެ އިން މި ބަލީގައި ނިޔާވި އެންމެ ޒުވާން މީހާއެވެ. އަދި މި ބަލީގައި ރާއްޖެ އިން ނިޔާވި މީހުންގެ ތެރެއިން ދެ ވަނަ އަށް އެންމެ ހަގު ޒުވާނާއެވެ.\nއިއްޔެ ލ. އަތޮޅު ކޮވިޑް ފެސިލިޓީގައި ފަރުވާ ހޯދަމުން ދިޔަ 92 އަހަރުގެ ފިރިހެނަކު ވެސް ވަނީ ނިޔާވެފައެވެ.\nރާއްޖެއިން މިހާތަނަށް 197 މީހަކު ކޯވިޑް ޖެހިގެން ނިޔާވެފައިވާއިރު މީގެތެރޭގައި ހިމެނެނީ 180 ދިވެހިންނާއި 17 ބިދޭސީންނެވެ.


Europe ge hunaru othumakee haassa kameh noon\nޔޫރަޕްގެ ހުނަރު އޮތުމަކީ ހާއްސަކަމެއް ނޫން\nފިލިޕީންސްގެ ކެޕްޓަން ސްޓެފާން ޝްރޯކް އާއި ކޯޗް ސްކޮޓް ޖޯސެފް ކޫޕާ\nފިލިޕީންސްގެ ގިނަ ކުޅުންތެރިންނަކީ ޔޫރަޕްގެ ލޭހުރި ކުޅުންތެރިން ކަމަށް ނުބުނެވޭނެ ކަމަށާއި އެ ކުޅުންތެރިން ފިލިޕީންސް ޓީމަށް ކުޅެނީ އެއީ އެ ކުޅުންތެރިންގެ އާއިލީ ގޮތުން ފިލިޕީންސަށް ނިސްބަތް ވުމުން ވުމުން ކަމަށް ފިލިޕީންސްގެ ކޯޗް ސްކޮޓް ޖޯސެފް ކޫޕާ ބުނެފި އެވެ.\nވޯލްޑް ކަޕް ކޮލިފިކޭޝަންގައި ރާއްޖެއާ ދެކޮޅަށް ނުކުތުމުގެ ކުރިން މިއަދު ބޭއްވި ޕްރެސް ކޮންފަރެންސްގައި ވާހަކަ ދައްކަމުން ކޫޕާ ބުނީ ބައެއް ފަރާތްތަކުން ފިލިޕީންސްުން ނެޗްރަލައިޒް ކޮށްފައިވާ ކަމަށް ވާހަކަ ދައްކާ ކަމަށާއި އެހެންނަމަވެސް އެއީ ހަގީގަތެއް ނޫން ކަމަށެވެ. ޔޫރަޕްގެ ބެކް ގުރައުންޑުން އައި ނަމަވެސް އެ ކުޅުންތެރިން ފިލިޕީންސަށް ކުޅެނީ އެ ކުޅުންތެރިންގެ މައިންބަފައިން ނިސްބާތްވާ ގައުމަކީ ފިލިޕީންސް ކަމަށް ވެފައި އެ ގައުމާ މެދު އޮންނަ ލޯބިން ކަމަށެވެ.\nއޭނާ ބުނީ، ޔޫރަޕްގެ ފުޓްބޯޅައިގެ ބެކްގުރައުންޑުން އައުމުން ހިތަށް ލިބޭ ހިތްހަމަޖެހުމެއް ފިޔަވައި އެހެން އެޑްވާންޓޭޖެއް ނޯންނަ ކަމަށާއި އޭޝިއާގެ ލީގަކުން އައި ނަމަވެސް މެޗަށް ނުކުންނާނީ ދެ ޓީމު އެއް ދަނޑަކަށް ކަމަށެވެ.\n"މި ކުޅުންތެރިން ފަހްރުވެރިވެލާފަ ބުނާނެ ތިމަންނަމެން މިއީ ފިލިޕީނޯ އޭ، އެހެންވެ އެ ކުޅުންތެރިން ފިލިޕީންސްގެ ގައުމީ ޓީމަށް އެ ކުޅެނީ،" ކޫޕާ ބުންޏެވެ. "ޔޫރަޕްގެ ފުޓްބޯޅައިގެ ބެކުގުރައުންޑުން އައިމަ ކުޅުންތެރިންނަށް ޕާސަނަލީ ލިބޭ ހިތްހަމަޖެހުމެއް އޮވެދާނެ، އެހެންވިޔަސް މާދަމާ އަހަރެމެންވެސް މި ދަނޑުގައި [ގަލޮޅު ދަނޑު] ގައި ނުކުންނާނީ ދެ ޓީމު."\nއޭނާ ބުނީ ޔޫރަޕްގައި ކުޅުނަސް އޭޝިއާގައި ކުޅުނަސް އެކި ކުޅުންތެރިންނަށް ލިބޭނީ އެކި ކަހަލަ ތަޖުރިބާ ކަމަށެވެ. އޭޝިއާގެ ފުޓްބޯޅައިގެ ބެކުގުރައުންޑުން އައިސްގެ ރަނގަޅު ތަޖުރިބާއަކަށް އެކަން ވެދާނެ ކަމަށް ކުރިން ތައިލެންޑް ލީގްގައިވެސް މަސައްކަތް ކުރި ކޫޕާ ބުންޏެވެ.\nފިލިޕީންސް ޓީމުގެ ހެޑް ކޯޗްގެ ގޮތުގައި ލިސްޓްކޮށްފައި ވަނީ ސާބިއާގެ ގޯރާން މިލޮޔެވިޗެވެ. އޭނާގެ އެހީތެރިންގެ ގޮތުގައި މަސައްކަތް ކުރަނީ ހެޒިއާޑަން ރަމަޑާނީ، ގޯލްކީޕިން ކޯޗް މިލޯސް ސިމިޗް އާއި ކޫޕާ އެވެ. ރާއްޖޭގެ ޓީމާ ބެހޭގޮތުން ކޫޕާ ބުނީ، ވޭތުވެދިޔަ އެއް އަހަރު ތެރޭ ރާއްޖެއިން ރަނގަޅު ނަތީޖާތަކެއް ނެރެފައިވާ ވުމަކީ ފާހަގަ ކުރައްޖެހޭ ކަމެއް ކަމަށެވެ. އުގޮތުން ސާފް ޗެމްޕިއަންޝިޕްގެ ފައިނަލުގައި އިންޑިއާ ބަލި ކުރުމާއި، ކޮލިފިކޭޝަންގެ ފުރަތަމަ މެޗުގައި ގުއާމް އާއި ދެކޮޅަށް ކުޅޭ މެޗު އަދި ސީރިއާގައި ކުޅުނު މެޗުގައި ރާއްޖޭގެ ޓީމުން ދެއްކި ކުޅުން ކޫޕާ ފާހަގަ ކުރި އެވެ.\nއެ ޓީމުގެ ކެޕްޓަން ސްޓެފާން ޝްރޯކްގެ ވާހަކަ އަށް އިޝާރާތްކޮށް ކޫޕާ ބުނީ ރާއްޖެއިން ވޭތުވެދިޔަ މެޗުތަކުގައި ދެއްކި ކުޅުމުން އިހްތިރާމް ކުރެވޭ ކަމަށާއި އެހެންނަމަވެސް ޖެހިލުންވުމެއް ނެތް ކަމަށެވެ.\nފިލިޕީންސް އެންމެ ފަހުން ކުޅުނު މެޗުގައި، އެ ޓީމު ވަނީ ޗައިނާ އާ އެއްވަރު ކޮށްފަ އެވެ. އެއީ ފިލިޕީންސަށް ރަނގަޅު ނަތީޖާ އެކެވެ. އެހެންނަމަވެސް ކޫޕާ ބުނީ އެ މެޗުން ލިބޭނެ ފައިދާއެއް ރާއްޖޭގެ މެޗަށް ނެތް ކަމަށެވެ.\nރާއްޖޭގައި 2014 ވަނަ އަހަރު ބޭއްވި އޭއެފްސީ ޗެލެންޖު ކަޕްގެ ސެމީ ފައިނަލުގައި ފިލިޕީންސް އަތުން ރާއްޖެ ބަލިވީ 3-2 ންނެވެ. ފިލިޕީންސްގެ މައްޗަށް ލީޑް ނަގަން ރާއްޖެއަށް ލިބުނު ފުރުސަތުގައި ރާއްޖެއަށް ލިބުނު ޕެނަލްޓީ އިބްރާހިމް ފަޒީލް (އޮއްޕޮ) ފޮނުވާލުމުން ފިލިޕީންސްގެ ކީޕަރު ނީލް އެތުރިޖް ދިފާއު ކުރީ އެވެ.


ޤުރުރުބާން ވުމީ މިހިތުގެ އުފާ4ވަނަ ބައި – Esfiya\nޤުރުރުބާން ވުމީ މިހިތުގެ އުފާ4ވަނަ ބައި\nކުއްލިއަކަށް ބަދިގޭގެ ކުޑަދޮރު މަޑުމަޑުން ހުޅުވޭތަން އަބްޔާންއަށް ފެނުނެވެ. އަބްޔާން އަވަހަށް އައިސް އަލަމާރިއާއި ނިވާވެލި އެވެ. އަދި މަޑުމަޑުން ގޮސް އައިސް އަލަމާރި ބިއްދޮށުގައި ހުރި ފިހިގަނޑު ނެގި އެވެ. ކުޑަދޮރު ހުޅުވާފައި އެމީހަކު ކުޑަދޮރުން އެތެރެއަށް ފުންމާލި ކަމެއްނޭގެ އަބްޔާން ގޮސް ފިހިގަޑުން އެމީހާގެ ބޮލުގައި ޖެހި އެވެ.\n“އައްދޯތް.” އާލިޔާ ހަޅޭއް ލަވައި ގަތް އަޑު އިވުނެވެ. އަބްޔާން އަވަހަށް އައިސް ހޮޅިބުރި ދިއްލި އެވެ. އޭރު އާލިޔާ ހުރީ އެއް އަތުން ބޮލުގައި ހިފަހައްޓައިގެނެވެ. އަނެއް އަތުގައި އޮތީ އަރައިގެން އުޅުން ފައިވާނެވެ. “ކިހިނެއް ވެގެންތަ އަބީބެ ތި އުޅެނީ.”\n“އާލިޔާ، މިގަޑީގަ؟” އަބްޔާން ހުރީ ހައިރާން ވެފަ އެވެ. “ބައްޕަ ކައިރީ ބުނާނަން. މިއަދުވެސް ބުނީމެއްނު ބުނާނަމޭ.” އަބްޔާން ހުރީ ރުޅި އައިސްފަ އެވެ. އޭނާގެ ކޮއްކޮ އަންހެން ކުއްޖަކަށް ވެފައި އެގޮތަށް އުޅޭކަށް އަބްޔާން ނޭދެ އެވެ.\n“މަށަށް ހެޔޮ ބުންޏަސް.” އާލިޔާ އައިސްއަލަމާރިން ގަނޑުފެން ކޮތަޅެއް ނަގާ ބޮލުގަ އަޅަން ފެށި އެވެ. “ތަދު ވެއްޖެޔޭ.” އަބްޔާން އާލިޔާއަށް ބަލަން ހުރެފައި ބަދިގެއިން ނިކުމެގެން ހިގައްޖެ އެވެ.\nޖެހިގެން އައި ދުވަހު ހެދުނު ހެދުނާ ގްރީން ވިލާއަށް ޖަންނަތު ދިޔައީ ހިދާޔާ ބުނެގެންނެވެ. އެއީ ޖަންނަތުއަށް ލިބުނު އޮފް ދުވަހެވެ. ޖަންނަތު ގޮސް ގޭތެރެއަށް ވަދެގެން ދިޔައިރު އެކަކު ވެސް ފެންނާކަށް ނެތެވެ.\nބަދިގެ ފަރާތުން އަޑެއް އިވޭތީ ޖަންނަތު އެދިމާލަށް ދިޔަ އެވެ. ބަދިގޭގެ ކުޑަ ދޮރުގައި ތަޅެއް ހަރުކުރަން ވެގެން އަބްޔާން އުޅެ އެވެ. އޭނާ ހުރީ ސޯޓް ބުރި އެކަނި ލައިގެނެވެ. ވަރުގަދަ ރީތި ހަށިގަނޑު ދައްކާލައިގެނެވެ. އަބްޔާންގެ ހަށިގަނޑު ފެނުމުން ކުރިން ދުވަހު މޫދުގައި އޮވެ ޒިޔާދާ ދެއްކި ވާހަކަ ޖަންނަތު ހަދާން ވިއެވެ. އަބްޔާންގެ ހަށިގަނޑު ހަމަ އެހާވެސް ރީތީ އެވެ. ޖަންނަތު ހިތަށް އެރި އެވެ.\nމީހަކު ހުރިހެން ހީވެގެން އަބްޔާން ފަހަތަށް ބަލައިލި އިރު ޖަންނަތު ގެއްލިފައި ހުއްޓެވެ.\n“އޭ ހެލޯ!” އަބްޔާން ގޮވާލި އެވެ. “ކިހިނެއް ވެފަ ތިހިރީ؟”\n“ހިދާ…. ހިދާ ދައްތަ ކޮބައިތަ؟” ސިހިފައި ޖަންނަތު އަވަހަށް ބުންޏެވެ.\n“މަންމަ ހޯދަން އައިސް މިތާ ސިއްރުން ތި ބަލަނީ މަށާ ދިމާލަށް ދޯ.” ލާނެތް ގޮތަކަށް ހިނިއައިސް ފައި ހުރެ އަބްޔާން ބުނެލި އެވެ.\n“އައްޗި، މާރީތި މީހެއްވިއްޔަ،” މޫނަށް ވައްތަރެއް ޖައްސާލުމުން ޖަންނަތު ބުންޏެވެ. “ކޮބައިތަ ހިދާ ދައްތަ؟”\n“ފިހާރައަށް ގޮސްވީ. އިރުކޮޅަކުން އަންނާނެ.”\nއެވަގުތު ހިދާޔާ އައިސް ގެއަށް ވަނެވެ. އަދި ޖަންނަތު ފެނުމުން ކައިރިއަށް އައެވެ.\n“ޖަންނާ، އެވަރަކުން މިއަދު އަންނަން ބުނީ އެއްޗިހި ދޮވެލަ ދޭށޭ ބުނަން ވެގެން. އެކަމަކު އެއުޅޭ އާލިޔާ މާހެދުނަކާ ތެދުވެ އެއްޗިހި ދޮންނަން އަޅައިފި. ދެން ނޭގެ އޭނަ ނިމޭނެ އިރެއްވެސް.” ހިދާޔާ ބުންޏެވެ.\n“އެހެންވިއްޔާ ދޮންނަންވީ އެއްޗިހި ހިފައިގެން އަހަރެން ގެއަށް ދަންތަ. ދޮވެ ހިއްކައިގެން ގެނެސްދޭނަން.” ޖަންނަތު އެހެން ބުނުމުން ހިދާޔާއަށް އެގޮތް މާ ކަމުގޮއްސި އެވެ.\nޖަންނަތު އަބްޔާން ކޮޓަރިއަށް ވަނީ ދާއެއްޗިހި ބަލަ އެވެ. އޭރު އަބްޔާން ކޮޓަރީގައި ނެތުމުން ޖަންނަތު ކޮޓަރި ތެރެއަށް ބަލައިލި އެވެ. ކޮޓަރި ވަރަށް ތަރުތީބެވެ. ނަމަވެސް އެނދު އޮތީ ތަންމަތި ނާޅަ އެވެ. ގައިގަ އަޅަން ގެންގުޅޭ ފޮތިގަނޑު ގުޅައަކަށް އޮތެވެ. ނިދާ ހޭލި ގޮތަށެވެ. ޖަންނަތު އެނދު ތަންމަތި އަޅަން ބާލީސް ނެގިތަނާ ބާލީސް ދަށުގައި އޮތް ފޮޓޯއެއް ފެނުނެވެ. އޭގައި ވަނީ އަބްޔާންއާއި އެކު އަންހެން ކުއްޖެކެވެ. އަބްޔާންގެ އިސްތަށިގަނޑު ކުރުކޮން ކޮށާލާފައި ހުރި އިރު ތުބުޅިއެއް ވެސް އެފޮޓޯގައި ނެތެވެ. ވަރަށް ރީތިކޮން ހިނިތުން ވެލައިގެން އަބްޔާން ހުރިއިރު އަބްޔާންގެ ކޮލުގައި ތުންފަތް ޖައްސާލައިގެން ހުރި އަންހެން ކުއްޖާ ހީވަނީ ބޭރު ކުއްޖެއް ހެނެވެ. މާރީތިކޮން މޫނު ފެންނާކަށް ނެތެވެ. ފޮޓޯގެ ނުފުށުގައި ލިޔުން ކޮޅެއް ލިޔެފައި އޮތުމުން ޖަންނަތު އެ ކިޔާލި އެވެ. އެވަގުތު މީހަކު އަންނަ އަޑު އިވުމުން ފޮޓޯ އަވަހަށް ބާލީސް ދަށަށް ލައިފައި އަވަހަށް ދާއެއްޗެހި ހިފައިގެން ނިކުންނަން އުޅެނިކޮން އަބްޔާން އައިސް ކޮޓަރިއަށް ވަނެވެ.\n“މަޑުކުރޭ، އަދި މަގޭ ކުޅެންދާ އެއްޗިހި ފާހާނާގައި ހުންނާނެ.” އަބްޔާން ފާހާނާއަށް ވަންނަމުން ބުންޏެވެ. ޖަންނަތު ހުރީ އަބްޔާން އެ ހިފައިގެން އަންނަން ދެނެވެ. ފޮޓޯގައިވާ ލިޔުން ކޮޅުން ޖަންނަތުގެ ހިތް ކުދިކުދިވީ ކަހަލަ އެވެ. ޖަންނަތުއަށް ނޭގެނީ އެއީ ކާކު ލިޔެފައިވާ ލިޔުމެއް ކަމެވެ. ޖަންނަތު ވިސްނަން ހުރީ އެ ލިޔުންކޮޅާ ދޭތެރޭ އެވެ. އިރުކޮޅަކުން ޖަންނަތު މޫނުމަތީ އެޅުނީ އަބްޔާންގެ ކުޅެންދާ ޖާޒީ އެވެ. ދުވި ދާވަހުން ޖަންނަތު އަވަހަށް މޫނުން އެނަގައި އަބްޔާންއާއި ދިމާއަށް ހަޅޭއް ލަވައިގަތެވެ. އަދި ރުޅިއައިސްގެން ކޮޓަރިން ނިކުމެގެން ހިގައްޖެ އެވެ. އަބްޔާން ލާނެތްކޮން ހީލައިގެން ޖަންނަތު ދިޔަ ދިމާލަށް ބަލަން ހުއްޓެވެ.\nހަވީރުގެ ވަގުތެވެ. އެދުވަހު ދޮވުނު އެއްޗިހި ގްރީން ވިލާއަށް ލުމަށް ޓަކައި ޖަންނަތު ބާރަށް ހިގާފައި ދިޔައެވެ. ގްރީން ވިލާގެ ކުރިމަތީ ކަންމައްޗަށް ހުރި ގެއިން ޔަޒަންއާއި ޒައިދާން ނުކުތެވެ. ޔަޒަން ގޮވައިގެން ހިނގާލަން ދާން ނުކުތް ޒައިދާން ޖަންނަތުއަށް ބަލައިލަމުން ހީލި އެވެ. ޖަންނަތު ވެސް ޔަޒަންގެ ކޮލުގައި ކޮށްޓާލަމުން ކުރިއަށް ހިގައި ގަތެވެ.\nޖަންނަތު ގޮސް ހިދާޔާއާއި އެއްޗިހި ހަވާލުކޮށްލާފައި ޖަންނަތު ނުކުމެ ހަމަ ޖެހިލައިގެން އޮތީ ގްރީންވިލާ ކުރިމަތީ ހުރި ހިރުދު ގަސްތަކުގައި އެލުވާފައި ހުރި ޖޯލިން ޖޯއްޔެއްގަ އެވެ. އެވަގުތު އާޔަތް އާއި އަނާ އެދިމާ އަތިރި މަތީ ވޮލީ ކުޅެން އުޅެ އެވެ. އަނާއަކީ އާޔަތް ގެ އެންމެ ގާތް އެކުވެރިޔާ އެވެ. ޖަންނަތު އެދިމާލަށް ބަލަން އޮތްއިރު ތުންފަތަށް ލުއި ހިނިތުން ވުމެއް ގެނުވާފައި ވެއެވެ. ކުޑައިރު ޖަންނަތުމެން ކުޅެން އުޅުން ހަދާން ޖަންނަތު ވާންފެށި އެވެ.\n“އާހް..” ޖަންނަތު ސިއްސައިގެން ދިޔައީ އަބްޔާން އައިސް ޖޯލި ތަޅުވައި ގަތީމަ އެވެ. އަބްޔާން ހޭން ފެށި އެވެ. ޖަންނަތު އަބްޔާން އަށް ލޯ އަޅާލި އެވެ. އަބްޔާން އައިސް އެތަނުން ޖޯއްޔެއްގައި އިށީދެފައި ކުޑަކޮން ހެއްލާލި އެވެ.\n“ޖަންނާ އިނގޭތަ ޔާނު އަންނަން އުޅޭކަން؟” އަބްޔާން އަޅައިގެން އިން އަވިއައިނު ދަށުން ޖަންނަތުއަށް ބަލައިލި އެވެ.\n“ޖަންނައަށް ކޯޗެއް އިނގެނީ؟”\nޖަންނަތު އަނގައިން ނުބުނެ އޮތެވެ. އަބްޔާން ވެސް އިރުކޮޅަކު އާޔަތުއާއި އަނާ ކުޅެން އުޅޭތަން ބަލަން އޮތެވެ.\nއަހްޔާން އަކީ އަންހެން ކުދިންނާ މާދޯޅު މީހެއްނޫނެވެ. އަހްޔާންގެ ގޮތް އެންމެ ރަގަޅަށް އިނގޭ މީހަކަށް ހުންނާނީ އަބްޔާން އެވެ. ޖަންނަތުގެ އުޅުމާއި ހީވާގިކަން ފެނުމުން އަހްޔާންއާއި އެންމެ ގުޅޭނެ މިޒާޖެއް އެރަށުގައި ހުރި އަންހެން ކުއްޖަކީ ޖަންނަތުކަން އަބްޔާންއަށް ހީވި އެވެ. އެހެން ކަމުން އަހްޔާންއާއި ޖަންނަތު ކޮންމެވެސް ގޮތަކުން ގުޅުވަން އަބްޔާން ބޭނުންވެ އެވެ. ނަމަވެސް ޖަންނަތު ވެސް އަދި އަހްޔާން ވެސް އެކަކު އަނެކަކާ މާ ގަޔާވާހެނެއް އަބްޔާންއަކަށް ހިޔެއް ނުވެ އެވެ. އަބްޔާން ކިތަންމެ ވަރަކަށް އަހްޔާންގެ ވާހަކަ ޖަންނަތު ކައިރީ ދެއްކިޔަސް ޖަންނަތު މާ ގަޔާވެގެން އަޑު އަހާކަށް ނޫޅެއެވެ.\n“އަބީ، ވާހަކައެއް އަހާލަންތަ؟” ހަމަހިމޭންކަން ފޫ ދުއްވާލީ ޖަންނަތު އެވެ.\n“އަހަންނަށް އިނގޭ އަބީ ސިނގިރޭޓް ނުބޯކަން، އެކަމަކު އަހަންނަކަށް ނޭގެ އަބީގެ ޖީބުގަ ސިނގިރޭޓް ފޮށްޓާ ލައިޓަރާއި އޮންނަންވީ ސަބަބެއް.”\n“އާން، އެއީ ރޭގަ މުޒޭ މާގިނައިން ބޯތީވެ އަހަރެން އެ ޖީބަށްލީ.”\n“މުޒޭބެ މިހާރު ނިކަން ސިނގިރޭޓު ބޮއޭ ދޯ…. އޭނަ އެއީ ކުރިން އެހެން އުޅުން މީހެއް ނޫނޭ… އަހަންނަކަށް ނޭގެ މުޒޭބެ އެގޮތަށް އެއުޅެނީ ކީއްވެ ކަމެއް.”\n” އަހަރުމެންގެ މަސައްކަތުން މިހާރު ސްމޯރކް ކުރުން ވަރަށް ބޮޑަށް މަދުކޮށްލައިފި… ޖަންނަމެނާއި މެދު އޭނަ ވަރަށް ވިސްނާ، މަށަށް ހީވަނީ އޭނަ ބައްޕަ ޖަންނަމެނާއި ދޭތެރޭ ކަންތައް ކުރި ގޮތުން މާބޮޑަށް ދެރަވެގެން އޭނައަށް ފެއްޓުން ކަމެއްހެން އެއީ. އޭނަގެ ވާހަކަ ތަކުން އެހެން ގެޓް ވަނީ.”\n“ތިހެން ވެދާނެ… މިހާރު އަހަރެން ފެނުނީމަ އިސްޖަހާނީ… އަހަރެމެނާ ވާހަކަ ދައްކަން ނުކެރެނީ ކަންނޭގެ.”\n“ނުކެރޭނެނު އެހެން ވީމައެއް،” އަބްޔާން ފުން ނޭވާއެއް ލަމުން ބުންޏެވެ. “އަޅެ ޖަންނަ މުޒޭއާ ވާހަކަ ދައްކަބަލަ. ދެއްކީމަ ދައްކާނެ ކަންނޭގެ.”\nޖަންނަތު ބޯޖަހާލި އެވެ. ޖަންނަތުއަށް އެދުވަހު ފެނުނު ފޮޓޯ ގަނޑާ ބެހޭގޮތުން ވެސް އަބްޔާންއާއި ވާހަކަ ދައްކަން ޖަންނަތު ބޭނުން ވިއެވެ. ނަމަވެސް އަހާލާކަށް ނުކެރުނެވެ. އަބްޔާން ހިއްސާކުރަން ބޭނުންވާ ވާހަކަތައް މިހާރުވެސް ޖަންނަތުއާއި ހިއްސާކުރޭ ވިއްޔާ އެވެ.\nޖަންނަތުއާއި އަބްޔާން ވާހަކަ ދައްކާތަން ބަލަން ގްރީން ވިލާ ދޮރުކައިރީ ހުރި ހިދާޔާގެ ހިތަށް އަރަމުން ދަނީ ކީކޭ ކަމެއް ނޭގެ އެވެ. ނިތްކުރިއަށް ރޫ އަރުވާލައިފައި ފުން ވިސްނުމެއްގައި ހުރި މީހަކު ފަދައިން ހިދާޔާ ބަލަން ހުއްޓެވެ. އިރުކޮޅަކުން ތުން އަނބުރާލައިފައި ގޭތެރެއަށް ވަނެވެ.\nފަތިހު ފަސްގަޑި ބައިވަނީ އެވެ. ބޭރުން ވާރޭ ވެހޭއަޑު އިވެމުން ދިޔަ އެވެ. ކޮޓަރި ތެރޭ ފިނިކަން އުފައްދާލާފައި ވަނީ އެހެންވެ އެވެ. ނަމާދުން ފައިބާފައި އަދިވެސް އިރުކޮޅަކު ނިދާލަން ޖަންނަތު ބޭނުންވި އެވެ. ނަމަވެސް ކުރަން ޖެހޭ ކަންތައްތައް ހިތަށް ވަނުމުން އަވަހަށް ކޮޓަރިން ނިކުމެގެން އައިސް ބަދިގެއަށް ވަނެވެ.\nބަދިގެ ކަންތައް ނިންމާލުމަށްފަހު އަތިރިއަށް ތެލިދޮންނަން ތެމިގެން ދާހިތެއް ޖަންނަތު ނުވި އެވެ. ކޮންމެވެސް މީހަކަށް ފައިސާދީގެން ތެލިދޮންނަ ތަނެއް ހަދަން ޖަންނަތު ހިތަށްއަރައިގެން އުޅޭތާ ކިތަންމެ ދުވަހެއް ވެއްޖެ އެވެ. މަގުމަތި ކުނިކަހަން ހިތަށް އަރުވާލި އެވެ. ނަމަވެސް މަގުމަތި ކުނިކެހޭކަށް ވެސް ނެތެވެ. އެހެން ކަމުން ބަދިގެ ދޮރުމަތީ ހުރި ކުޑަ ގޮނޑިއެއްގައި ޖަންނަތު އިށީނީ އެދުވަހު މެންދުރަށް ކައްކަންވީ އަލުވިކޮޅު ނޮޅާށެވެ. ކުޑަ ހިފައިގެން ގޭތެރެއަށް ވަދެގެން އައި ސާރާ ފެނުމުން ޖަންނަތު ބަލަން އިނެވެ.\n“ޖަންނައަށް ރޭގަވެސް މަ ގުޅިން، ފޯނު ނުނަގާތީ މިއައީ.” ސާރާ ހިޔަލަށް ވަންނަމުން ކުޑަ ލައްޕާލި އެވެ.\n“ކަމަކުތަ؟” ޖަންނަތު ކައިރީގައި ހުރި ފެންއެއްޗަށް އަތްކޮއްޕާލަމުން އަތްދޮވެލި އެވެ.\n“މިރަށުގައި މިހާރު ދައްކާ ވާހަކައެއް ތެދެއްތޯ އަހާލަން ވެގެން. ޖަންނަގެ އެންމެ ގާތް އެކުވެރިއަކީ އަހަރެން ކަމަށް ޖަންނަ ބުނަނީ، އެކަމަކު އަހަންނަށްވެސް ނޭގޭ ކަމެއް ޖަންނަ ކުރަނީ ދޯ؟” ސާރާ ދައްކާ ވާހަކަ ނަގައި ނުގަނެވިފައި ޖަންނަތު އިނެވެ.\n“ސާރާ ތި ކިޔާ އެއްޗެއް ނޭގެ، ތަންކޮޅެއް އިނގޭ ގޮތަށް ކިޔާބަލަ.” ޖަންނަތު ހައިރާން ވެފައި އިނދެ އަހާލި އެވެ.\n“ޖަންނަ އުޅެނީ މިހާރު އަބީއާ ރައްޓެހި ވެގެންނޯ އެބަ ކިޔާ” ސާރާ ބުންޏެވެ.\n“ކީކޭ؟” ޖަންނަތު ހައިރާންވީވަރު ފެނުމުން ހަގީގަތް ދެނެގަންނާކަށް ސާރާއަށް އުދަގުލެއް ނުވި އެވެ.\n“ހޫމް… ބަޔަކު ދައްކައިގެން އުޅޭ ވާހަކައެއް ދޯ. މަގޭ ކައިރީ ޒިޔާދާ އެވާހަކަ ދެއްކި ގޮތުން މަހީކުރީ ހަމަ ޖަންނަ މަށަށް ނުކިޔާދީ ސިއްރުން ކަމެއް ކުރަނީ ކަމަށް.” ސާރާ ބުންޏެވެ.\n“ސާރާ، އަހަރެން ސާރާއަށް ސިއްރެއްނުކުރާނެނު… އަނެއްކާ ކާކު ދައްކައިގެން އުޅޭ ވާހަކައެއްބާ ތީ.” ޖަންނަތު ވިސްނާލަން ހުރެފައި ބުންޏެވެ.\n” ޖަންނައާއި އަބީއާއި މާގިނައިން ވާހަކަ ދައްކާތަން ފެންނާތީ، މިރަށުގަ އުޅޭ މޮޔަ އަންހެން ކުދިން ހަދަހަދައިގެން ދައްކާ ވާހަކައެއް ކަމަށް ވާނީ،” ސާރާ ބުންޏެވެ. “އަހަރެން ދަނީ އިނގޭ، ގުޅާލާނަން ފަހުން.” ސާރާ ކުޑަ ހުޅުވާލަމުން ބޭރަށް ނުކުތެވެ. ޖަންނަތު ވިސްނުމަކަށް ގެއްލިފައި އިނެވެ.\nޒައިދާން އަވަހަށް ކިރުތައްޓެއް ގިރާލުމަށްފަހު ސާރާ ދާދި ދެންމެ އެގެއަށް ލާފައި ދިޔަ ކޮތަޅު ހުޅުވާލި އެވެ. އޭގައި ވަނީ ރޮއްޓާއި މަސްހުންޏެވެ. އެވަގުތު ޔަޒަން އައިސް ކާގެއަށް ވަނެވެ.\n“ދަރިފުޅާ، މިހިރީ ކުޑާ ގެނެސްދިން ފޭވަރިޓް. އަވަހަށް ކާލައިގެން އާދޭ.” ޔަޒަންއަށް ކާން ތައްޔާރުކޮށްލަ ދީފައި ޒައިދާން ކާގެއިން ނުކުތެވެ.\nޔަޒަން ގެ ދަބަސް ހިފައިގެން އައިސް ޔަޒަން ފޮތްތައް ހަމަކޮށްލާފައި ހުރީ ރަގަޅަށްތޯ ޒައިދާން ދަބަސް ބަލައިލި އެވެ. އެވަގުތު އަޅައިގަތީ ގަނޑުކޮޅެކެވެ. އެއީ ސްކޫލުން ދީފައިވާ ލިޔުމެކެވެ. ބެލެނިވެރިޔާއާއި ބައްދަލުކޮށްލަން އެދޭ ވާހަކަ އެވެ. ޒައިދާން އެ ގަނޑުކޮޅު ނަގާ ފަޓުލޫނު ޖީބަށް ލަމުން ދަބަސް ހަމަ ކޮށްލި އެވެ.\nޔަޒަން ސްކޫލަށް ލާން ނުކުތް އިރު ވާރޭ ވެހޭތީ ޒައިދާން އަވަހަށް ކާރަށް ޔަޒަން އެރުވި އެވެ. އަދި ޒައިދާން ވެސް ކާރަށް އަރާ ހަމަ ޖެހިލާފައި ޒައިދާންއަށް ބަލައިލި އެވެ.\n“ދަރިފުޅާ، ސްކޫލްގެ ކަންތައްތައް ރަގަޅުތަ؟”\n“ބައްޕަ ކައިރީ ބުނަން ޖެހޭ ހަމަ އެއްވެސް ވާހަކައެއް ނެތްތަ؟”\n“އާންއެކޭ ބައްޕާ، ކީއްވެތަ ތި އަހަނީ؟\n“ޓީޗަރުން ބުނާގޮތަށްތަ ދަރިފުޅު އުޅެނީ؟”\n“އާން ބައްޕާ. ބައްޕަ ކީއްވެތަ ތި އަހަނީ؟”\nޒައިދާން ފަޓުލޫނު ޖީބުން ގަނޑުކޮޅު ނަގާ ޔަޒަންގެ އުގަށް ލިއެވެ. އަދި ކާރު ދުއްވާލި އެވެ. ޔަޒަން އިރުކޮޅަކު އެއަށް ބަލަން އިނެވެ. އަދި ޒައިދާން ޔަޒަންއަށް ބަލައިލުމުން ގަދަކަމުން ކަހަލަ ގޮތަކަށް ހިނިތުން ވެލި އެވެ.\n“ކެން ޔޫ އެކްސްޕްލެއިން ދެޓް.” ގަނޑުކޮޅަށް އިޝާރާތް ކޮށްލަމުން ޒައިދާން ބުންޏެވެ.\n“އަސްލު މީ މާ ބޮޑު ކަމެއް ނޫނޭ، މިސް ހަމަ ބޭނުންވީ ބައްޕަޔާ މީޓް ކޮށްލަން.”\n“ދަރިފުޅު ކަމެއް ކުރީމަތަ؟ ކުއްޖަކާ ޒުވާބު ކުރީތަ؟”\n“ދެން ކީއްވެތަ ހަމަ ކަމެއް ނުވެ މިސްއާއި ބައްދަލުކުރަން އެ ޖެހުނީ؟”\n“އެއީ މިފަހަރު މާރކްސް ތަންކޮޅެއް މަދުން ލިބުނީމަ.”\nޒައިދާން ކުއްލިއަކަށް ކާރު ހުއްޓި އެވެ. އަދި ޔަޒަންއާއި ދިމާއަށް ބަލައިލި އެވެ.\n“ދަރިފުޅު ބައްޕައަށް ހުރިހާ މާރކްސް ތަކެއް ދެއްކީމެއްނު. ހުރިހާ އެއްޗަކުން ވެސް ދަރިފުޅު ވަރަށް މޮޅު.”\n“ޔަޒަންގެ މެތްސް ޕޭޕަރު ބައްޕައަށް ނުދައްކަން.” ޔަޒަން މަޑުމަޑުން ބުނެލި އެވެ. ޒައިދާން ޔަޒަންއަށް ބަލައިލި އެވެ. އިތުރަށް ޔަޒަން ވާހަކަ ދައްކާތޯ އިނެވެ.\n“ދަރިފުޅާ، ހިސާބުން މާދަށްވީތަ؟” ޒައިދާން އަހާލުމާއި އެކު ޔަޒަން ބޯޖަހާލި އެވެ.\n“ދަރިފުޅު ކީއްވެ ބައްޕަ ކައިރީ ނުބުނީ؟”\n“ބައްޕަ ރުޅިއައިސް ދާނެތީ.” ޔަޒަން މަޑުމަޑުން ބުނެލި އެވެ.\n“ދަރިފުޅާ ބައްޕަ ރުޅިއެއް ނާންނަމެއްނު މިހާރަކު. މެތްސް އިން ދައްކޮން ލިބުމަކީ މައްސަލައެއް ނޫނޭ، އަލުން ކިޔަވައިގެން މޮޅުވާނީ. ސްކޫލަށް މިދަނީ ކިޔަވައި މޮޅުވާކަށްނު. ބައެއް ފަހަރު ދަށްވެސް ވާނެޔޭ.” ޔަޒަންގެ ބޮލުގައި ފިރުމާލަމުން ޒައިދާން ބުންޏެވެ.\n“ޔަޒަން ބިރުގަތީ ބައްޕަ ރުޅި އައިސް ދާނެތީ.” ޔަޒަން މިފަހަރު ޒައިދާންއަށް ބަލައިލި އެވެ. ޔަޒަން އިނީ ކަންބޮޑުވެފަ އެވެ. ޒައިދާން ހިނިތުން ވެލަމުން ކާރު ދުއްވާލި އެވެ.\nވަރުދާ ދުނިޔޭގައި އުޅުން އިރު ޒައިދާންއަކީ ހަމަ އެކަނި މަސައްކަތުގައި އުޅޭ މީހެކެވެ. ގެއަށް އަންނަނީ ރޭގަނޑު އެވެ. ޔަޒަންއާއި އެކު މާގިނަ ވަގުތެއް ހޭދައެއް ނުކުރެ އެވެ. ޔަޒަންގެ ހުރިހާ ޒިންމާއެއް އުފުލަން ވަރުދާއާއި ހަވާލުކޮށްފައި ޒައިދާން ހުންނަނީ އެވެ. އެކަމާ މިހާރު ޒައިދާން ކިތަންމެ ހިތާމައެއް ކުރިޔަސް ކުރާނެ ކަމެއް ނެތެވެ. ފާއިތުވެ ގޮސްފައިވާ ކަންތައް ތަކެއް އަނބުރައެއް ނުގެނެ ވޭނެ އެވެ. އޭރުގައި ޔަޒަންއަށް ދައްކޮން މާކްސް ލިބުމުން ވަރުދާއާއި ދިމާއަށް އެއްޗިހި ކިޔުނީ ޔަޒަންގެ ކުރިމަތީ އެވެ. އޭރު ޒައިދާންއަށް ކުޑަކޮންވެސް އެއީ ކިހާވަރެއްގެ ކަމެއް ކަމެއް ނުވިސްނެ އެވެ.\nވަރުދާ ވަކިވެ ދިއުމާއި އެކު ސާރާގެ ވެސް އެދުމުގެ މަތިން ބެލެނިވެރިންނަށް ހިންގި ވޯރކްޝޮޕެއްގައި ޒައިދާން ބައިވެރިވީ އެވެ. އެ ވޯރކްޝޮޕުން ލިބުނު މަޢުލޫމާތާއި ގުޅިގެން އިތުރަށް މައިންބަފައިންގެ ޒިންމާއާއި ބެހޭގޮތުން ހުރި ކުދި ކުދި ޓުރޭނިން ޕްރޮގްރާމް ތަކުގައި ވެސް ޒައިދާން ބައިވެރިވީ އެވެ. މިހާރު ޒައިދާންއަކީ ހަމަ އެކަނި މަސައްކަތް ކޮށް ލާރި ހޯދާ ބައްޕައެއް ނޫނެވެ. ޒިންމާދާރު ބައްޕަ އެކެވެ. ޔަޒަންއަށް މަންމައަކު ކޮށްދޭ ހުރިހާކަމަކާއި އެކު ޒައިދާން ޔަޒަން ބަލަން ނިންމީ އެހުރިހާ ޓުރޭނިން ތަކެއް ހެދުމަށް ފަހު އެވެ. ވަރުދާ ނިޔާވި ފަހުން ކޮންމެ ދުވަހަކު ޔަޒަން ގެންގޮސް ޒައީމާއާއި ހަވާލު ކޮށްފައި ހަތަރުދަމު ބަހައްޓާނީ ޒައިދާންއަށް ޒައިދާންގެ ޒިންމާ ނޭގޭތީ އެވެ. އޭރު ޔަޒަންއާއި އެކު ވަގުތު ހޭދަކުރުމަކީ މާމުހިންމު ކަމެއްކަމަކަށް ޒައިދާން ނުދެކެ އެވެ. ނަމަވެސް މިހާރު ހުރިހާކަމެއް މިވަނީ ބަދަލު ވެފަ އެވެ. ޔަޒަންގެ ހުރިހާ ކަމެއް އެންމެ ގާތުން ބެލުމުގެ ޒިންމާ އަމިއްލައަށް ބޮލުގައި އެޅީ ޒައިދާން އެވެ. ޔަޒަންއަށް ދޭންވާ ހުރިހާ އުފަލަކާއި ރަގަޅު ތަރުބިއްޔަތެއް ދިނުމަކީ އަމިއްލަ ޒިންމާ ކަމުގައި ޒައިދާން ގަބޫލު ކޮށްފި އެވެ.\nމިއަދު ޔަޒަންއާއި އެކު ޒައިދާން ވެސް ކާރުން ފޭބީ ޔަޒަންގެ ޓީޗަރާއި ބައްދަލު ކުރާށެވެ. ޔަޒަން އަދިވެސް ޖެހިލުން ވެފައި ހުރިކަން އިނގުމުން އެއީ މާބޮޑުކަމެއް ނޫންކަން ޔަޒަންއަށް ވިސްނައި ދެމުން ޒައިދާން ސްކޫލަށް ވެދެގެން ދިޔަ އެވެ.\n“މެންދުރު ކާން އެންމެން ދިޔަ ގަޑި އެވެ. ހުސް ކޮޓަރި ތައް ސާފުކުރުމުގައި ޖަމީލާ އުޅެ އެވެ. ހައިފާ ޖަމީލާ ސާފުކުރަމުން ދިޔައިރު ބަލަން ހުރެ އެވެ. ހަދަންވީ ގޮތް ބައެއް ފަހަރު ޖަމީލާއަށް ކިޔާލަ ދެއެވެ.\n“ޖަންނާ،” ހައިފާ މެން ތިބި ކޮޓަރި ކުރި ކަނޑާލި ޖަންނަތު ފެނުމުން ހައިފާ ގޮވާލުމުން ޖަންނަތު ކޮޓަރިއަށް ވަނެވެ. “ބްރޭކް ގަޑީގަ ނުދަންތަ ކާކަށް؟”\n“މިރޭ ގެސްޓުން އަންނަ ވާހަކަ ބުނީމަ ބައެއް ކަންތައް ނިންމަން ވެފައި ހުރީމަ މަޑުކުރީ، ކާން ދާނަން އިރުކޮޅަކުން.” ޖަންނަތު ހުރީ ހަމަ ޖެހިލާފަ އެވެ.\n“މަށާ އެއްކޮން ދޯ ދާނީ.” ހައިފާ ޖަންނަތުގެ އަތުގައި ހިފާލަމުން ބުންޏެވެ.\n“އޯކޭ. ހައި ނިމުނީމަ އާދޭ.” ޖަންނަތު ބޭރަށް ނިކުންނަން ދަމުން ބުންޏެވެ.\nދެމީހުން ކާން ވަނީ އެތަނުގެ ބަދިގެއަށެވެ. ދެމީހުން ކާން ތިބީ މިހާރު ރަށުތެރޭ ފެތުރެމުން ދާ ވާހަކައާއި މެދު ބަހުސް ކުރާށެވެ.\n“އަސްލުވެސް ޖަންނާ، މިރަށުގަ ކިރިޔާވެސް ފިރިހެން ކުއްޖަކާ އަނގައިން ބުނާތަން ފެނިލިޔަސް ހަމަ ނިމުނީ، ދެން އެއުޅެނީ އެދެމީހުން ރައްޓެހި ވެގެން.”\n“މިހާރު އެވާހަކަ އޮންނާނީ ހާދަ ބަޔަކަށް އަޑު އިވިފައޭ ދޯ، ހަމަ ތެދެއް ލަދުން ބޯހަލާކުވޭ.”\n“އަޅާނުލާ، ޖަންނަގެ ކްލޯސް މީހުނަށް ހަގީގަތް އިނގޭނު މީހަކު ކިޔާހައި އެއްޗަކަށް ބަލަމުން މިޒަމާނަކު ނުހިގޭނެ.” ޖަންނަ ހައިފާއާއި އެއްބަސް ވެލަމުން ބޯ ޖަހާލި އެވެ.\nހަވީރު ވަމުން އައި ގަޑީގައި ވެސް ތުނިކޮން ވާރޭ ވެހެ މުން ދިޔަ އެވެ. މޫސައާއި އަބްޔާން ތިބީ ކޮފީއެއް ބޯލަން ލީކްސް ރެސްޓޯރެންޓް ގައެވެ. އެމީހުން އާދަވެ ތިބޭ މޭޒުގަ އެވެ. ނޫރުއާއި މުޒައްފަރު ވެސް އައިސް އެމީހުނާ ބައިވެރި ވިއެވެ.\n“އަބީ، ހާދަ އެހެން ކަހަލަ ވާހަކައެއް ރަށުތެރޭ ފެތުރެޔޭ އެބަ.” މުޒައްފަރު ސިނގިރޭޓެއް ނަގާ ރޯކޮށްލަމުން ބުންޏެވެ.\n“ކޮން ވާހަކައެއް؟” އަބްޔާން މާ ގަޔާނުވެ އިނދެފައި އަހާލި އެވެ.\n“އެއީ ތެދު ވާހަކައެއް ނޫން…” މުޒައްފަރު އިނދެފައި ބުންޏެވެ. ” އަބީއާއި އޭނައާ އެކަށީގެނެއް ނުވޭ… މިޒާޖެއްވެސް ގުޅެނީއެއްނޫން.”\n“ކީކޭތަ ތިކިޔަނީ؟” އަބްޔާން އިނީ އަދިވެސް އމީހުން އެދައްކާ ސީދާ ވާހަކަ ނޭގިފަ އެވެ.\n“ޖަންނައާ އަބީއާ..” މުޒައްފަރު ބުންޏެވެ.\n“ތީ ދެން ކާކު ހަދަހަދައިގެން ދެއްކި ވާހަކައެއް؟” އަބްޔާން ހިސާބަކަށް ނުރުހުނެވެ. “ޖަންނައާ ރައްޓެހިވާން އަހަރެން ވިސްނާނެތަ؟”\n“ނުވިސްނިއްޔާ ރަގަޅީ ވެސް…. އަބީ ޖަންނައާ ގުޅިގެން މިއަދު އުޅެފަ މާދަމާ އެހެން ކުއްޖެއް ގެންގުޅެންނާ އަހަންނަށް ކެތެއް ނުވާނެ.” މުޒައްފަރު ބުންޏެވެ. އަބްޔާން ބޯ ހޫރާލި އެވެ.\n“ތީ ދެން ކޮން ވާހަކައެއް، ޖަންނައަކީ އެހާ ޗީޕް ކުއްޖެއްނޫން، އަދި އެހެންނޫނަސް މަގޭ ދެކެ އެހާ ރުޅިއަންނަ މީހަކާ މަށަށް ރައްޓެހި ވެގެން ނުވެސް އުޅެވޭނެ، މަ ފެންނަ އިރަށް ފުއްޕާލާފަ ހުންނައިރު ހީވާނީ ކޮއްޔެއްހެން، މަ ޖަންނައާ ދުވަހަކުވެސް ރައްޓެހިވާން ހިތަކަށްވެސް ނާރާ. ޖަންނަ އެއީ އަހަރެން ޓައިޕް މީހެއްނޫން، ޖަންނައާ އެކަށީގެން ވާނީ މަޑުމައިތިރި ޑީސެންޓް މީހެއް.” އަބްޔާން ބުންޏެވެ. މީހުން ދައްކާ ފާޑުފާޑުގެ ވާހަކައަށް ކަންފަތް ދެންޏާ ލައިފް ހެޕީއެއް ނުވާނެ.”\n“އަބީ ތިބުނީ ހަމަ ރަގަޅަށް. “މީހުން ދައްކާ ވާހަކަ އަޑުއަހައިގެން އުޅެންޏާ ލައިފް ވަރަށް ހިތްދަތި ވާނެ.” މޫސަ ބުންޏެވެ. އެންމެން ބޯ ޖަހާލި އެވެ.\nއަހްޔާން އިނީ އެމީހުން އުޅޭ އެޕާރޓްމެންޓް ކައިރީ އޮންނަ ބޮޑު ޕާރކްއެއް ކަމުގައި ވާ ވަން-ނޯރތް ޕާރކްގެ ހިލަ ގޮނޑިއެއްގަ އެވެ. އެއީ ސިންގަޕޫރުގެ މަޝްހޫރު ޕާރކެކެވެ. އެ ޕާރކުގައި އެވަގުތު މީހުން މަދީ އުޑުމަތި ބަނަވެފައި ވާތީ ކަންނޭގެ އެވެ. އަޅާފައި އޮތް ގަޑިއަށް އިރުކޮޅަކާ ބަލައިލާތީ އަހްޔާން އިނީ މީހެއްގެ އިންތިޒާރުގައި ކަން އިނގެ އެވެ. ހެޑްސެޓް ޖަހައިގެން އިނެއް ކަމަކު އެއަކުން އެއްވެސް އަޑެއް ނާދެ އެވެ. އަހްޔާން އަބަދުވެސް ކުރާނެ ކަމެއް ނެތިފައި އެހެން އިންނަން ޖެހުމުން އިންނާނީ ހެޑްސެޓް ޖަހަގެންނެވެ. އޭގެން ލަވައެއް ނޫނީ އެހެން ވެސް އެއްޗެއް އަންނާނީކީ ނޫނެވެ. އިސްތަށިގަނޑު އާދައިގެ ވަރަކަށް ކޮށާލާފައި ވާއިރު ހިސާބަކަށް ތުބުޅި ވަނީ ފަޅަން ފަށާފަ އެވެ. ލޮލާއި މޫނުމަތީގެ ހުރިހާ ބައްޓަމެއް އަބްޔާންއާއި ތަފާތެއް ނެތެވެ.\nއަހްޔާން ހިނިތުން ވެލައިގެން ތެދުވީ ތަންކޮޅެއް ދުރުން ފެނުނު އަންހެން ކުއްޖާ އެދިމާލަށް އަންނަން ފެށުމުންނެވެ. ހިނިތުން ވެލުމުން ކޮލުން އެފެންނަ އަޑި ކޮޅަކީ އަބްޔާންހެން އަންހެން ކުދިންގެ ހިތް ދަމައިގަންނަ ފަދަ ގޮތެއް އަހުޔާންގެ ވެސް އިންނަ ނިޝާނެކެވެ.\nއެ އަންހެން ކުއްޖާ ލައިގެން ހުރީ މަޑު ފިޔާތޮށި ކުލައިގެ ކުރު ހެދުން ކޮޅެކެވެ. ކަކުލާއި ހަމައަށް ހެދުން އަރައެވެ. އަރައިގެން ހުރީ އުސް ފައިވާނަކަށެވެ. އިސްތަށި ކޮޅު އޮތީ ނިއުޅާލާފަ އެވެ. ލިބިފައިވާ ދޮންކަމުން ހީވަނީ ޔޫރަޕް ހިސާބު ކުއްޖެއް ހެނެވެ. އިސްތަށުގަނޑުގައި ވަނީ ގަދަރަތް ކުލަ އެވެ. އެކުއްޖާއަށް އަހްޔާން ފެނުމުން ހިނިތުން ވެލަމުން ހިނގުން ތަންކޮޅެއް ބާރުކޮށްލި އެވެ. އަދި ކައިރިވުމުން ކުޑަކޮން ދުވެލާފައި އަހްޔާން ކައިރިއަށް އައިސް އަހްޔާން ގައިގައި ބައްދާލި އެވެ. ސަލާމް ކޮށްލުމުގެ ގޮތުންނެވެ.\n“ހީކުރި ވަރަށް ވުރެން އަވަހަށް ތިއައީ.” އަހްޔާން ބުނެލި އެވެ.\n“ލަސް ވެއްޖެ ކަމަށް ތަނާ ހީކުރީ.” ހިލަ ގޮނޑީގައި އިށީންނަމުން ތަނާ ބުންޏެވެ.\n“ކޮންކަހަލަ ކަމެއް ދިމާވެގެން މާ އާރޖަންޓްކޮން މީޓް ކުރަން މިޖެހުނީ؟” އަހްޔާން ވެސް ތަނާއާއި ޖެހިގެން އިށީނެވެ.\n“ތަނާގެ ޕޭރަންޓްސް އަނެއްކާ ވެސް މައްސަލަ ޖެހިގެން އުޅެނީ.” ތަނާ ގެ މޫނުމައްޗަށް އައި ބަދަލުން ތަނާ ހުރީ ވަރަށް ދެރަވެފައި ކަން އިނގެ އެވެ.\n” އިނގިފަ އޮތީ ތަނާ ބައްޕަ ފިއޯނާއާ މެރީ ކުރާ ވާހަކަ…. ވަރަށް ދެރަ ދޯ…. ” ތަނާ ބޯ ޖަހާލި އެވެ. އަދި އިސްޖަހާލި އެވެ. ތަނާގެ މައިން ބަފައިންގެ ކަންތައް ހުންނަ ގޮތުން ތަނާ ހުންނަނީ ނުހަނު ދެރަ ވެފަ އެވެ. ބައްޕައާއި މަންމަ ވަހަކަ ނުދައްކާ އެދޭތެރޭގެ މުއާސަލާތަކަށް ބޭނުން ކުރަނީ ތަނާ އެވެ. އެކަމާ ވެސް ތަނާ ހުރީ ނުހަނު ހިތްހަމަ ނުޖެހިފަ އެވެ.\n“ސޯ ޔޫ އާރ ނޮޓް ގޮއިން ވިތް މީ؟” ހަމަ ހިމޭން ވަގުތު ކޮޅަކަށް ފަހު އަހްޔާން އަހާލި އެވެ.\nތަނާ އަނެއްކާ ވެސް ބޯ ޖަހާލި އެވެ. އަދި ފުން ނޭވާއެއް ލުމަށްފަހު އަހްޔާންއަށް ބަލައިލި އެވެ.\n“ހިޔެއް ނުވޭ މީން ދުވަހަކު ތަނާއަށް ރާއްޖެއަށް ދެވޭނެ ހެނެއް.” އަހްޔާން ތަނާއަށް ބަލައިލި އެވެ. “އެކަމަކު ފަހުން ތަނާ ރާއްޖެ ދާނަން، ތަނާގެ ހިތަކުން އަބީއެއް ފޮހެއެއް ނުލެވޭނެ، އެއީ ފަސޭހަ ކަމެއްނޫން.”\n“ތަނާ، އަބީ އެހެން ކަންތައް ކުރުމުން ވެސް ތަނާ އަދިވެސް އަބީ މަތިން ތި ހަދާން ކުރަނީ، ވައި؟ އަބީގެ ހިތުގައި ތަނާއަކަށް އެއްވެސް ޖާގައެއް ނެތްކަން ތަނާއަށް ވެސް އިނގެއެއްނު، އަހަރެން ހާ ބޮޑަށް އަބީގެ ގޮތް އިނގޭ މީހެއް ނުހުންނާނެ، އަބީ ދުވަހަކު ވެސް ތަނާއާއި ދެން ލައިކް ވާނެހެން ހިޔެއް ނުވޭ.”\n“ޔާން، ޕްލީސް، ތިހެން ނުބުނޭ…. ތަނާ އެންމެ ފަހު ވަގުތާއި ޖެހެން ދެންވެސް އަބީއަށް އިންތިޒާރު ކުރާނަން، އަބީ ލިބޭތޯ ވެވެން އޮތް ހުރިހާ ކަމެއް ތަނާ ކުރާނަން، ތަނާއަށް އަބީ ނޫން މީހަކާއި އެކު ނޫޅެވޭނެ، އަބީ ކޮންމެ ގޮތަކަށް ކަންތައް ކުރިއަސް ތަނާ އަބީ ދެކެ ލޯބިވޭ، އަބީ ލިބޭނެކަމުގެ އިހްސާސް ތަނާއަށް ކުރެވޭ، އުމުރަށް ވެސް އައި ވިލް ނެވަރ ލެޓް ހިމް ގޯ.”\n“ތަނާ، ތީ މޮޔަ ކަމެއް، ތަނާގެ ދިރިއުޅުން ހަލާކުވުން ނޫން ކަމެއް ނުވާނެ…. ތަނާ، ލެޓް ހިމް ގޯ، އޭނަޔާ ހެދި ތިވަރަށް ނޫޅެ ބަލަ، އަބީ ތަނާއާއި ދިމާއަށް ބަލައި ވެސް ނުލާނެ، އެއްވެސް އިރަކު އަބީއެއް ތަނާދެކެ ލޯތްބެއް ނުވޭ، ތިހެން އުޅެގެން ތަދުވާނީ ހަމަ ތަނާގެ ހިތަށް.”\n“ތީ ޔާންއަށް ހީވާގޮތް، އަދި އަބީގެ ހިތް ތަނާއަށް އަތުލެވޭނެ.” ތަނާ އިސް ޖަހާލި އެވެ. އުނގުމަތީ އޮތް ތަނާގެ އަތަށް ކަރުނަ ތިއްކެއް ވެއްޓުނު ތަން އަހްޔާންއަށް ފެނުނެވެ. އަހްޔާން ފުންނޭވާއެއް ލުމަށްފަހު ތަނާއަށް ބަލައިލި އެވެ.\n“އޯ ކަމޯން ތަނާ.” އަހްޔާން ތަނާގެ ކޮނޑުގައި ހިފާލާ ކައިރިކޮށްލި އެވެ. އަދި ތަނާގެ އަތުގައި ހިފާލި އެވެ. “ތިހެން އިމޯޝާނަލް ވެގެން ކަމެއް ނުވާނެ، ބީ ބްރޭވް.”\nސާރާ ޕްރީ ސްކޫލުން ނުކުތީ ކުޑަ ނަގައި ގެނެވެ. ވިއްސާރަ ދުވަސް ކޮޅެއް ކަމުން ވާރޭ ނުވެހުނަސް ސާރާ ސްކޫލަށް ދަނީ ކުޑަ ހިފައިގެނެވެ. އެހެން ޓީޗަރުން ތިބީ ގެއަށް ނުދެވިފަ އެވެ. ވާރޭ ތުނި ކޮށްލަންދެން ލޮބީގައި އަނގަތަޅަން ތިއްބެވެ.\nސާރާ ގޯޅި އަޅާލިތަނުން ލައިގަތީ މުޒައްފަރުގެ ބައިސްކަލުގަ އެވެ. މުޒައްފަރު ފެންގަޑަށް ވެއްޓުނީ އެވެ. އެވަރުން ނުތެމެން ވެގެން މުޒައްފަރު ބައިސްކަލުގައި ދިޔައީ މަގުގެ ކައިރި ފަށުންނެވެ. ސާރާއަށް އަނގަ މަތީ އަތް އަޅާލެވުނެވެ. އަދި ލޯބޮޑުކޮށްލައިގެން މުޒައްފަރާއި ދިމާއަށް ބަލަން ހުރެވުނީ އެވެ.\n“ސޮރީ.” ސާރާ މަޑުމަޑުން ބުނެލި އެވެ.\n“އަސްލު މީ އަހަރެންގެ ފޯލްޓެއް… އަހަންނަށް މާފް ކުރޭ.” މުޒައްފަރަށް ސާރާއާއި ދިމާއަށް ބަލަހައްޓައިގެން ސިކުންތު ކޮޅަކު ހުރެ ވުނެވެ. ސާރާ ފެނުމުން ފަހަކަށް އައިސް މުޒައްފަރަށް ވަނީ ކީއްކަމެއް މުޒައްފަރަކަށް ނޭގެ އެވެ. އެހެން އަންހެން ކުދިންނާއި ތަފާތު ގޮތެއް ސާރާގެ ހުންނަކަން މުޒައްފަރަށް ފާހަގަ ކުރެވުނެވެ.\n“އިޓްސް އޯކޭ.” މުޒައްފަރު ބަލަން ހުރުމުން ސާރާ ރަކިވި އެވެ. އަދި އަވަހަށް އެތަނުން ދިއުމަށް ހިގައި ގަތެވެ. ސާރާ ދާތަން ބަލަން މުޒައްފަރު ހުއްޓިގެން ހުއްޓެވެ.\nމުޒައްފަރު ގެއަށް އައިސް ކޮޓަރިއަށް ވަދެ ތެތް އެއްޗިހި ބާލާ ވަށިގަނޑަށް އެއްލި އެވެ. އަދި ތުވާލި ހިފައިގެން ފާހާނާއަށް ވަނެވެ. މާގަނޑުން ފެންތައް އޮހެން ފެށި އެވެ. މުޒައްފަރުގެ ކުރިމަތީ އެނބުރެން ފެށީ ސާރާގެ ސޫރަ އެވެ. މުޒައްފަރު ބޮލުގައި އަތް ކާތާލި އެވެ. އަދި މޫނު ފޮހެލި އެވެ.\n“އާހް…. ސާރާ..” މުޒައްފަރުއަށް މަޑުމަޑުން ބުނެލެ ވުނެވެ. އެތަށް އިރަކު މާގަނޑު ދޮށުގައި މުޒައްފަރު ހުއްޓެވެ. އިހުސާސް ކުރެވެން ފެށި އާ ޖަޒުބާތާއި މެދު ވިސްނާށެވެ.\nސާރާ ގެއަށް ވަދެފައި ދޮރުލައްޕާލި އެވެ. އަދި ދޮރުގައި ލެގިލާފައި ލޯމަރާލި އެވެ. މުޒައްފަރު ބަލަން ހުރިގޮތް ސާރާއަށް ސިފަވަމުން ދިޔަ އެވެ. މުޒައްފަރަކީ ސާރާގެ ހިތުގެ ވެރިޔާ އެވެ. އެތަށް އަހަރެއް ކުރިން ފެށިގެންނެވެ. އެކަކާވެސް އެވާހަކަ ސާރާ ހިއްސާއެއް ނުކުރެ އެވެ. މުޒައްފަރުގެ އުޅުން ހުންނަ ގޮތުން ސާރާ ހިތްހަމަ ނުޖެހޭތީ އެވެ. އަހުލާޤު ފެންވަރު ދައް ނަމަވެސް ހިތް ދެވުނީ ކީއްވެ ކަމެއް ހުދު ސާރާއަށް ވެސް ނޭގެ އެވެ. މުޒައްފަރު މިއަދު ބަލަން ހުރި ގޮތުން ދުވަހަކު ނުތެޅޭހާ ބާރުމިނުގައި ސާރާގެ ހިތް ތެޅުނެވެ.\n“ކުޑާ، ކިހިނެއް ވެފަ ތިހިރީ؟” ކޮޓަރިން ނުކުތް ޒިޔާދާއަށް ސާރާ ދޮރުގައި ލެގިގެން ލޯމަރާލައިގެން ހުރިތަން ފެނިފައި ހައިރާން ވި އެވެ.\n“ކަ…ކަމެއް ނުވޭ.” ސާރާ ސިހިފައި އަވަހަށް ގޮސް ސާރާގެ ކޮޓަރިއަށް ވަނެވެ. ޒިޔާދާ ކޮންޑު އަރުވާލަމުން އައިސް ޓީވީ ކައިރީ ހުރި ގޮނޑި ސެޓުން ގޮނޑިއެއްގައި އިށީނެވެ.\nAasi ge dharifulhu. Me storyeeny nimifatha???? E varah rythi story eh.\n‘ Dharifulhu’ is not aasi ge story.\nAasi mi vaahaka v reethi next part avaha up kohlaba plx\nThnks. It will be up soon.\naasi ur the best .. story hama habeys .. next part awahah upkohdhehchey :*\nއެކުގައިވާން އެދެމޭ… 1\nލޯބި February 13, 2014\nނޫރު (ސޯޅަވަނަ ބައި)\nދީނީ ލޯބި December 28, 2017\nއިންތިހާއަށް އާދޭސް 8…\nހުރީ ވެވިފާ ބާކީ… (އެގާރަވަނަ ބައި)\nއާދޭސް ކުރާ ހިތްވޭ…1\nލޯބި December 30, 2019


REPORT: Holhudhoo Mas Kandaa Thann: Dhivehi Hunaru Dhakkuvaidhey Thafaathu Binaa Eh - Vaguthu\nނ. ހޮޅުދޫ މަސް ކަނޑާ ތަނުގެ ބިނާ: މިއީ ރަށު ޑިޒައިނަރުންނާއި އާކިޓެކްޓުންގެ ތަފާތު މަސައްކަތެއް -- ފޮޓޯ: ހޮޅުދޫ އެމްސީއެފް\nނ. ހޮޅުދޫ ބަނދަރަށް އަރައިގެން އަންނަ އިރު، ގިނަ ބައެއްގެ ލޮލުގައި އަޅައިގަންނަ އެއް ތަނަކަށް ވާނީ ޒަމާނީ ފެންވަރަށް އެ ރަށުގައި ބިނާކޮށްފައިވާ މަސް ކަނޑާ ތަނަށެވެ. އެއީ އެހެން ރަށްރަށުގައި ހުންނަ މަސް ކަނޑާ ތަންތަނާ ތަފާތު ބިނާއެކެވެ. މިއީ ހޮޅުދޫގައި ތިބި ހުނަރުވެރިންގެ މަސައްކަތް ވަރަށް ބޮޑަށް ރަމްޒުކޮށްދޭ ބިނާއެކެވެ. ދިވެހިންގެ ކުޅަދާނަކަން ދައްކުވައިދޭ ރީތި އަދި ހިތްގައިމު ބިނާއެކެވެ.\nބީއެމްއެލްގެ ކޮމިއުނިޓީ ފަންޑުގެ އެހީ ވެސް ލިބިގެން އެ ބިނާ ގާއިމް ކުރުމުގެ ޕްރޮޖެކްޓްއަށް ޖުމުލަ 187،567 ރުފިޔާ ހަރަދުކޮށްފައިވެއެވެ. ބީއެމްއެލްގެ ކޮމިނިއުޓީ ފަންޑްއިން މި ޕްރޮޖެކްޓްއަށް ފަންޑް ކޮށްދީފައިވަނީ 50،000 ރުފިޔާއެވެ. އެއީ ބީއެމްއެލްގެ ކޮމިއުނިޓީ ފަންޑްގެ އެހީގައި ހިންގާ ކޮންމެ ޕްރޮޖެކްޓްއަކަށް ވެސް ބޭންކްއިން ފަންޑްކުރާ ވަރެވެ.\nމި ބިނާ ތަރައްގީ ކުރުމުގައި ހަރަކާތްތެރިވި މައި ޗޮއިސް އޮފް ފުޓްބޯލް ކްލަބް (އެމްއެފްސީ) ގެ މެންބަރު މޫސާ ޝިމާއު ވިދާޅުވީ ޕްރޮޖެކްޓްއަށް ބޭނުންވާ އިތުރު ފައިސާ ހަމަޖެއްސީ ހެޔޮ އެދޭ އެކި ފަރާތްތަކުގެ އެހީތެރިކަމާ އެކުގައި ކަމަށެވެ.\nމި ގޮތުން އެމްއެފްސީ ކްލަބްގެ މެންބަރުންގެ ފަރާތުންނާއި ރަށުގެ ވިޔަފާރިވެރިންނާއި އޮޑިވެރިންނާއި ހެޔޮ އެދޭ އިތުރު ފަރާތްތަކުގެ ފަރާތުން ފަންޑަށް އެހީތެރިކަން ލިބުނު ކަން ޝިމާއު ފާހަގަކުރެއްވިއެވެ.\nހޮޅުދޫ މަސް ކަނޑާ ތަން -- ފޮޓޯ: ހޮޅުދޫ އެމްސީއެފް\nޝިމާއު ފާހަގަކުރެއްވި ގޮތުގައި ކުރިން ރަށު ބަނދަރު ސަރަހައްދުގައި މަސް ކެނޑުމަށް ހާއްސަ ތަނެއް ނެތެވެ. އޭގެ ސަބަބުން ރަށު މަސްވެރިންނަށް މަސް ގެނެސް ރަށު ރައްޔިތުން މަސް ކަނޑާދީ ކަންކަން ކުރުމުގައި ދަތިތަކެއް ހުއްޓެވެ. އެހެންކަމުން މަސް ކަނޑާ ތަނެއްް އެޅުމުގައި ކްލަބް އިން އެހީތެރިކަން ދޭން ނިންމީ ކަމަށް އޭނާ ވިދާޅުވިއެވެ.\n"ކުރީގަ މަސް ކަނޑަމުން ދިޔައީ ބަނދަރުގައި ހުންނަ ބާ މޭޒެއްގައި، ދެން އެ ކަން ބަދަލުކޮށް މަސްވެރިންނަށާއި ރަށުގެ ރައްޔިތުންނަށް، އެންމެނަށް، ލުއި ފަސޭހަ ކޮށްދިނުމަށްޓަކައި، ރަށު ބަނދަރު ސަރަހައްދުގައި މިފަދަ ގޮތަކަށް މަސް ކަނޑާ ތަނެއް ތަރައްގީ ކުރުމުގެ ވިސްނުން އައީ،" ޝިމާއު ވިދާޅުވިއެވެ.\nކޮވިޑް-19 ގެ ބަލިމަޑުކަން ކުރިމަތިވެ ދިމާތި ދަތިތަކާ އެކުގައި ވެސް ދޮޅު އަހަރު ދުވަހުގެ މުއްދަތެއްގައި ނިންމާލެވުނު އެ މަސް ކަނޑާ ތަނާއި އެހެން އާންމު ތަންތަނާ ހުރި މައިގަނޑު ތަފާތަކީ ވަސީލަތްތައް ހުރުމުގެ އިިތުރުން އެ ބިނާގެ ރީތި ޑިޒައިނެވެ.\nހޮޅުދޫ މަސް ކަނޑާ ތަން ގާއިމް ކުރުމުގެ މަސައްކަތް ކުރަނީ -- ފޮޓޯ: ހޮޅުދޫ އެމްސީއެފް\nބިނާގެ ޑިޒައިނަކީ ހޮޅުދޫ އަށް އުފަން އާކިޓެކްޓުންނާއި ޑިޒައިނަރުންގެ މަސައްކަތެކެވެ. ހޮޅުދޫއަށް އުފަން މުހައްމަދު ސިރާޖް (ކުޑޫ)، 42، ގެ ސިއާޗް ޕްރައިވެޓް ލިމިޓެޑް އާކިޓެކްޗާ ފާމްއިންނެވެ. މި ފާމްއިން މި މަސައްކަތް ކުރީ އަގެއް ނެތި ވޮލިއުންޓިއާ މަސައްކަތެއްގެ ގޮތުގައެވެ.\nސިރާޖް ވިދާޅުވި ގޮތުގައި މި މަސައްކަތަކީ އޭނާގެ ފާމްގައި މަސައްކަތް ކުރާ ހުނަރުވެރި ދިވެހި ބައެއް އެހެން އާކިޓެކްޓުންނާ ވެސް އެކީގައި ފަރުމާކުރެވުނު ޑިޒައިނެއް ކަމަށެވެ.\nޑިޒައިން ފަރުމާ ކުރުމުގެ އެކިއެކި މަސައްކަތްތަކުގައި ގާތްގަނޑަށް ފަސް ކުދިންގެ ޓީމެއް މަސައްކަތް ކުރި ކަން އޭނާ ފާހަގަކުރެއްވިއެވެ. މި ޓީމުގައި ސްރީލަންކާ އާއި ފިލިޕީންސްގެ އާކިޓެކްޓުން ވެސް އުޅޭ ކަން އޭނާ ފާހަގަކުރެއްވިއެވެ.\nސިރާޖްއާ ގުޅިގެން މި މަސައްކަތުގައި އުޅުއްވި އަހުސަން އަބްދުލް މުހުސިން، 27، ވިދާޅުވި ގޮތުގައި ބީއެމްއެލްގެ ކޮމިއުނިޓީ ފަންޑު މެދުވެރިކޮށް ފަންޑިން ލިބުމާ ގުޅިގެން ޑިޒައިނަރުންގެ މެދުގައި މަޝްވަރާ ކުރަން ފެށި ދުވަހުން ފެށިގެން އަމާޒު ކޮށްފައި ވަނީ ތަފާތު ޑިޒައިނެއްގައި ބިނާ ފަރުމާ ކުރުމަށެވެ.\n"އަޅުގަނޑުމެންގެ ތެރޭގައި މަޝްވަރާކޮށް ހިޔާލު ބަދަލު ކުރުމުގެ ތެރެއިން މި ހިޔާލު އުފަންވީ. ވިސްނުމަކަށްވީ މިއީ މަސް ކަނޑާ ތަނެކޭ، އެހެންކަމުން މަހުގެ ބައްޓަމަށް މި ބިނާ ޑިޒައިން ކުރުން ސަޅިވާނެއޭ، އެ ގޮތަށް ދެން މި ޑިޒައިންގެ ހިޔާލު އުފެދިގެން އައީ،" ފ. ނިލަންދޫއަށް އުފަން އަހުސަން ކިޔައިދިނެވެ.\nހޮޅުދޫ ބަނދަރު ސަރަހައްދުން މިހާރު ފެންނަ މަސް ކަނޑާ ތަނުގެ ބިނާއަށް ބަލާލުމުން ވެސް މި ކަން ފާހަގަކޮށްލެވެއެވެ. މަސް ކަނޑާ ތަނުގެ ބިނާ ހިޔާ ކޮށްފައިވާ ބަޔާއި އެ ތަނުގެ އިސްކުރު ބަރި ހިމެނޭ ސަރަހައްދާއި ބިނާގެ ތިރީ ފަށަލާގައި ވަށައިގެން ބިމުގައި ގާ ޖަހާފައިވާ ސަރަހައްދު ވެސް ފަރުމާކޮށްފައިވަނީ މަހުގެ ބައްޓަމަކަށެވެ.\nދުވާލުގެ ވަގުތުތަކުގެ އިތުރުން ރޭގަނޑުގެ ވަގުތުގައި ވެސް އަލިކޮށްގެން ބޭނުންކުރެވޭ ގޮތަށް ގާއިމް ކޮށްފައިވާ އެ ތަނުގައި އެއް ފަހަރާ އަށް މީހުނަށް މަސް ކަނޑާލަން ތިބެވޭނެއެވެ.\nއެ ތަނުގައި ސާފު ރީތި ފެން ލިބޭނެ ގޮތަށް އިސްކުރު ހަރުކޮށްފައިވާ އިރު މަސް ކަނޑާނެ ތަނަވަސް ޖާގައެއް އޮވެއެވެ. އަދި ތަކެތި ރައްކާތެރި ކުރާނެ ގުދަނެއް ވެސް އެ ތަނުގައި ހިމަނާފައިވެއެވެ.\nއަހުސަން އިތުރަށް ކިޔައި ދިން ގޮތުގައި އެ ރަށުގެ ބަނދަރު ސަރަހައްދުގައި ފެންނަ މަސް ކަނޑާ ތަނުގެ ބިނާ ފެންނަ ގޮތަށް ޑިޒައިން ގެނެވުނީ ތިން ފަހަރެއްގެ މަތިން ޑިޒައިން ކޮންސެޕްޓް ތައްޔާރު ކުރުމަށް ފަހުގައެވެ. ޑިޒައިނަށް ބަދަލު ގެންނަން ޖެހުނީ ހިޔާ ކުރެވޭ ސަރަހައްދު މަހުގެ ބައްޓަމަކަށް ބިނާކުރެވޭއިރު ފަސޭހަ ގޮތަކަށް އަމަލީ ގޮތުން ފަރުމާ ކުރުމުގެ ބޭނުމުގައެވެ.\n"ތިން ފަހަރު ވެސް ބޮޑަށް މަހުގެ ކާވިންއަށް ބޮޑަށް ބަދަލު ގެންނަން ޖެހުނީ، އަމަލީ ގޮތުން އެ ބިނާ ކުރާއިރު މަހުގެ ކާވިން ފަސޭހަ ގޮތަކަށް އަދި ރީތިކޮށް އެޅޭނެ ގޮތަކަށް ވިސްނަމުން ބަދަލުތައް ގެނެވުމުން މިހާރު އެ ފެންނަ ގޮތަށް ޑިޒައިން ކޮންސެޕްޓް ތައްޔާރު ކުރެވިފައިވަނީ،" އަހުސަން ތަފްސީލްކޮށްދިނެވެ.\nހޮޅުދޫ މަސް ކަނޑާ ތަނުގެ ބިނާގެ ޑިޒައިން ކޮންސެޕްޓްއަށް ގެނެވުނު ބަދަލުތައް -- ފޮޓޯ: ސިއާޗް\nހޮޅުދޫގެ މަސް ކަނޑާ ތަނުގެ ބިނާ ޑިޒައިންކޮށްފައިވާ ސިއާޗް ޕްރައިވެޓް ލިމިޓެޑް ކުންފުންޏަކީ ހޮޅުދޫގެ ގެތަކާއި އެ ރަށުގައި ހުންނަ މޭނާ ސްކޫލްގެ ބައެއް ބިނާތަކާއި ގެސްޓްހައުސްތަކުގެ ބިނާތަކުގެ ޑިޒައިން ކޮންސެޕްޓްގެ އިތުރުން ބައެއް ރިސޯޓްތަކުގެ ބިނާތައް ވެސް ޑިޒައިންކޮށްދީފައިވާ ފާމެކެވެ. ކ.ހިންމަފުށީގައި ގާއިމް ކޮށްފައިވާ މިސްކިތް ފަދަ ބިނާތައް ވެސް ހިމެނެއެވެ.\nރާއްޖޭގެ ޕްރޮޖެކްޓްތަކުގެ އިތުރުން ބޭރުގެ ބައެއް ޕްރޮޖެކްޓްތައް ޑިޒައިން ކުރުމަށް ވެސް މި ފާމްއާ ހަވާލު ކުރެވިފައިވެއެވެ. މި ގޮތުން، މިސްރުގައި ހަދަމުންދާ ރިސޯޓަކާއި ދުބާއީގައި ހަދަމުންދާ ރިސޯޓެއް ޑިޒައިން ކުރުމުގެ ޕްރޮޖެކްޓް ފާހަގަކޮށްލެވެއެވެ.\nހޮޅުދޫ މަސް ކަނޑާ ތަން ގާއިމް ކުރުމުގެ އަމަލީ މަސައްކަތް ކުރަން ހަވާލުކުރީ އެމްއާރުޒެޑް ޕްރައިވެޓް ލިމިޓެޑަށެވެ. އެ ކުންފުންނަކީ ވެސް ހޮޅުދޫއަށް އުފަން ބައެއްގެ ހިއްސާ އޮންނަ ކުންފުންޏެއް ކަން މި މަސައްކަތުގައި އިސްކޮށް ހަރަކާތްތެރިވި އެމްސީއެފްގެ މެންބަރު ޝިމާއު ފާހަގަކުރެއްވިއެވެ.\nއެމްއާރުުއެެޒް ޕްރައިވެޓް ލިމިޓެޑުން ސްޓްރަކްޗާގެ މަސައްކަތް ކުރިއިރު، ތަނުގެ ފިނިޝިން މަސައްކަތްތައް ކޮށްފައިވަނީ އެމްސީއެފްގެ ހީވާގި މެންބަރުންނެވެ.\nއެމްސީއެފްގެ ފަރާތުން މި މަސައްކަތް ކުރުމުގައި މާލީ ގޮތުންނާއި އެހެނިހެން ގޮތްގޮތުން އެހީތެރިވި އެންމެހާ ފަރާތްތަކާއި އެމްސީއެފްގެ މެންބަރުންނަށް ޝުކުރު އަދާ ކުރާ ކަމަށް އެމްސީއެފްގެ މެންބަރު ޝިމާއު ވިދާޅުވިއެވެ.\nހޮޅުދޫ އަށް އެރުމުން ރަށު ބަނދަރު ސަަރައްދުން ފެންނަން ހުންނާނެ މަސް ކަނޑާ ތަނުގެ ބިނާ ރަމްޒު ކޮށްދޭނީ ރަށަށް އުފަން ހުނަވަރުވެރިންގެ މި މަސައްކަތެވެ. ރަށަށް އުފަން ޑިޒައިނަރުންނާއި އާކިޓެކްޓުންގެ އިތުރުން ރަށުގައި ހަރަކާތްތެރިވާ ވިޔަފާރިވެރިންނާއި އޮޑިވަރިންނާއި އެމްސީއެފް ފަދަ ކްލަބްތަކުގެ އެކުވެރި ގުޅުން ވެސް ރަމްޒުކޮށްދޭނެއެވެ.\nއޮކްޓޯބަރ 25, 2020 09:55\nސާބަހޭ ހޮޅުދޫ ޒުވާނުން.ހޮޅުދޫ އެއީ ނަމޫނާ ރަށެއް.ރަށުގެ މަގުތައް އެއީ އަބަދުވެސް ސާފުކޮށް ރީތިކޮށް އޮންނަ މަގުތަކެއް.ރަށުގެ ރައްޔަތުން އެއީ ހިތްހެޔޮ ރަނގަޅުބައެއް.ވ.ވެދުން\nއޮކްޓޯބަރ 25, 2020 12:30\nނަމަވެސް ފަހުން ކުރަންޖެހޭ މަރާމާތު ކުޑަވެފައި ގިނަދުވަސްތަކަކަށް ހުންނާނެކަހަލަ ގޮތަކަށް ހަދާނަމަ ރަނގަޅުވީސް.\nތިއީ މޭކަޕާއި، އެލެކްޓްރޯނިކްސް ވިައްކާ ޝޯވރޫމެއްނޫން.\nމަސްކަނޑަތަން ޓިނާއި ލަކުޑިން ހިޔާކޮށް، ރަނގަޅު ސީލިން އެއް އެޅިނަމަ ލަކުޑި ގިނަދުވަހު ހުންނާނެ، ޓިނުވެސް ގިނަދުވަހަށް ހުންނާނެ، އަދި ގެްލުމެއްދޭންވެސް އުނދަގޫވާނެ.\nރާޢްޖޭގައި ތިބޭންކް ހިންގާތާ އެތައް އަހަރެއް ފަހުން ރަށަށް ސައިބޯނި ބޮތްކެއް ދިއްކުޮލުމަކުން ނުފުދޭ.\nއޮކްޓޯބަރ 25, 2020 19:32\nބޮޑެތި ހެޑްލައިން ލިޔެގެން ޕްރޮމޯޓް ކުރާ ވަރުގެ ކަމެއް ނޫން ތިއަކީ. މި ސަރުކާރުގެ ރޭޓުން ބަލާ ނަމަ މެގަ ޕްރޮޖެކްޓެއް.\nއޮކްޓޯބަރ 26, 2020 13:41


Agu bodethi prodaktthakuge badhalugai mi feys pek beynun kohlaa\nއަގު ބޮޑެތި ޕްރޮޑަކްޓްތަކުގެ ބަދަލުގައި މި ފޭސް ޕެކް ބޭނުން ކޮށްލާ\nކިތަންމެ އަގުބޮޑުނަމަ ވެސް ކޮސްމެޓިކްސް އެއްޗެއްސަކީ އަންހެން ކުދިން ގަނެ ފޫހި ނުވާނެ އެއްޗެކެވެ. ތިމާގެ މޫނު އުޖާލާކުރުމަށް ހަރަދު ކުރުމަކީ މާބޮޑު ހަރަދެއްކަމަށް ގިނަ ކުދިން ނުދެކޭނެ އެވެ. ބަހެއް ކުދިން މަސްނޫއީ ކުލަތަށް ބޭނުން ކުރާއިރު އަނެއްބައި ކުދިން މަސައްކަތް ކުރާނީ ގުދުރަތުން ލިބިފައިވާ ރީތިކަން ދެމެހެއްޓުމަށެވެ. އެފަދަ ކުދިންނަށް މިއީ އުފާވެރި ހަބަރެކެވެ.\nކޮމްޕެނީތަކުން އުފައްދާ ޕްރޮޑަކްޓްތަކަކީ އޭގައި ހިމެނޭ ވިޓަމިންސް ތަކުގެ އިތުރުން ގިނަ އަދަދެއްގެ ކެމިކަލްސްވެސް ބޭނުންކޮށްގެން އުފައްދާ ޕްރޮޑަކްޓް ތަކެކެވެ. އެހެންކަމުން އެދެވޭ ނަތީޖާ އޮންނަނީ ގިނަފަަހަރު ނުފެނިފަ އެވެ. އޭގެ ބަދަލުގައި އަމިއްލަޔަށް ގޭގައި ފޭސް މާސްކެއް ތައްޔާރުކޮށް އަޖުމަ ބަލާލުން ކިހިނެތް ވާނެ ހެއްޔެވެ؟\nޕޭސް ޕެކް ތައްޔާރުކުރުމަށް ބޭނުން ވާ ތަކެތި:\n– ވައިޓް ކްލޭ\nފޭސްޕެކް ތައްޔާރު ކުރުމަށް ތަކެތީގެ މިންވަރު ނަގާނީ އެބޭފުޅަކު ބޭނުންވާ އަދަދަކަށެވެ.\nފުރަތަމަ ލޮނުމެދުގެ ތޮށި ނޮޅާލާފައި ގާނާށެވެ. ގާނާނީ ފޭސްޓެއް ތައްޔާރުކޮށްލެވޭ ވަރަށެވެ. އެއަށްފަހު މާމުތް އަދި ނައިޓް ކްލޭ ކޮޅު އޭގެތެރެއަށް އެއްކޮށްލާށެވެ. ރަނގަޅަށް އެއްކޮށްލުމަށްފަހު ފޭސްޓު މޫނުގައި ހާކާށެވެ. ގާތްގަނޑަކަށް 10 މިނެޓް ބެހެއްޓުމަށްފަހު ފިނިފެނުން ދޮވެލާށެވެ.\nމިއީ ކޮންމެ ދުވަހަކުވެސް ބޭނުން ކުރެވިދާނެ ޕޭސް މާސްކެވެ.


Fuluhun ge bas naahai Ibu Kolamaafuhtah dhaan ninmavaifi\nފުލުހުންގެ ބަސް ނާހައި އިބޫ ކޮލަމާފުއްޓަށް ދާން ނިންމަވައިފި\nއިބޫ: ދަތުރު ފަސް ނުކުރާނެ ކަމަށް ވަނީ ބުނެފަ - އަވަސް ފޮޓޯ\nގއ. ކޮލަމާފުއްޓަށް އިދިކޮޅު ކޯލިޝަންގެ ރިޔާސީ ކެންޑިޑޭޓް ވަޑައިގެންނެވުން ފަސްކުރުމަށް ފުލުހުން އެދިފައިވީ ނަމަވެސް އެކަން ނުކުރާނެ ކަމަށް އެ ކޯލިޝަނުން ބުނެފި އެވެ.\nއިބޫގެ ދަތުރު ފަސްކުރުމަށް ފުލުހުން މިއަދު އެދިފައިވަނީ ޕީޕީއެމް އާއި އެމްޑީޕީގެ ސަޕޯޓަރުންނާ ދެމެދު އިއްޔެ ގއ. ކޮލަމާފުށީގައި ހިނގި ހަމަނުޖެހުންތަކަކާ ގުޅިގެންނެވެ.\nކޮލަމާފުށީގެ ހަމަނުޖެހުން ހިނގީ އިބޫގެ ދަތުރަށްޓަކައި އެމްޑީޕީ ސަޕޯޓަރުން ރަށު ތެރެ ޒީނަތްތެރި ކުރުމުގެ ތެރޭގައި ޕީޕީއެމްގެ ދިދަފަތިތަކަކާއި ބެނާތަކެއް ކަނޑާލި ކަމަށް ބުނެ އެވެ. އެކަމާ ގުޅިގެން ދެ ފަރާތުގެ ސަޕޯޓަރުންގެ މެދުގައި މާރާމާރީ ހިނގާ އެކި ވަރުގެ އަނިޔާ ވެސް ލިބުނެ އެވެ. އަދި ޕީޕީއެމްގެ ބައެއް ކެމްޕޭން ޖަގަހަތަކަށް ވެސް ގެއްލުން ދިން ކަމަށް އެ ޕާޓީ އިން ވަނީ ބުނެފަ އެވެ. އެކަމާ ގުޅިގެން ކޮލަމާފުށިން 18 މީހަކު ހައްޔަރުކޮށްފައިވާ ކަމަށް ފުލުހުން މިހާތަނަށް ބުނެފައިވެ އެވެ.\nނަމަވެސް އިދިކޮޅި ކޯލިޝަންގެ ކެމްޕެއިން ތަރުޖަމާނު މާރިޔާ ދީދީ މިއަދު ވިދާޅުވީ، އެއީ ފުލުހުންގެ ވަރަށް ޒިންމާދާރުކަން ކުޑަ އެދުމެއް ކަމަށެވެ. ކެންޑިޑޭޓްގެ ސަލާމަތީ ކަންކަން ބަލަހައްޓަނީ އެމްއެންޑީއެފްއިން ކަމަށާއި ކޮލަމާފުށީގައި އިބޫއަށް ރައްކާތެރިކަން ނެތް ކަމަށް ފުލުހުން ބުނުމަކީ އެމްއެންޑީއެފްގެ އަގު ވެއްޓޭ ކަމެއް ކަމަށެވެ. ކޮލަމާފުށީގައި ހިނގައިދިޔަ ކަންކަމާ ގުޅިގެން މިހާތަނަށް އެމްއެންޑީއެފްއިން އިރުޝާދެއް ދީފައިނުވާ ކަމަށެވެ. އަދި އިބޫއަށް އެމްއެންޑީއެފްއިން ސެކިއުރިޓީ އިތުރުކޮށްފައިވާ ކަމަށް ވެސް މާރިޔާ ވިދާޅުވި އެވެ.\nގއ. އަދި ގދ. އަށް މާދަމާ އިބޫ ދަތުރު ފައްޓަވާއިރު އެ ދަތުރަށް އެއްވެސް ބަދަލެއް ނުގެންނާނެ ކަމަށް މާރިޔާ ވިދާޅުވި އެވެ. މާރިޔާ ވިދާޅުވީ، ދަތުރުގައި ވަޑައިގަންނަވާ ރަށްތަކުގެ ތަރުތީބަށް ވެސް އެއްވެސް ބަދަލެއް ނުގެންނަވާނެ ކަމަށެވެ.\nމާރިޔާ ވިދާޅުވީ، ކެންޑިޑޭޓް ރަށްރަށަށް ދަތުރު ކުރައްވަނީ ތާއިދު އިތުރު ކުރެއްވުމަށް ކަމަށާއި ކޮލަމާފުއްޓަށް ވެސް ވަޑައިގަންނަވަނީ އެ މަގުސަދުގަ ކަމަށެވެ. އެހެންވެ އިބޫގެ ދަތުރަށް ފުލުހުންނަށް އެއްވެސް ހުރަހެއް ނޭޅޭނެ ކަމަށް މާރިޔާ ވިދާޅުވި އެވެ.\nއެމްޑީޕީ މޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު + އެމްއެންޑީއެފް އިދިކޮޅު ފަރާތްތައް


ބޭރުގެ މަސް ބޯޓެއް އެމްއެންޑީއެފް ކޯސްޓްގާޑުގެ ބެލުމުގެ ދަށަށް ގެނެސްފި\n03 ފެބްރުއަރީ 2021 18:21\nސ.ގަމުގެ ދެކުނުން 15 ނޯޓިކަލް މޭލު ބޭރުން، ބޭރުގެ މަަސް ބޯޓެއް އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންގެ ބެލުމުގެ ދަށަށް ގެނެސްފިއެވެ.\nމި މަސް ބޯޓު އެ ސަރަޙައްދުގައި ހަރަކާތްތެރިވާކަމުގެ މަޢުލޫމާތު އެމްއެންޑީއެފް ކޯސްޓްގާޑަށް ދީފައިވަނީ އެ ސަރަޙައްދުގައި މަސްވެރިކަން ކުރަން އުޅުނު ސ.މަރަދޫ "ރަސްކުރި" ނަމަކަށް ކިޔާ މަސްދޯންޏަކުން މިއަދު 14:27 ހާއިރުއެވެ.\nމި ބޯޓު ފެނުނުކަމުގެ މަޢުލޫމާތު ލިބުމާއެކު އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ފާސްޓް އިންޓަސެޕްޓަރ ކްރާފްޓް (އެފްއައިސީ) "ކާމިޔާބު" ވަނީ ހަރަކާތްތެރިވާން ފަށާފައެވެ. މި މަސްބޯޓު އެމްއެންޑީއެފް ކޯސްޓްގާޑުގެ ބެލުމުގެ ދަށަށް ގެނެސްފައިވަނީ މިއަދު 16:25 ގައެވެ.\nމިއަދު ފެނުނު މަސްބޯޓަކީ ސްރީލަންކާގެ މަސްބޯޓެކެވެ.މި ބޯޓު ބަލާ ފާސްކޮށް ބެލި ބެލުމުގައި، ބޯޓުގައި ތިބީ ސްރީލަންކާގެ5ފަޅުވެރިންނެވެ. އަދި މި މައްސަލަ ސަރުކާރުގެ ކަމާ ގުޅުންހުރި މުއައްސަސާތަކާ ގުޅިގެން ދަނީ ބަލަމުންނެވެ.